text:
རྗེ་ཡི་མགུལ་ལྷ་བཅུ་གསུམ་དང་འབྲེལ་བའི་རྒྱལ་ཕྲན་སིལ་མའི་སྐོར།
[ཟླ་ཚེས། 2017-08-03 12:59:58][རྩོམ་པ་པོ། ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
རྗེ་ཡི་མགུལ་ལྷ་བཅུ་གསུམ་གྱི་གཉན་ཆེན་ཐང་ལྷ།
སྤུ་རྒྱལ་བཙན་པོ་ཐོག་མ་གཉའ་ཁྲི་བཙན་པོ།
རྗེ་ཡི་མགུལ་ལྷ་བཅུ་གསུམ་དང་འབྲེལ་བའི་རྒྱལ་ཕྲན་སིལ་མའི་སྐོར།
གནའ་དཔེ་ གྱི་དགོངས་དོན་གཞིར་གཞག་ལྟར་བོད་ཀྱི་མགུལ་ལྷ་བཅུ་གསུམ་དང་རྒྱལ་ཕྲན་སིལ་མ་བཅུ་གཉིས་སྤུ་རྒྱལ་བཙན་པོ་དང་བཅུ་གསུམ་བཅས་དཔྱད་བསྡུར་བྱས་ཏེ། མགུལ་ལྷ་རེ་དང་རྒྱལ་ཕྲན་རེ་དང་ད་ལྟ་གནས་ཡུལ་དངོས་བཅས་ཀྱི་ངོས་འཛིན་སྲིད་པའི་ལྷ་རྒོད་དྲག་བདར་དཔེ་གཞུང་གི་གོང་རིམ་བཞིན་འགོད་དེ།
༡ མགུལ་ལྷ་ནི། ལྷ་རྒོད་དྲག་བདར་ལས། ཡུལ་ནི་ཁ་ལེ་གཙང་སྟོད་ན། གཙང་ལྷ་ཕུ་དར་གཉན་པོ་ནི། ཞེས་དང་། གཙང་སྟོད་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ཡིག་རྙིང་ལས། ཡུལ་ཁ་ལ་རྩང་སྟོད་རྩང་གི་དངོ་མཁར་གྱྀ་ནང་ནའ། ལྷ་རྩང་ལའི་བྱེའུ། རྗེ་རྩང་རྗེའི་ཕྱྭའ། བློན་པོ་སུ་དུ་དང་གནང་། ཁོལ་རྩང་ཀོལ་རེའུ་རྫྀ། རྟ་རྩང་རྟ་དགོལ་ལོང་ལེགས་པའ་དང་བརྒྱ་སྟོང་རེ་ཐམ་འབའ། ཞེས་དང་།
གནས་ཡུལ་དངོས་ནི། གཙང་སྟོད་ཞེས་དེང་ངམ་རིང་དང་བཞད་མཐོང་སྨོན་དང་རྣམ་གླིང་རྫོང་ཁོངས་སུ་ཡིན་པར་འདུག
༢ མགུལ་ལྷ་ནི། དྲག་བདར་ལས། ཡུལ་ནི་ཡར་ལུང་སོ་ཀ་ན། ཡར་ལྷ་ཤམ་པོ་གཉན་དགུ་ནི། ཞེས་དང་། ཡར་ལུང་སྟོད་ཀྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ཡིག་རྙིང་ལས། ཡུལ་དང་མཁར་དུ་བཅས་པ་སོ་སོ་ཡུལ་བདེ་(སྡེ)བཞི་ལས། སྤུ་རྒྱལ་བོན་གྀ་བཙན་པོ་ལྡེའུ་རྒྱལ་པོ་ཐོད་རྒྱལ་བྱུང་སྟེ། ལ་ལའྀ་མཆྀད་ནས་ནི་རྒྱལ་ཕྲན་བཅུ་གཉིས་ལ་གཏོགས་ཤེས་ཀྱང་མཆྀ། མྱྀ་གཏོག་ཤེས་ཀྱང་མཆྀ། བཙན་པོའྀ་གདུང་རབས་ཀྱྀ་ཁུངས་སྨོས་པའ། གནམ་དགུང་གྀ་སྟེང་ན། ལྷ་ཀུ་(སྐུ)སྤྱྀ་སེར་བཞིས་བརྒྱྀ་བའ། མ་སངས་ཐམ་ཅད་གྀ་བདག་པོ། སྲྀད་པ་ཀུན་ལ་མངའ་ཆེ་མཛད་པའ། ཕྱྭའྀ་གཡང་ཕྱྭ་ལགས་ཤེས་ཀྱང་མཆི། རྣམ་(པ)གཉྀས་སུ་ནྀ་གདོལ་པར་ཤ་ཟའྀ་རྀགས། རྒྱལ་པོ་གདོང་དམར་གྱྀ་རྀགས། གངས་རྀ་བྱུན་ཀོར་གྱྀ་ནྀ་བདག་པོ། གནོད་སྤྱིན་(སྦྱིན)ཛ་ཞེས་བགྱྀ་བའྀ་རྀགས་ལགས་ཤེས་ཀྱང་མཆི། རྣམ་གསུམ་དུ་ནྀ་གནམ་རྀམ་པ་བཅུ་གྱྀ་སྟེང་ན། ཁྲྀ་བར་བདུན་ཚྀག།ཤེས་བགྱྀ། གནམ་གྀ་ལྷ་ལས། ས་ག་དོག་དྲུག་དུ། འགྲེང་འགོ་ནག་གྀ་རྗེ་མྱེད་གྀ་རྗེ། དུད་རྔོག་ཆག་བླ་མྱེད་ཀྱྀ་བླར། བློན་པོ་ལྷོ་རྔེགས། བོན་པོ་མཚེ་གཅོ། ཕྱག་ཚང་ཤ་སྤུག་མྱྀ་རྗེ་བདུད། དུ་བརྒྱྀས་ནས། ཡུལ་བོད་ཀ་གཡག་དྲུག་དུ་བྱོན་ཞེས་མཆྀ། གང་ལགས་ཀྱང་མྱི་མངོན་(ཏེ)གདུང་སྤུ་བོད་དང་སྤུ་རྒྱལ་དུ་གསོལ། ཞེས་སོ། དེ་ལྟར་བོད་ཀྱི་ལོ་རྒྱུས་ཁག་གི་ནང་དུ། ཡུལ་ལ་སྔ་བ་ཡར་ལུང་སོག་ཁ། གྲོང་ལ་སྔ་བ་ཕྱི་དབང་གྲོང་ཚོ། མཁར་ལ་སྔ་བ་ཡུ་མོ་བརླ་མཁར། ཞེས་གྲགས་ལ། བོན་གྱི་ལོ་རྒྱུས་བསྟན་འབྱུང་ལས། རྗེ་ལ་སྔ་བ་གཉའ་ཁྲི་བཙན་པོ་དང་། གཤེན་ལ་སྔ་བ་སྣང་བ་མདོག་ཅན་དང་། བོན་ལ་སྔ་བ་གསང་སྔགས་སྤྱི་སྤུངས་དང་། ཡུལ་ལ་སྔ་བ་ཡར་ལུང་སོག་ཁ་དང་། མཁར་ལ་སྔ་བ་ཕྱིང་བ་སྟག་རྩེ་ཞེས། སྔ་རབས་བོད་ཀྱི་གཏམ་དུ་གྲགས་པ་ཡིན། ཞེས་སོ།།
གནས་ཡུལ་དངོས་ནི། དེང་ལྷོ་ཁ་ཁུལ་སྣེ་གདོང་རྫོང་དང་འཕྱོང་རྒྱས་རྫོང་ཁུལ་ཡིན་པ་རྟོགས་སླ།
༣ མགུལ་ལྷ་ནི། དྲག་བདར་ལས། ཡུལ་ནི་སྟོད་ལུང་རལ་གསུམ་ན། སྟོད་ལྷ་ཟེ་ཟེ་གཉན་པོ་ནི། ཞེས་དང་། སྟོད་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་སྟོད་རོ་ལུང་གསུམ་ན། སྟོད་ལྷའི་ཟེ་རྗེ། སྟོད་རྗེ་འབྲོང་ལོམ། རྟ་སྣར་འབྲང་དང་བརྒྱ་སྟོང་རེ་ཐམ་འབའ། ཞེས་སོ།།
གནས་ཡུལ་དངོས་ནི། དེང་སྟོད་ལུང་རྫོང་ཁོངས་སུ་ཡིན་པ་གོ་སླ།
༤ མགུལ་ལྷ་ནི། དྲག་བདར་ལས། ཡུལ་ནི་སྐྱིད་རོ་ལྗང་སྔོན་ན། སྐྱི་ལྷ་བྱ་རྨང་གཉན་པོ་ནི། ཞེས་དང་། སྐྱི་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ཡིག་རྙིང་ལས། ཡུལ་སྐྱི་རོ་ལྗང་སྔོན། མཁར་སྐྱི་མཁར་ཟོ་ཡོང་སྔོན་འབུའི་ནང་ནའ། ལྷ་སྐྱིབས་ལྷ་བྱ་མངས་ངས། རྗེ་སྐྱིད་རྗེའི་རྨང་པོ། ཤུའུ་དང་སྤུག རྟ་སྐྱི་རྟ་སྐྱ་མ་ལན་ཀར་དང་བརྒྱ་སྟོང་རེ་ཐམ་འབའ། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། སྔ་རབས་ཀྱི་ཡིག་ཆ་རྙིང་པ་མང་པོའི་ནང་སྐྱི་ཆུ་ཞེས་བྲིས་ཡོད་པ་མ་ཟད། འབྲི་གུང་ནས་ཆུ་ཤུལ་བར་གྱི་ས་གནས་དེར་ལྷ་ས་ཞེས་མིང་མ་ཐོགས་གོང་དུ་རུས་མིང་སྐྱི་ཡིན་པའི་ཚོ་བ་རྣམས་གནས་སྡོད་བྱེད་སའི་ས་གནས་ཡིན་པས་སྐྱི་ཤོད་དང་། དེའི་རྒྱུད་དུ་འབབ་པའི་གཙང་པོ་ལ་སྐྱི་ཆུ་ཞེས་འབོད་པ་ཡིན། ཞེས་དེང་མལ་གྲོ་གོང་དཀར་དང་སྟག་རྩེ་དང་ཆུ་ཤུར་རྫོང་ཁོངས་སུ་ཡིན། ཞེས་སོ།།
༥ མགུལ་ལྷ་ནི། དྲག་བདར་ལས། ཡུལ་ནི་དབྱི་མོ་ཡུལ་དྲུག་ན། དབྱི་ལྷ་སྤྱི་གསང་གཉན་པོ་ནི། ཞེས་དང་། སྤྱི་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་དབྱེ་མོ་ཡུལ་དྲུག་ནའ། རྗེ་དབྱེ་རྗེ་མཁར་པའ། ལྷ་དབྱེ་བླ་སྤྱི་བསང། ཕོ་གུམ་དང་ཕོག་རོལ། དབྱེ་རྟ་ཐང་མངས་དང་བརྒྱ་སྟོང་རེ་ཐམ་འབའ། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། འདི་ལ་སྔར་གྱི་ཡི་གེ་རྙིང་པའི་ནང་དབྱེ་དང་ཨེ། གཡེ་བཅས་བྲི་སྟངས་མི་འདྲ་བ་གསུམ་འདུག་ཅིང་། དོན་དུ་དེང་སང་ཨེ་ཟེར་བ་དེ་ཡིན་ནམ་སྙམ། (སྦྲ་ཆེན་རྫོང་ཁུལ་དུ་དབྱིག་ཆེན་རམ་རྔམ་ཞེས་པའི་ཡུལ་ལྷ་ཞིག་ཡོད་མོད་དེ་ལྷོ་ཁ་ཁུལ་དེ་དག་པར་སྙམ།)གཡེའི་གངས་བར་ཡུར་གོང་། དེང་སང་ཨེ་དང་གཉལ། དྭགས་གསུམ་ཟེར་བའི་ཨེ་དེ་ལ་སྔར་གྱི་ཡིག་རྙིང་དུ་གཡེ་འབྲི་སྲོལ་འདུག གངས་བར་ཡུར་གོང་ནི་གཡེའི་གངས་རིའི་ཞོལ་དུ་ཡོད་པའི་ཞིང་གྲོང་ཆུང་ངུ་ཞིག་ཡིན་པར་སྣང་། ཞེས་དེང་ལྷུན་རྩེ་དང་ཆུ་གསུམ་སྣང་རྫོང་བཅས་ཀྱི་ཁུལ་དུ་ཡིན་པར་སྣང་ངོ་། །
༦ མགུལ་ལྷ་ནི། དྲག་བདར་ལས། ཡུལ་ནི་འོལ་ཡུལ་འོལ་མཁར་ན། ལྷ་ནི་འོལ་རྒྱལ་ལྷ་བཟང་སྟེ། ཞེས་དང་། འོལ་མཁར་གཉན་གྱི་ལྷ་རུ་ཆེ།
རྒྱལ་ཕྲན་ནི། ཏུན་ཧོང་ལས། ཡུལ་འོ་ཡུལ་གྱི་སྤང་གར་ན། རྗེ་འོལ་རྗེའྀ་ཟིན་བྲང་ཚ། བློན་པོ་རྔོ་དང་དབའས་གཉིས། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། འོལ་ཕུ་སྤང་མཁར། འདི་འོལ་ཁ་རྒྱུད་ཀྱི་ས་ཆ་ཞིག་གི་མིང་ཡིན། ཞེས་འོལ་ཁ་ཞེས་ལྷོ་ཁ་ཆུ་གསུམ་རྫོང་གི་གཡས་གཡོན་ཞིག་ལ་ངོས་འཛིན་གནང་འདུག འོ་ལྷ་རྒྱལ་བཟང་ཞེས་པའི་ཡུལ་ལྷ་དེ་ནི་རྣམ་གླིང་རྫོང་ཁོངས་བོན་དགོན་རུ་ལག་གཡུང་དྲུང་གླིང་གི་རྒྱབ་རི་དེ་ཡིན་པ་གསལ་བར་གསུངས།
༧ མགུལ་ལྷ་ནི། དྲག་བདར་ལས། ཡུལ་ནི་ནུབ་ཡུལ་གླིང་དྲུག་ན། ནུབ་ལྷ་རྟེན་དྲུག་གཉན་པོ་ནི། ཞེས་དང་། ནུབ་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་གནུབས་གྱྀ་གླིང་དགུའ་ན། རྗེ་བནུབས་རྗེའྀ་སྲིས་པ། བློན་པོ་རྨེའུ་དང་གྲོ་གཉིས། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། གནུབས་ཡུལ་གླིང་དགུ། འདི་གཙང་གི་རོང་རིན་སྤུངས་ས་ཁུལ་དུ་ཡིན་ཞེས། སྣུབས་ཆེན་སངས་རྒྱས་ཡེ་ཤེས་ཀྱི་ལོ་རྒྱུས་ནང་གསལ། ཞེས་གསུངས་མོད་ཡིག་རྙིང་འགའ་ཞིག་ལས། ནུབས་ཡུལ་དག་གི་མཚམས་ཤེད་ན། ཞེས་འཁོད་ཡོད་པས་གནུབས་ཡུལ་ནི་དྭགས་པོ་དང་འབྲེལ་བའི་ས་མཚམས་ཤིག་ཡིན་པར་སྙམ་ཞིང་ལྷུན་རྩེའམ་ཆུ་གསུམ་རྫོང་གི་གཡས་གཡོན་གྱི་ཁུལ་ཞིག་མིན་ནམ་སྙམ་པ་ཡིན། །
༨ མགུལ་ལྷ་ནི། དྲག་བདར་ལས། ཡུལ་ནི་ཐང་ཡུལ་རལ་གསུམ་ན། གཉན་ཆེན་ཐང་ལྷ་ཡར་བཞུགས་ནི། ཞེས་དང་། ཅོག་རོ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་འབྲོག་མོ་རྣམ་སུམ་ན། རྗེ་སེ་རེ་ཁྲི། བློན་པོ་སྐྱང་རེ་གནག ཞེས་སོ།།
གནས་ཡུལ་དངོས་ནི། འབྲོག་མོ་རྣམ་གསུམ་ནི་འབྲི་གུང་ཆེ་ཚང་དང་གཡང་མོ་མཚོ་སོགས་ཀྱིས་ཡར་འབྲོག་གཡུ་མཚོའི་སྐོར་ལ་ཡིན་པའི་ངོས་འཛིན་གནང་མོད་དོན་དུ་འདམ་གཞུང་རྫོང་ཁོངས་སུ་ཡིན་པ་སྣང་། ཁོ་བོས་དཔྱད་ནས་ཡར་འབྲོག་ཞེས་པ་ཡར་ཀླུང་བཙན་པོའི་འབྲོག་ས་དང་། ཐང་ཡུལ་རལ་གསུམ་ཞེས་གཉན་ཆེན་ཐང་ལྷའི་རྒྱུད་ཀྱི་ཁུལ་ནི་བྱང་འབྲོག་དངོས་ཀྱི་ས་ཡིན་པས་འབྲོག་མོ་རྣམ་གསུམ་ཞེས་མིང་དོན་མཚུངས་པ་ཡིན།
༩ མགུལ་ལྷ་ནི། དྲག་བདར་ལས། ཡུལ་ནི་རྔག་ཡུལ་གླིང་དྲུག་ན། རྔག་ལྷ་རྟན་དྲུག་གཉན་པོ་ནི། ཞེས་དང་། རྔག་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་རྔེགས་ཡུལ་སེ་མོ་གྲུ་བཞི། ལྷ་རྔེགས་ལྷ་བྱར་སངས། རྔེགས་རྗེའི་ལྀན་འབྲང་། བློན་པོ་སམ་པ་དང་སམ་པོད། རྟ་རྔེགས་རྟ་སྔོ་མ་གཞུང་བཀྲའ་དང་བརྒྱ་སྟོང་རེ་ཐམ་འབའ། ཞེས་སོ།།
གནས་ཡུལ་དངོས་ནི། གཉའ་ཁྲི་བཙན་པོའི་ཞིབ་འཇུག་ལས། རྔེགས་ནི་སྤུ་རྒྱལ་ཐོག་མ་གཉའ་ཁྲི་བཙན་པོའི་བློན་པོ་དང་གཉགས་ཞེས་པའི་རུས་དང་གཅིག་ཏུ་འབབ་ཚུལ་བཤད། ཏུན་ཧོང་ཡིག་རྙིང་ལས་བྱུང་བའི་བོད་བཙན་པོའི་རྒྱལ་རབས་ལས། དྭགས་ཀོང་མཚམས་སུ་རྟག་རྒྱབ་འདུག་ཅིང་སྣང་རྫོང་ཁུལ་ལའང་གཉགས་གྲོང་ཚོ་ཞེས་འདུག་པར་བདེན་སྙམ།
༡༠ མགུལ་ལྷ་ནི། དྲག་བདར་ལས། ཡུལ་ནི་དག་ཡུལ་དབྱི་སྣང་ན། དག་སྣ་གཉན་ཆེན་སྒམ་པོ་ནི། ཞེས་དང་། དག་རྗེ་གཉན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་དགས་ཀྱི་གྲུ་བཞི་ན། རྗེ་དགས་རྒྱལ་གྱྀ་སྤྲོག་ཟིན། བློན་པོ་ཕོ་གུ་དང་པོག་རོལ་གཉིས། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། དྭགས་ཡུལ་གྲུ་བཞི། དྭགས་པོ་ཁུལ་གྱི་ས་ཆ་ཞིག་གི་མིང་ཡིན་ནམ་སྙམ། ཞེས་དྭགས་པོ་ཁུལ་ནི་དེང་རྒྱ་ཚ་རྫོང་དང་སྣང་རྫོང་ཁུལ་ཡིན་པར་སྣང་།
༡༡ མགུལ་ལྷ་ནི། དྲག་བདར་ལས། ཡུལ་ནི་ཆིབས་ཡུལ་གོང་གསུམ་ན། ཆིབ་ལྷ་བྱང་རྨང་གཉན་པོ་ནི། ཆིབས་རྗེ་གཉེན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་མཆིམས་ཡུལ་དགུ་ཡུལ་ན། ལྷ་མཆིམས་ལྷའི་ཐན་འཚོ། རྗེ་མཆིམས་རྗེ་ནེའུ། བློན་པོ་དང་དང་། དིང་དིང་གཉིས། མཆིམས་རྟ་སེའུ་གད་ལ་བར་དང་བརྒྱ་སྟོང་རེ་ཐམ་འབའ། ཞེས་སོ།
གནས་ཡུལ་དངོས་ནི། བོད་རྒྱ་ཚིག་མཛོད་ཆེན་མོ་ལས། མཆིམས། སྔར་བོད་ཀྱི་རིགས་རུས་ཤིག་དེའི་གནས་ཡུལ་གཙོ་བོ་ནི་དེང་སྐབས་བོད་རང་སྐྱོང་ལྗོངས་གྲ་ནང་རྫོང་ཁོངས་མཆིམས་ཞེས་པའི་ལུང་པའོ།།
༡༢ མགུལ་ལྷ་ནི། དྲག་བདར་ལས། ཡུལ་ནི་མྱང་ཡུལ་ཤིང་ནག་ན། མྱང་ལྷ་ཕུ་དར་གཉེན་པོ་ནི། ཞེས་དང་། མྱང་བཙན་གཉེན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་མྱང་ཡུལ་ཤིང་ནག་ནའ། ལྷ་མྱང་ལྷའི་བོ་མོ། རྗེ་མྱང་ཙུན་གྱི་རྒྱ་པོ། རྟ་མྱང་རྟ་ནག་བྲའ་དང་བརྒྱ་སྟོང་རེ་ཐམ་འབའ། ཞེས་སོ།
གནས་ཡུལ་དངོས་ནི། དུང་དཀར་ཚིག་མཛོད་ལས། ཉང་ཆུ། བོད་ལྗོངས་ཀོང་པོ་ས་ཁུལ་གྱི་ཆུ་བོའི་མིང་སྟེ། སྔར་བོད་ཀྱི་ཉང་ཞེས་པའི་རུས་རྒྱུད་ཚོ་བ་སྡོད་ཡུལ་གྱི་དབང་གིས་ས་ཆའི་མིང་ལ་བརྟེན་ནས་བཏགས་པའི་ཆུ་ཀླུང་ཞིག ཞེས་དེང་ཀོང་པོ་རྒྱ་མདའ་རྫོང་ཁུལ་དུ་ཡིན།
༡༣ མགུལ་ལྷ་ནི། དྲག་བདར་ལས། ཡུལ་ནི་དྲང་ཡུལ་དྲང་སྟོད་ན། དྲང་ལྷ་དྲང་རྗེ་གཉེན་པོ་ནི། ཞེས་དང་། དྲང་རྗེ་གཉེན་གྱི་ལྷ་རུ་ཆེ། ཞེས་སོ།།
རྒྱལ་ཕྲན་ནི། ཏུན་ཧོང་ལས། ཡུལ་སྲིབ་ཡུལ་གྱི་རལ་མོ་གོང་ན། རྗེ་དྲང་རྗེ་རྣོལ་ནམ། བློན་པོ་ཞུག་ཚམས་དང་། དབྲད་གཉིས། ཞེས་སོ།།
གནས་ཡུལ་དངོས་ནི། དུང་དཀར་ཚིག་མཛོད་ལས། སྲིབས་ཡུལ་གྱི་རོལ་མོ་གོང་། འདི་ལ་ཏུན་ཧོང་ནས་ཐོན་པའི་བོད་ཡིག་གི་ལོ་རྒྱུས་ནང་ཀྲི་ཎའི་རོལ་མོ་གོང་ཞེས་གསལ་བ་ལྟར། དེང་སྐབས་ལྷོ་ཁ་སྣེ་གདོང་རྫོང་ཁོངས་འཇུ་ཆུས་ལ་ཀྲི་ཎ་ཟེར་བའི་ལུང་པ་གཅིག་དང་། འཕྱོས་ཆུས་ལ་རོལ་མོ་སྒང་ཟེར་བའི་གྲོང་ཚོ་གཅིག་བཅས་འདུག་པ་དེ་གཉིས་བསྡོམས་པའི་མིང་ཡིན་ནམ་སྙམ། ཞེས་གསུངས། གོང་དུ་དྲང་ཡུལ་དང་དྲང་སྟོད་དང་སྲིབ་ཡུལ་དང་གཅིག་པ་ཡིན་པ་ནི་དྲང་རྗེ་ལ་ལྟོས་ཏེ་ཧ་གོ་བར་སྣང་ངོ་།།
ཞར་བྱུང་དུ། རྒྱལ་ཕྲན་སིལ་མའི་ཡུལ་དངོས་ལ་ངོས་འཛིན་བྱེད་པར་ཧ་ཀྱང་སྨན་པའི་བོད་ཡུལ་དབུས་གཙང་རུ་བཞི་ལ་འདུལ་བའི་འདུས་སྡེའམ་འདུ་གནས་སོ་བདུན་དང་དེའི་ངོས་འཛིན་བཅས་མཁས་དབང་དཔལ་ཚུལ་གྱིས་གསུངས་པར་འདི་ལྟར་ཏེ། དང་པོ་འདུ་གནས་སོ་བདུན། དབུ་རུ་ན་བཅུ་གསུམ་ཡོད་དེ། འདམ་ཤོད་སྣར་མོ་ནི་གཉན་ཆེན་ཐང་ལྷའི་མདུན་འདམ་གཞུང་། ངན་ལམ་རལ་གསུམ་ནི་བསམ་ཡས་ནས་སྐྱིད་ཤོད་དུ་ཡོང་བའི་བར། འཕན་ཡུལ་བྲག་དཀར་ནི་དབུ་རུའི་བྱང་ངོས་འཕན་པོའི་ནང་། མལ་དྲོ་ར་བ་ནི་དབུ་རུའི་ཤར་ལྷོའི་ཕྱོགས་མལ་དྲོའི་(གྲོ)ས། མཆིམས་ཀྱི་བྲག་དམར་ནི་བསམ་ཡས་མཆིམས་ཕུ། ཧས་པོ་རི་ཐང་ནི་བསམ་ཡས་ཧས་པོ་རིའི་གཞུང་། ལྷ་ས་ཡེར་པ་ནི་སྐྱིད་ཆུའི་རྒྱུད་ལྷ་སའི་གཞུང་། གནམ་གྱི་རེ་གོང་ནི་དབུ་རུའི་ནང་ལྷ་ས་དང་ཆུ་ཤུལ་བར་སྐྱིད་ཆུའི་ལྷོའི་ཆུ་འགྲམ། གནམ་མཚོ་དོ་རིང་ནི་གོ་སླ། སྟོད་རོས་ལུང་གསུམ་ནི་སྟོད་ལུང་ནང་། སྐྱིད་ཤོད་ལུང་ནག་ནི་སྐྱིད་ཤོད་ལྷོ་རྒྱུད། རེ་རྐྱང་ཤ་མཐའ་ཁ། མདོག་གུང་རྒྱལ་མོ་ཁ་གཉིས་ཀྱང་དབུ་རུ་ནང་། གཡོ་རུ་ན་བདུན་ཡོད་དེ། འོལ་ཁ་ཤུག་གཅིག་ནི་འོལ་དག་མཚམས། ཉང་ལུང་ཤིང་ནག་ནི་བྲག་གསུམ་ནང་། གཡེ་ལུང་གོང་བར་ནི་ཨེ་དག་གི་མཚམས། རྐོང་ཡུལ་བྲེ་སྣ་ནི་རྐོང་པོ་བུ་ཆུའི་གཞུང་། ཡར་ལུང་སོག་ཁ་ནི་ཡར་ལུང་ལྷ་རིའི་གནས། ཟླུམ་ཤོད་ཐང་དམར་ནི་ཡར་ལུང་གཙང་པོའི་མདོ། མ་དྲོ་མཚོ་ཤོད་ནི་ལྷོ་ཁ་སྨད་མཚོ་སྣ་ཕྱོགས་ཉེ། གཡས་རུ་ལ་བརྒྱད་ཡོད་དེ། འོ་ཡུག་ས་ནག་ནི་འོ་ཡུག་སྟོད། ཤངས་ཀྱི་ཞོང་ཞོང་ནི་ཤངས་ནང་གི་གནམ་གླིང་གི་འགྲམ། བྲུད་ཀྱི་མཁར་གདོང་ནི་ཐོབ་རྒྱལ་མཁར་སྣ། རྟ་ནག་རྐྱང་ཕུ་ནི་རྟ་ནག་འཇེད་ཕྱོགས་ཕུག་བརྔས་པའི་ལུང་ཕུ། འཇེད་ཀྱི་རྒྱང་མཁར་ནི་མཐོང་སྨོན་ཕྱོགས། རྟ་ཕུ་དྲོས་ལྷས་ནི་མུས་ཀྱི་ཕུ་བྱང་འབྲོག་མཚམས། གཙང་གི་གྱེར་ཕུག་ནི་མདོག་གཞུང་གི་ཕུག ཟང་ཟང་ལྷ་བྲག་ནི་གཙང་པོའི་བྱང་རྒྱུད་ཟང་ཟང་ལྷ་གཉའ་བྲག རུ་ལག་ན་དགུ་ཡོད་དེ། ཉང་སྟོད་སྟག་ཚལ་ནི་ཉེ་རོ་ལུང་པའི་ཕུ། ཆུ་འགོ་སྟག་རིང་ནི་ཆུ་མིག་རིང་མོ་ཟེར་ཏེ་གཞིས་རྩེའི་ལྷོ། མཁར་ཆེན་བྲག་དཀར་ནི་དེ་ནས་འབྲིག་མཚམས་ཕྱོགས་འགྲོ་ལམ་ཡོད་དེ་དེང་སང་བྲག་དམར་ཟེར། མཚོ་རྔ་དྲིལ་ཆུང་ནི་འབྲིག་མཚམས་བྱང་ཁར་ཡོད། གཉེན་རྩེ་ཐང་ཤོད་ནི་དེའི་ནུབ་ཉེ་བར་དུ་བླ་མ་གཤེན་གྱི་བཞུགས་གནས། གྲམ་པ་ཁ་འུ་ནི་ས་སྐྱའི་ཡར་གྲམ་པའི་ལུང་ནང་། རག་ཟ་ཐང་ཟླུམ་ནི་གྲམ་པ་དང་མང་མཁར་གཉིས་བར་བྱེ་བྲག་ཅིག་ཡིན་ཚོད་དེ་དཔྱད། མང་མཁར་མདོ་ཕུག་ནི་གཙང་པོའི་ལྷོ་ཕྱོགས་མང་མཁར་ལུང་པའི་མདོ་ལྕགས་འཕྲང་ཕུག་མོ་ཆེ། ལྷ་ཡུལ་གུང་ཐང་ནི་མང་ཡུལ་གུང་ཐང་ཞེས་ཏེ་ལ་སྟོད་རྩེ། ཞེས་གསུངས་པས་འདི་ནི་རྒྱལ་ཕྲན་སིལ་མའི་ཁོངས་གཏོག་བོད་བཙན་པོའི་སྐབས་ཀྱི་བོན་གྱི་འདུ་གནས་ཤ་དག་ཡིན་པར་དཔྱད་གཞིའི་རིན་ཐང་གལ་ཆེན་བ་ཞིག་རེད་འདུག་པས་འདིར་བཀོད་པ་ཡིན་ནོ།།
དེ་ལྟར་བོད་བཙན་པོའི་གོང་དུ་བྱུང་མྱོང་ཡོད་པའི་རྒྱལ་ཕྲན་སིལ་མ་བཅུ་གཉིས་ཞེས་ཡོངས་སུ་གྲགས་མོད། དོན་དུ་རྒྱལ་ཕྲན་སིལ་མ་བཅུ་གཉིས་དེ་གཏན་ཁེལ་གང་ཡིན་མིན་དབྱེ་དཀའ་བར་འདུག་སྟེ། ཏུང་ཧོང་ཡིག་རྙིང་ལས། རྒྱལ་ཕྲན་སིལ་མའི་སྐོར་ཁོ་བོས་འཐོང་བ་གཉིས་ཙམ་འདུག་པར་གྲངས་ཀ་བཅུ་དྲུག་ཅན་དང་བཅུ་གསུམ་ཅན་སྣ་ཁ་གཉིས་ཙམ་འདུག་ཅིང་མདོར་ནས་དེ་ཚོ་མ་འདྲ་བ་ཉི་ཤུ་ཐམ་པ་འདུག ལྡེའུ་ཆོས་འབྱུང་ལས། རྒྱལ་ཕྲན་བཅུ་གཉིས་དང་རྒྱལ་ཕྲན་སིལ་མ་བཞི་བཅུ་རྩ་གཉིས་ཞེས་གསུངས་མོད་དོན་དུ་མདོར་ན་བཅོ་ལྔ་འཁོད་འདུག ཆོས་འབྱུང་མཁས་པའི་དགའ་སྟོན་ལས། རྒྱལ་ཕྲན་སིལ་མ་བཅུ་གཉིས་ཞེས་གསུངས་མོད་མདོར་ན་བཅུ་བཞི་འཁོད་འདུག དེ་ལྟར་ཆོས་འབྱུང་གཉིས་ལ་རྒྱལ་ཕྲན་བཅུ་གཉིས་ཏག་ཏག་རྩིས་ཤིང་གཉིས་སམ་གསུམ་ནི་མར་རྒྱལ་ཕྲན་བཞི་བཅུའི་ཁོངས་སུ་རྩིས་མོད། ཏུན་ཧོང་ཡིག་རྙིང་ལ་ལྟར་ནས་རྒྱལ་ཕྲན་བཅུ་གཉིས་དང་བཞི་བཅུའི་དབྱེ་བ་གསལ་པོ་མེད་པ་ནས་ཡང་སྙིང་གཏན་ཁེལ་གྱི་རྒྱལ་ཕྲན་བཅུ་གཉིས་ཞེས་ལོགས་སུ་དབྱེ་དཀའ་བར་འདུག དེས་ན་བོད་ཀྱི་མགུལ་ལྷ་བཅུ་གསུམ་ཞེས་པའི་རྒྱབ་རི་ཡུལ་ལྷ་ནི་བོད་ཡུལ་ཀྱི་དམིགས་གསལ་གྱི་ཡུལ་ལྷའམ་མི་ཚང་ངམ་རྒྱལ་ཕྲན་སོ་སོའི་སྐྱེས་ལྷ་གལ་ཆེན་ཞིག་ཡིན་པའི་ངོས་ནས།  གྱི་དཔེ་གཞུང་དཔེ་རྙིང་འདི་ཡི་ནང་དུ་བོད་ཀྱི་མགུལ་ལྷ་བཅུ་གསུམ་ཞལ་གསལ་བར་གསུངས་པ་འདི་ནི། རྒྱལ་ཕྲན་སིམ་མ་བཅུ་གཉིས་དང་སྤུ་རྒྱལ་བཙན་པོ་དང་བཅུ་གསུམ་གྲངས་ཀ་ཏག་ཏག་འགྲིག་བཞིན་འདུག་པས། གནམ་གྱི་ཁྲི་བདུན་གྱི་སྐབས་སམ་སྤུ་རྒྱལ་བཙན་པོའི་གོང་གི་རྒྱལ་ཕྲན་སིལ་མ་བཅུ་གཉིས་ཀྱི་གཏན་ཁེལ་ཤོད་ཐུབ་པ་ནི་འདི་མ་ཡིན་ནམ་སྙམ་པ་ཡིན། རྒྱུ་མཚན་ནི་དཔེ་རྙིང་འདི་སྤུ་རྒྱལ་གནམ་གྱི་ཁྲི་བདུན་གྱི་སྐབས་སུ་བྱོན་པའི་སྟོང་རྒྱུང་མཐུ་ཆེན་ཤ་རི་ཨུ་ཆེན། དྲན་པ་ནམ་མཁའ་ལི་ཤུ་སྟག་རིང་བཞི་ཡིས་རྒྱས་བདབ་པའོ།། ཞེས་གསུངས་པས་ཆེས་གནའ་བོའི་དཔེ་རྙིང་ཞིག་རེད་འདུག་པ་མ་ཟད་བརྡ་རྙིང་མང་བར་ཕྱིས་སུ་དག་གཅོས་ཆེར་མ་བྱས་ཤིང་བོད་ཀྱི་ལོ་རྒྱུས་དངོས་དང་མཐུན་ཆེ་བཞིན་འདུག་པས་སོ། ། འོ་ན་སྲིད་པ་ལྷ་རྒོད་དྲག་བདར་ལས་མ་གསལ་བའི་རྒྱལ་ཕྲན་གཞན་དག་རྣམས་གང་དུ་གཏོགས་ཞེ་ན། དེ་ནི་རྒྱལ་ཕྲན་སིལ་མ་བཞི་བཅུའི་གྲལ་དུའམ་ཡང་ན་ཕྱིས་སུ་བོད་བཙན་པོས་མངའ་ཁོངས་སུ་བསྡུས་པའི་རྒྱལ་ཕྲན་དག་ཡིན་པར་སྙམ་མོ།།
དེ་ལྟར་བོད་ཀྱི་མགུལ་ལྷ་དང་རྒྱལ་ཕྲན་དང་འབྲེལ་བའི་སྐོར་ས་བཅད་ཙམ་དུ་གླེང་བ་འདི་ནི། སྤྱིར་ན་བོད་ཀྱི་ལོ་རྒྱུས་ཡུན་རིང་ལྡན་པས་རྒྱལ་ཕྲན་སིལ་མའི་སྐོར་ཁ་གསལ་མེད་པ་དང་སྒོས་སུ་གུས་པ་ཤེས་བྱ་དམན་པས་གནས་ཡུལ་ངོས་འཛིན་ཞིབ་གསལ་མེད་པ་དང་ནོར་འཛོལ་བྱུང་ཡོད་ངེས་པས། མ་འོངས་པར་བོད་རིག་པ་བའི་མདུན་དུ་དཔྱད་གཞིའི་ཚུལ་དུ་བཤམས་པ་ལས་ཁོ་བོས་ཁ་ཚོན་བཅད་པ་ཞིག་ག་ལ་ཡིན། ཐུགས་ལ་འདོགས་པར་མཚལ་ལོ།། ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས། ༢༠༡༧/༧/༣༡ཉིན།
དཔྱད་གཞིའི་ཡིག་ཆ་ནི།
དཔེ་རྙིང་སྣ་རིང་མ།
ལས། ཞེས་པ་ནི་འབྲི་གུང་སྐྱབས་མགོན་ཆེ་ཚང་གིས་བསྒྲིགས་པའི་ ཞེས་པའི་ནང་དུ་བཏུས་པ་ཡིན། དེའང་ ཞེས་པ་དེ་དང་  ཞེས་པ་དེ་དང་ སོགས་ཡིན།   མཁས་དུང་དཀར་བློ་བཟང་ཕྲིན་ལས་ཀྱི་བརྩམས། ཀྲུང་གོ་བོད་རིག་པ་དཔེ་སྐྲུན་གིས་བསྐྲུན།
གཡང་མོ་མཚོས་བརྩམས། ཀྲུང་གོའི་བོད་རིག་པ་དཔེ་སྐྲུན་ཁང་།
སི་ཁྲོན་མི་རིགས་དཔེ་སྐྲུན་ཁང་།
དཔའ་བོ་གཙུག་ལག་ཕྲེང་བས་བརྩམས། མི་རིགས་དཔེ་སྐྲུན་ཁང་།
བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་།
སྤུ་རྒྱལ་བཙན་པོའི་མཁར་ཐོག་མ་ཕྱིང་བ་སྟག་རྩེ། རྩོམ་པ་པོ་ཡུལ་དངོས་སུ་བསྐྱོད་པའི་སྐབས།


c: text/html

text:
མི་དམངས་དྲ་བའི་འཕྲིན། ཉེ་དུས་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་མཛུབ་སྟོན་གལ་ཆེན་གནང་སྟེ་གྲོང་གསེབ་ཀྱི་སྡོད་མལ་ཁོར་ཡུག་བཅོས་སྒྲིག་ལོ་གསུམ་གྱི་བྱ་སྤྱོད་འཆར་གཞི་དང་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་བསྟར་རྒྱུ་དང་ཟུང་འབྲེལ་བྱས་ཏེ་ཀྲེ་ཅང་གི་ཉམས་མྱོང་དང་བྱ་ཐབས་བཟང་པོ་སྔར་བས་ཁྱབ་གདལ་བཏང་ནས་སྣོད་བཅུད་སྡོད་མལ་ལ་འཚམ་པའི་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་ཡག་པོ་བྱེད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་ཀྲེ་ཅང་ཞིང་ཆེན་གྱིས་ལོ་15ཡི་རིང་སྙིང་རུས་གཏན་འཁྱོངས་བྱས་ཏེ“གྲོང་ཚོ་སྟོང་དཔེ་སྟོན་དང་གྲོང་ཚོ་ཁྲི་བཅོས་སྒྲིག”གི་འདུ་འགོད་ལ་སྐུལ་འདེད་ཏན་ཏིག་བཏང་སྟེ་མཛེས་སྡུག་ལྡན་པའི་གྲོང་གསེབ་ཁྲི་སྟོང་མང་པོ་བཏོད་པར་གྲུབ་འབྲས་མངོན་གསལ་དོད་པོ་ཐོབ་ཡོད། གྲོང་གསེབ་ཀྱི་ཁོར་ཡུག་བཅོས་སྒྲིག་ལས་དོན་ནི་དར་རྒྱས་ཆེ་བའི་ས་ཁུལ་དང་དར་རྒྱས་འགྲོ་འགོར་བའི་ས་ཁུལ་གང་དུ་ཡིན་ཡང་སྤེལ་དགོས། ཡིན་ནའང་ཚད་གཞིར་མཐོ་དམན་ཡོད་ཆོག་ཅེས་ངས་ཐེངས་མང་བརྗོད་མྱོང་ཡོད། གྲོང་གསེབ་ཀྱི་སྡོད་མལ་ཁོར་ཡུག་བཅོས་སྒྲིག་ལོ་གསུམ་གྱི་བྱ་སྤྱོད་འཆར་གཞི་དང་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་བསྟར་རྒྱུ་དང་ཟུང་འབྲེལ་བྱས་ཏེ་ཀྲེ་ཅང་གི་ཉམས་མྱོང་དང་བྱ་ཐབས་བཟང་པོ་སྔར་བས་ཁྱབ་གདལ་གཏོང་བ་དང་། ཡུལ་བབ་དང་བསྟུན་ནས་གནད་སྨིན་ཐབས་ཇུས་འདོན་པ། “བྱས་རྗེས་ལས་གྲྭ”དང“རྟགས་མཚོན་ལས་གྲྭ”མི་སྒྲུབ་པ། ལས་དོན་གཅིག་གི་རྗེས་གཅིག་སྒྲུབ་པ་དང་ལོ་གཅིག་གི་རྗེས་གཅིག་རྒྱུན་མཐུད་དེ་སྒྲུབ་པ། སྣོད་བཅུད་སྡོད་མལ་ལ་འཚམ་པའི་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་ཡག་པོ་བྱེད་པ་བཅས་ཀྱི་སྒོ་ནས་རྒྱ་ཆེའི་ཞིང་པར་གྲོང་གསེབ་དར་རྒྱས་ཁྲོད་ནས་ཐོབ་ཚོར་དང་བདེ་སྐྱིད་ཚོར་སེམས་དེ་བས་མང་བ་ཡོང་བ་བྱེད་དགོས་པའི་ནན་བཤད་གནང་བ་རེད།
ཀྲེ་ཅང་ཞིང་ཆེན་གྱིས་2003ལོ་ནས་བཟུང་ལག་ལེན་བསྟར་བའི“གྲོང་ཚོ་སྟོང་དཔེ་སྟོན་དང་གྲོང་ཚོ་ཁྲི་བཅོས་སྒྲིག”འདུ་འགོད་ལས་ཀྲེ་ཅང་གི་གྲོང་གསེབ་རྣམ་པ་དང་། དཔལ་འབྱོར་གསོན་ཤུགས། ཞིང་པའི་འཚོ་བའི་ཆུ་ཚད་བཅས་རྒྱལ་ཡོངས་ཀྱི་མདུན་གྲལ་དུ་སླེབས་རྒྱུར་འདེགས་སྐྱོར་ནུས་ལྡན་ཐུབ་པ་དང་། རང་རྒྱལ་གྱིས་མཛེས་སྡུག་ལྡན་པའི་ཀྲུང་གོ་འཛུགས་སྐྲུན་དང་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་བསྟར་རྒྱུ་སོགས་ཀྱི་ཐད་ལག་ལེན་གྱི་ཉམས་མྱོང་བསགས་ཡོད། 2017ལོའི་ལོ་མཇུག་བར་ཀྲེ་ཅང་ཞིང་ཆེན་གྱིས་རིམ་རྩིས་བྱས་ན་སྒྲིག་ཚུད་གྲོང་ཚོ་ཁྲི་2.7བཅོས་སྒྲིག་འཛུགས་སྐྲུན་བྱས་པ་དེས་ཞིང་ཆེན་དེ་ཡོངས་ཀྱི་སྒྲིག་ཚུད་གྲོང་ཚོའི་བསྡོམས་འབོར་གྱི་97%བཟུང་བ་དང་། ཞིང་དུད་གསང་སྤྱོད་ཀྱི་བཙོག་ཆུ་དང་། ཐབ་ཚང་གི་ཆུ་སྙིགས། འཁྲུད་བཤལ་ཆུ་སྙིགས་བཅས་74%བཅོས་སྒྲིག་ནུས་ལྡན་བྱུང་བ། འཚོ་བའི་གད་སྙིགས་གཅིག་སྡུད་བསྡུ་རུབ་དང་གཙང་སེལ་ནུས་ལྡན་བྱ་རྒྱུ་སྒྲིག་ཚུད་གྲོང་ཚོ་ཡོངས་སུ་ཁྱབ་པ་དང་སྒྲིག་ཚུད་གྲོང་ཚོ་41%ལ་འཚོ་བའི་གད་སྙིགས་རིགས་དབྱེ་ཐག་གཅོད་བྱ་ཐབས་ལག་ལེན་བསྟར་བ་བཅས་རེད།

robotstxt: allowed

filter: keep


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན།སྤྱི་ཟླ5པའི་ཚེས16ཉིན། རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་དང་། ཨ་ཆེན་གངས་རྒྱབ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ས་ཁུལ་གྱི་དོ་དམ་བྱ་བའི་གྲོས་ཚོགས་ཟི་ལིང་ནས་བསྡུས་ཤིང་། གྲོས་ཚོགས་ལས་ཁྱོན་ཡོངས་ནས་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་གི་སྒྲིག་སྲོལ་ཚོད་ལྟ་བྱས་པའི་ཚུན་གྱི་ལས་རིམ་ཁག་སོ་སོའི་བྱ་བ་སྤེལ་བར་སྤྱི་སྡོམ་བྱས་ཏེ། མ་འོངས་པའི་ལས་འགན་གཙོ་བོར་བཀོད་སྒྲིག་བྱས་ཤིང་། ཞིང་ཆེན་ཏང་ཨུའི་ཧྲུའུ་ཅི། ཧྲིན་ཀྲང་ཝང་ཅན་ཅོན་གྱིས་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་དང་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ས་ཁུལ་གྱི་དོ་དམ་བྱ་བར་བླང་བྱ་བཏོན་པར་མ་ཟད། ཧྲིན་ཀྲང་གཞོན་པ་ཐེན་ཅིན་ཁྲིན་ཐེངས་འདིའི་ཚོགས་འདུར་ཞུགས་ནས་གཏམ་བཤད་གནང་བ་རེད།
ཝང་ཅན་ཅོན་གྱིས་བླང་བྱ་བཏོན་པ་སྟེ། རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་ནི་ལས་རིམ་གསར་པ་ཞིག་དང་མ་ལག་བཟོ་སྐྲུན་གསར་རྐྱང་ཞིག་ཡིན། ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་བསམ་བློ་ལག་བསྟར་དོན་འཁྱོལ་བྱེད་དགོས་ཤིང་། ལྷག་པར་དུ་སྐྱེ་ཁམས་དཔལ་ཡོན་འཛུགས་སྐྲུན་གྱི་འཐབ་ཇུས་བསམ་བློ་གལ་ཆེན་ལག་བསྟར་ནན་མོ་བྱས་ཏེ། “ཏན་ཏན་ཏིག་ཏིག་བཞི”ཡི་བླང་བྱ་གལ་ཆེན་ལྟར་དུ། མི་དང་རང་བྱུང་ཁམས་འཆམ་མཐུན་མཉམ་གནས་ཡོང་བར་བྱེད་པའི་གཞི་རྩའི་བྱེད་ཕྱོགས་རྒྱུན་འཁྱོངས་དང་།“ ལྔ་བཞིའི་འཐབ་ཇུས”ལག་བསྟར་དོན་གནས་བྱས་ནས། རྒྱུན་ཆད་མེད་པའི་སྒོ་ནས་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་བྱ་བ་གཏིང་ཟབ་དུ་སྤེལ་དགོས། མུ་མཐུད་དུ་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ས་ཁུལ་དང་། ཨ་ཆེན་གངས་རྒྱབ་འཛམ་གླིང་རང་བྱུང་ཤུལ་བཞག་ས་ཁུལ་གྱི་དོ་དམ་ཆུ་ཚད་ཇེ་མཐོར་གཏོང་དགོས། ལས་རིམ་ཁག་སོ་སོའི་བྱ་བ་སྐས་རིམ་གསར་པ་ཞིག་ཏུ་འཕར་བར་བརྩོན་ལེན་དང་། བློ་ཐག་རྦད་ཆོད་སྒོས་རྒྱལ་ཁབ་སྐྱེ་ཁམས་བདེ་འཇགས་ཀྱི་ལྕགས་རི་བསྐྲུན་པ། རྨ་འབྲི་རྫ་གསུམ་གྱི་ཆུ་བོ་ཆེན་པོ་དུས་རྟག་ཏུ་ཆད་པ་མེད་པར་ཀྲུང་ཧྭ་འཛིན་མའི་ཁྱོན་ཀུན་ཏུ་བཞུར་ཐུབ་པར་འགན་ལེན་ཁག་ཐེག་བྱས་ཏེ། སྐྱེ་ཁམས་ཁོར་ཡུག་ལ་སྲུང་སྐྱོབ་དང་མཛེས་པའི་ཀྲུང་གོ་བསྐྲུན་པར་མཚོ་སྔོན་མི་དམངས་ཀྱིས་བྱས་རྗེས་འཇོག་ཐུབ་དགོས་ཟེར།
ཐེན་ཅིན་ཁྲིན་གྱིས་ནན་གྱིས་བསྟན་དོན། རྒྱལ་ཁབ་སྤྱི་གླིང་འཛུགས་སྐྲུན་ནི་སྐྱེ་ཁམས་དཔལ་ཡོན་ལ་སྐུལ་འདེད་གཏོང་བའི་བཅོས་སྒྱུར་བྱེད་ཕྱོགས་གལ་ཆེན་ཞིག་ཡིན་ལ། སྐྱེ་ཁམས་དཔལ་ཡོན་གྱི་ལམ་ལུགས་མ་ལག་འཐུས་ཚང་འཛུགས་པའི་ནང་གནས་ཀྱི་བླང་བྱ་ཞིག་ཀྱང་ཡིན་པས། ས་གནས་དང་སྡེ་ཁག་སོ་སོས་ཁྱོན་ཡོངས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྐྱེ་ཁམས་དཔལ་ཡོན་འཛུགས་སྐྲུན་སྐོར་གྱི་འཐབ་ཇུས་བསམ་བློ་གལ་ཆེན་དངོས་འབེབས་དོན་འཁྱོལ་བྱས་ཏེ། རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་ལེགས་པོ་སྒྲུབ་པའི་འོས་འགན་ལྕི་མོ་ཁ་མིན་དོན་གྱིས་ཕྲག་སྟེང་དུ་བླངས་ནས། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཇུས་ཆོད་བཀོད་སྒྲིག་ལྟར་དུ། གནད་དོན་ཁ་ཕྱོགས་དང་དམིགས་འབེན་ཁ་ཕྱོགས་རྒྱུན་འཁྱོངས་བྱེད་པ། ཐོན་ཁུངས་གྲུབ་ཆ་ཕུན་སུམ་ཇེ་ཚོགས་སུ་གཏོང་བ་དང་ཁྱོན་ཡོངས་ནས་དོ་དམ་ཆུ་ཚད་ཇེ་མཐོར་གཏོང་བ། དྲིལ་སྒྲོག་སློབ་གསོའི་བྱེད་ཤུགས་ཇེ་དྲག་ཏུ་གཏོང་བ་སོགས་བྱས་ཏེ། གནད་དོན་འབུར་ཐོན་ཅན་དང་གནད་འཁེལ་ཤུགས་འདོན། ཕན་འབྲས་མཐོ་བ། རྒྱུན་མཐུད་དམ་འཛིན་བཅས་ཀྱི་བྱ་བ་དངོས་འབེབས་བཟང་པོ་བྱས་ནས། རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་དེ་སྐྱེ་ཁམས་དཔལ་ཡོན་གྱི་དག་ཞིང་ལྟ་བུར་བསྒྱུར་དགོས་ཟེར།
ཚོགས་ཐོག་ནས2018ལོའི་རང་བྱུང་སྲུང་སྐྱོབ་ས་ཁུལ་སྲུང་སྐྱོབ་དང་དོ་དམ་སྐོར་གྱི་འགན་འཁྲིའི་ཆོད་ཡིག་སྟེང་མིང་རྟགས་བཀོད་པ་རེད།
ལོ་ཙཱ་བ། ཤ་མོ་འཚོ།


text:
—— དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ལྟ་བ་གསར་བའི་སྐོར་གླེང་བ།
(ཏེང་དབྱི་ཧྥུས་བརྩམས། རྔ་བ་ཚེ་རྒྱམ་གྱིས་བསྒྱུར།)
དེ་རིང་ནི་༧གོང་ས་ཏཱ་ལའི་བླ་མ་མཆོག་གིས་བྷེལ་ཇམ་གྱི་རྒྱལ་ས་པཱར་སེལ་དུ་ཚན་རིག་པ་དང་མཉམ་དུ་༼སེམས་དང་སྲོག་༽གི་བགྲོ་གླེང་གི་ཉིན་གཉིས་པ་རེད། དེ་རིང་ཕྱི་དྲོའི་བགྲོ་གླེང་ཐོག ༧གོང་ས་མཆོག་དང་དཔལ་འབྱོར་རིག་པའི་མཁས་པ་དང་། སྤྱི་ཚོགས་ལས་འགུལ་པ་མཉམ་འཛམ་གླིང་གི་དཔལ་འབྱོར་དང་འཕེལ་རྒྱས་ཀྱི་གནད་དོན་སྐོར་ལ་རྒྱ་ཆེ་ཞིང་གཏིང་ཟབ་པའི་བགྲོ་གླེང་གནང་།
དེ་རིང་ཕྱི་དྲོའི་བགྲོ་གླེང་གཙོ་སྐྱོང་བ་ནི། འཇར་མན་གྱི་དཔལ་འབྱོར་རིག་པའི་འབུམ་རམས་པ་ཧེའུ་སེ་(UweJean Heuse) ཡིན་ལ། ཁོང་གིས་འཇར་མན་གྱི་པོ་ཨིན་དང་ཨ་རིའི་པིར་ཁི་ལིས་ནས་དཔལ་འབྱོར་རིག་པ་སྦྱང་ཞིང་། ཁོང་ནི་འཇར་མན་དུ་སྐད་གྲགས་ཆེ་བའི་དཔལ་འབྱོར་དུས་དེབ་ཀྱི་གསར་འགོད་པ་དང་རྩོམ་པ་པོ་ཞིག་ཡིན་ལ། དེ་སྔ་གཟེངས་རྟགས་ཀྱང་མང་པོ་ཐོབ་མྱོང་ཡོད། དེ་རིང་གི་བགྲོ་གླེང་ཐོག་ཁོང་གིས་དཔལ་འབྱོར་རིག་པའི་མཁས་པ་འབུམ་རམས་པ་ Dennis Snower དང་། བུམ་རམས་པ་ Paul Collier གཉིས་མཚམས་སྦྱོར་བྱས་ཤིང་། ཁོང་གཉིས་ཡུ་རོབ་ཏུ་མཚན་སྙན་ཧ་ཅང་ཆེ་བའི་དཔལ་འབྱོར་རིག་པའི་མཁས་པ་གཉིས་རེད།
འབུམ་རམ་པ་ Snower ནས་སྙན་སྒྲོན་ཞུས་དོན་ལ། དེང་དུས་གཙོ་རྒྱུན་དཔལ་འབྱོར་རིག་པ་ནི་འགྲོ་བ་མིའི་སྤྱི་ཚོགས་ཀྱི་ལོ་རྒྱུས་སྟེང་གང་ལ་གང་འཚམ་གྱི་རིག་གཞུང་གསར་བ་ཞིག་ཡིན་པ་དང་། དུས་རབས་བཅུ་དགུའི་ཡར་སྔོན་དུ། མི་རྣམས་ཀྱིས་དཔལ་འབྱོར་རིག་པ་ནི་འགྲོ་བ་མིའི་རིགས་ཀྱིས་བདེ་སྐྱིད་ཇི་ལྟར་བསྐྲུན་ཐབས་ཀྱི་རིག་པ་ཞིག་ལ་ངོས་འཛིན་བྱེད་ཅིང་། དེང་རབས་བཟོ་ལས་སྤྱི་ཚོགས་ཀྱི་ཡར་རྒྱས་དང་རྒྱུ་འབྱོར་དར་འཕེལ་བྱུང་བར་བརྒྱུད་དེ། དཔལ་འབྱོར་རིག་པ་ནི་རྒྱུ་འབྱོར་སྐོར་གྱི་རིག་གཞུང་ཞིག་ཏུ་ཆགས་ཡོད། གཙོ་རྒྱུན་དཔལ་འབྱོར་རིག་པའི་ཁྲོད། མི་རྣམས་དཔལ་འབྱོར་གྱི་མིར་ཆགས་ཤིང་། དཔལ་འབྱོར་གྱི་མིའི་ཀུན་སློང་ནི་སྒེར་གྱི་ཁེ་ཕན་ལེན་རྒྱུ་དེ་རེད། ཁྲོམ་རའི་“མཐོང་མི་ཐུབ་པའི་ལག་པ་” དེའི་ནུས་པ་ལ་བརྟེན་ནས། རང་གི་ཁེ་ཕན་ཆེ་ཤོས་ལེན་པའི་རང་འདོད་ཚ་བའི་དཔལ་འབྱོར་གྱི་མིས། ཁྲོམ་རའི་སྒྲིག་སྲོལ་ལྟར་མཉམ་འབྲེལ་བྱེད་ཅིང་། འདི་ལྟ་བུའི་མཉམ་འབྲེལ་གྱིས་ཁྲོམ་རར་མཉམ་ཞུགས་བྱས་པའི་དཔལ་འབྱོར་གྱི་མི་ལ་ཁེ་ཕན་ཐོབ་པ་དང་། དེས་སྤྱི་ཚོགས་དབུལ་ཕོང་ལས་ཐར་བར་ཕན་ཐོགས་ཆེན་པོ་ཡོད་པར་ངོས་འཛིན་བྱེད། འདི་ལྟ་བུའི་ངོས་འཛིན་ནི། གཙོ་རྒྱུན་དཔལ་འབྱོར་རིག་པའི་གཞི་རྩའི་ལྟ་བ་ཡིན་པར་བཤད།
འབུམ་རམས་པ་ཁོང་ནི་སྤྲོ་སེམས་ལྡན་པའི་གཙོ་རྒྱུན་དཔལ་འབྱོར་རིག་པའི་མཁས་པ་ཞིག་ཡིན་མོད། འོན་ཀྱང་། ཉེ་བའི་ལོ་འགའི་ནང་། ཁོང་གིས་འཛམ་གླིང་གི་དཔལ་འབྱོར་ཉམས་རྒུད་དང་། ཁྲོམ་ར་ལ་སྤྱི་ཚོགས་ཀྱི་དཀའ་རྙོག་ཚབས་ཆེན་དག་སེལ་བའི་ནུས་པ་བྲལ་བ་མཐོང་སྟེ། ཁོང་གི་ལྟ་བ་ལ་འགྱུར་བ་ཆེན་པོ་བྱུང་། ཁྲོམ་ར་དང་དཔལ་འབྱོར་གྱི་མི་ལ་ཡིད་ཆེས་བྱེད་མཁན་ཞིག་ནས། དཔལ་འབྱོར་ཀུན་སློང་སྣ་མང་ཅན་ལ་ཞིབ་འཇུག་བྱེད་མཁན་ཞིག་ཏུ་གྱུར་ཏེ། འགྲོ་བ་མིས་ཕན་ཚུན་སེམས་ཁུར་གྱི་སྒོ་ནས་མཉམ་འབྲེལ་བྱེད་པའི་དཔལ་འབྱོར་ལྟ་གྲུབ་གསར་བ་བཏོན། ཁོང་ནས། མི་རྣམས་ཀྱི་དངོས་ཡོད་འཚོ་བའི་ནང་གི་དཔལ་འབྱོར་བྱ་འགུལ་ཁྲོད་ཀྱི་འདམ་ཀ་ནི་ཀུན་སློང་འདྲ་མིན་ལས་བྱུང་ཞིང་། རང་གི་ཁེ་ཕན་དོན་དུ་གཉེར་བ་ལས་གཞན། གཉེན་དང་ཉེ་འབྲེལ་གྱི་འབྲེལ་བའི་རྒྱུ་རྐྱེན་དང་། ད་དུང་བཟང་སྤྱོད་ཀྱི་ལྟ་བ། ཕར་གཏོང་དང་ཚུར་ལེན། མཚན་མཐོང་དང་རྒྱུ་མཚན་སོགས། འདི་དག་ཚང་མ་དཔལ་འབྱོར་མཉམ་འབྲེལ་ཡོང་བའི་རྐྱེན་གལ་ཆེན་ཞིག་ཡིན་པ་དང་། དཔལ་འབྱོར་མཉམ་འབྲེལ་ཁྲོད། མི་གཞན་ལ་ཕན་སེམས་ཀྱི་འདུ་ཤེས་འཛིན་མཁན་གྱིས་མཉམ་འབྲེལ་ནང་བྱས་རྗེས་འཇོག་འདོད་ཆེ་བ་དང་། ཁོང་ཁྲོའི་ངང་གནས་པའི་མི་ལ་བྱས་རྗེས་འཇོག་འདོད་ཧ་ཅང་ཆུང་ཞེས་བརྗོད་སོང་།
འབུམ་རམས་པ་ Paul Collier ནས་ཀྱང་། གཙོ་རྒྱུན་དཔལ་འབྱོར་རིག་པས་ཁྲོམ་རའི་ནུས་ཤུགས་དང་། “མཐོང་མི་ཐུབ་པའི་ལག་པ་” ལ་བརྟེན་པའི་ལྟ་ཚུལ་ལ་སྐྱོན་བརྗོད་བྱས། ཁོང་གིས་ཁྲོམ་ར་ནི་འགྲོ་བ་མིའི་སྤྱི་ཚོགས་འཕེལ་རྒྱས་ཁྲོད་ཅུང་ཙམ་ཕྱིས་སུ་བྱུང་བ་དང་། “མཐོང་མི་ཐུབ་པའི་ལག་པས” འགྲོ་བ་མིའི་འབྲེལ་བ་ལ་དབང་བསྒྱུར་མ་བྱས་པའི་ཆེས་ཡར་སྔོན་ནས་བཟུང་། འགྲོ་བ་མིའི་རིགས་ལ་ཕན་ཚུན་འབྲེལ་ལམ་བྱུང་ཡོད་ཅེས་དང་། ཁོང་གིས་ད་དུང་སྲོག་ཆགས་ཀྱི་བྱ་སྤྱོད་རིག་པའི་མཁས་པ་དང་། འགྲོ་བ་མིའི་རིགས་རིག་པའི་མཁས་པ་རྣམས་ཀྱིས་གདོད་མའི་སྤྱི་ཚོགས་ལ་ལྟ་ཞིབ་བྱས་པ་དཔེར་དྲངས་ཏེ། མིའི་རིགས་ཀྱི་ཕྲུ་གུ་མ་འབྱར་ལ་ཨ་མ་དང་ཁྱིམ་མི་ཙམ་མ་ཡིན་པར་མི་གཞན་མང་པོས་ཐུགས་ཁུར་དང་བདག་སྐྱོང་བྱས་སྟབས། བྱིས་པའི་བསམ་བློ་བདེ་ཐང་དང་རྒྱུན་ལྡན་ཆགས་པ་དང་། མི་གཞན་ལ་སེམས་ཁུར་དང་གཞན་ཕན་གྱི་བསམ་བློ་འཕེལ་རྒྱས་བྱུང་། འདི་དག་ནི་ཁྲོམ་ར་མ་བྱུང་བའི་ཆེས་ཡར་སྔོན་ནས་ཡོད་པའི་འགྲོ་བ་མིའི་གཞི་རྩའི་འབྲེལ་བ་ཞིག་ཡིན་པ་དང་། འདི་ལྟ་བུའི་གཞི་རྩའི་འབྲེལ་བའི་ཁྲོད། “མཐོང་མི་ཐུབ་པའི་ལག་པ་” མེད་ལ། དཔལ་འབྱོར་གྱི་མིའི་རྗེས་དཔག་གི་ཁོག་རྩིས་ཀྱང་མེད་ཅེས་དང་།
ཡང་ཁོང་ནས། འགྲོ་བ་མིའི་སྤྱི་ཚོགས་ལ་ལྟ་ཞིབ་དང་བསམ་གཞིགས་བྱས་ན་གསལ་བོ་ཆགས་ཐུབ་པ་ཞིག་ནི། མིའི་གཞི་རྩའི་འབྲེལ་བ་དང་། མིའི་ལྷན་སྐྱེས་ཀྱི་རང་བཞིན་ནི། ཕན་ཚུན་སེམས་ཁུར་བྱེད་པ་དེ་ཡིན་ལ། དེའི་ཕྱིར། འདི་ལྟ་བུའི་ལྷན་སྐྱེས་ཀྱི་རང་བཞིན་ཐོག་ཕྱིར་ལྡོག་བྱེད་རྒྱུ་ནི། དཔལ་འབྱོར་རིག་པའི་ལྟ་བ་གསར་བ་རེད་ཅེས་དང་། དཔལ་འབྱོར་རིག་པ་ནི་ནུས་པ་ཤུགས་ཆེན་ཡོད་པའི་རིག་པའི་གཞུང་ལུགས་ཤིག་ཡིན་པས། ཕན་ཚུན་ཐུགས་ཁུར་རམ་གཟིགས་སྐྱོང་གི་རྨང་གཞིའི་ཐོག་ཏུ་བསྐྲུན་པའི་དཔལ་འབྱོར་མཉམ་འབྲེལ་གྱི་ལྟ་བ་ནི། དེང་དུས་འཛམ་གླིང་དཔལ་འབྱོར་གྱི་སྐྱོན་གནས་ལ་གདོང་ལེན་བྱེད་པའི་ཐབས་ལམ་ཞིག་ཡིན་སྲེད་ཅེས་མཇུག་བསྡོམས་གནང་།
དཔལ་འབྱོར་རིག་པའི་མཁས་པ་གཉིས་ཀྱིས་ཏཱ་ལའི་བླ་མར་དགོངས་ཚུལ་ཞུས་ཤིང་། ༧གོང་ས་མཆོག་ནས་ངའི་དཔལ་འབྱོར་རིག་པའི་ཤེས་བྱ་ཀླད་ཀོར་རམ་སྟོང་པ་ཡིན། འོན་ཀྱང་དཔལ་འབྱོར་རིག་པ་ཧ་ཅང་གལ་ཆེན་པོ་ཡིན་པ་ངས་ཤེས་ཀྱི་ཡོད་ཅེས་དང་། དེང་རབས་འཛམ་གླིང་ནང་དབུལ་ཕྱུག་གི་ཧེ་བག་ཤིན་ཏུ་ཆེན་པོ་ཡིན་པ་ཁོང་ལ་སྔ་མོ་ནས་ཐུགས་སྣང་བྱུང་ཞིང་། ཁོང་གིས་གསུངས་དོན་ལ། ཕྱུག་པོ་རྣམས་ཇེ་ཕྱུག་དང་། དབུལ་པོ་རྣམས་ཇེ་དབུལ་གྱུར་བའི་ཧེ་བག་ཆེན་པོ་འདི། ཡ་རབས་སྤྱོད་བཟང་དང་མི་མཐུན་པའི་ནོར་འཁྲུལ་ཞིག་རེད་ཅེས་གསུངས་ཤིང་། ཁོང་གིས་དེ་སྔ་ཐེངས་མང་པོ་གསུངས་མྱོང་བའི་གཏམ་བསྐྱར་ཟློས་གནང་དོན་ལ། སྤྱི་ཚོགས་དང་དཔལ་འབྱོར་གྱི་གཞུང་ལུགས་ཕྱོགས་ནས་ངོས་རང་སྤྱི་ཚོགས་རིང་ལུགས་པ་ཞིག་ཡིན་པ་དང་། དེ་བཞིན། མཱར་ཁེ་སིའི་དཔལ་འབྱོར་རིག་པས་འགྲོ་བ་མིའི་རིགས་ཀྱི་འདྲ་མཉམ་གྱི་ཕུགས་འདུན་དོན་དུ་གཉེར་བའི་ཕྱོགས་ནས། ངོས་རང་མཱར་ཁེ་སི་རང་ལུགས་པ་ཞིག་ཀྱང་ཡིན་ལ། རྒྱུ་མཚན་ནི་འདྲ་མཉམ་གྱི་ཕུགས་བསམ་ལྡན་པས་ཡིན། འོན་ཀྱང་། ༧གོང་ས་མཆོག་ནས་བསྐྱར་དུ་ཁོང་གིས་དྲག་སྤྱོད་ལ་ངོ་རྒོལ་ནན་པོ་བྱེད་ཀྱི་ཡོད་སྟབས། ལེ་ཉིན་རིང་ལུགས་ལ་ངོ་རྒོལ་གསལ་བོ་ཡོད་པར་གསུངས།
༧གོང་ས་མཆོག་གིས་སླར་ཡང་གསུངས་དོན། ལོ་མང་སྔོན་ཁོང་གདན་ཞུས་ལྟར་ཅེག་སི་ལོ་ཧྥ་ཁེ་ལ་འཚམས་གཟིགས་སུ་འབྱོར་སྐབས། སྤྱི་ཚོགས་རིང་ལུགས་ཀྱི་རྒྱལ་ཁབ་ཚང་མའི་དཔལ་འབྱོར་ཡར་རྒྱས་མེད་པར་རང་གནས་སུ་ལྷག་བསྡད་ཡོད་པའི་གནས་སྟངས་དང་། སྤྱི་ཚོགས་རིང་ལུགས་ཀྱི་དཔལ་འབྱོར་མང་ཉུང་ལ་མ་ལྟོས་པའི་ཡོངས་ཁྱབ་ཕམ་ཉེས་བྱུང་བར་དོ་སྣང་བྱུང་། དེའི་ཕྱིར། ཁོང་ནས། དཔལ་འབྱོར་རིག་པས་འགྲོ་བ་མིའི་རིགས་ཀྱི་དཔལ་འབྱོར་འགུལ་སྐྱོད་ཁྲོད་ཀྱི་མཉམ་འབྲེལ་ཀྱི་ཀུན་སློང་ལ་རྟོག་ཞིབ་དང་། དཔལ་འབྱོར་འདྲ་མཉམ་ལ་དོན་གཉེར་བྱས་ཏེ། རྒྱུ་རྐྱེན་འདྲ་མིན་གྱི་ནང་དུ་ཆ་སྙོམས་ཀྱིས་བསམ་གཞིགས་བྱེད་དགོས་པའི་དགོངས་འཆར་གནང་།
དཔལ་འབྱོར་རིག་པའི་བརྗོད་གཞི་ཚར་རྗེས། སྤྱི་ཚོགས་ཁྱབ་ཁོངས་ཀྱི་བརྗོད་གཞི་དང་། ལྷག་པར་དུ་བུད་མེད་ཀྱི་ནུས་པ་དང་ཐོབ་ཐང་སྐོར་གླེང་སློང་། TheoSowa ནི་ནུབ་ཨ་ཧྥི་རི་ཀའི་རྒྱལ་ཁབ་གྷ་ནཱ་རུ་སྐྱེས་པའི་བུད་མེད་གསར་འགོད་པ་གྲགས་ཅན་དང་། སྤྱི་ཚོགས་ལས་འགུལ་པ་ཞིག་ཀྱང་རེད། ཁོ་མོས་༧གོང་ས་མཆོག་ལ་ཨ་ཧྥི་རི་ཀའི་བུད་མེད་ཀྱི་ནུས་པ་དང་དེ་དག་ལ་འཕྲད་པའི་དཀའ་ངལ་སྐོར་སྙན་སྒྲོན་ཞུས། ༧གོང་ས་མཆོག་ནས་ཁོང་གིས་བུད་མེད་ཀྱི་ཐོབ་ཐང་དང་། ཕོ་མོ་འདྲ་མཉམ། བུ་མོའི་སློབ་གསོ་བཅས་ལ་རྒྱབ་སྐྱོར་གནང་གི་ཡོད་པ་གསལ་སྟོན་གནང་བ་དང་། རང་གི་དགེ་རྒན་ཐོག་མ་དེ་ཨ་མ་ལགས་ཡིན་ལ། མ་ཡུམ་ཆེན་མོའི་བྱམས་བརྩེའི་ཞལ་རས་ཀྱིས་དུས་རྟག་ཏུ་ཁོང་གི་སེམས་ལ་དྲོ་སྐྱིད་དང་བྱམས་བརྩེ་སྟེར་ཞེས་དང་། སྤྱི་ཚོགས་ཇི་འདྲ་ཞིག་ཡིན་ན་ཡང་། བུད་མེད་རྣམས་ཀྱིས་གཞན་ལ་སེམས་ཁུར་དང་གཟིགས་སྐྱོང་མང་བ་བྱེད། བུད་མེད་ཀྱི་སེམས་ཁོངས་སུ་བྱམས་བརྩེ་མང་བ་དང་། བུད་མེད་རྣམས་ཞི་བདེ་ལ་བློ་ཁ་མང་དུ་ཕྱོགས། གལ་སྲིད་བུད་མེད་གང་མང་སྲིད་དོན་གྱི་འགན་དབང་ལེན་པའི་སྤྱི་ཚོགས་སུ་ཞུགས་ན། སྤྱི་ཚོགས་སྔར་ལྷག་ཞི་འཇགས་ཡོང་བར་ཡིད་ཆེས་ཡོད་ཅེས་གསུངས། ཡང་ཁོང་གིས་རྩེད་མོ་དང་སྦྲགས་ཏེ་ཉན་མཁན་རྣམས་ལ་གསུངས་དོན། མི་རེ་འགས་ཏཱ་ལའི་བླ་མ་ནི་བུད་མེད་རིང་ལུགས་པ་ཞིག་རེད་ཅེས་བརྗོད་ཅིང་། ཁོང་གིས་དགའ་སྤྲོའི་ངང་མཚན་གནས་དེ་བཞེས་རྒྱུ་ཡིན་ཞེས་གསུངས། ༧གོང་ས་མཆོག་གི་གསུངས་བཤད་གནང་བའི་བར་མཚམས་སུ། མི་མང་གིས་དགའ་བསུའི་ཐལ་མོ་བརྡབས་པའི་ཐལ་སྒྲ་ཡང་ཡང་གྲགས་ཤིང་། ཚོགས་ཁང་ནང་དགའ་སྤྲོའི་རྣམ་པས་ཁེངས།
དེ་རིང་གི་བགྲོ་གླེང་གནང་མཁན་མཐའ་མ་དེ་༧གོང་ས་མཆོག་གི་ཉེ་འགྲམ་དུ་བཞུགས་རྗེས། ཚོགས་ཁང་དུ་སླར་ཡང་ཐལ་སྒྲ་གྲགས་ཏེ་དགའ་བསུ་ཆེན་པོ་བྱས། ཁོང་ནི་ནོ་བྷེལ་ཞི་བདེའི་གཟེངས་རྟགས་བཞེས་མཁན་ལྕམ་ཝི་ལིམ་སི་( Jody Williams) རེད། ལྕམ་ཝི་ལིམ་སི་ནི་འཛམ་གླིང་དུ་སྐད་གྲགས་ཡོད་པའི་སྤྱི་ཚོགས་ལས་འགུལ་བ་ཞིག་ཡིན་ལ། ཁོང་གིས་ས་འོག་འབར་མདེལ་བཀག་སྡོམ་བྱེད་པའི་གཞུང་འབྲེལ་མིན་པའི་མང་ཚོགས་ཀྱི་ལས་འགུལ་སྤེལ་བ་དང་རྩ་འཛུགས་བྱས་རྐྱེན། ནོ་བྷེལ་ཞི་བདེའི་གཟེངས་རྟགས་ཐོབ་པ་རེད། ༧གོང་ས་མཆོག་དང་ཁོང་གཉིས་སྔར་ནས་ངོ་ཤེས་ཤིང་། འཛམ་གླིང་ཞི་བདེ་དོན་དུ་གཉེར་བའི་བྱེད་སྒོ་མང་པོར་མཉམ་ཞུགས་བྱས་མྱོང་བ་མ་ཟད། ཕན་ཚུན་བརྩི་མཐོང་ཆེན་པོ་ཡོད། གྲོགས་པོ་རྙིང་པ་བསྐྱར་དུ་ཐུག་པས་ཧ་ཅང་སྤྲོ་སྣང་ལྡན་ཞིང་། ཁོང་གཉིས་ལ་བསྟན་བཤིག་ཚ་པོའི་ཐུན་མོང་གི་གཤིས་ཀ་ལྡན་པས། ངོ་ཐུག་མ་ཐག་རྩེད་མོ་རྒྱུན་མ་ཆད་པ་དང་བཞད་མོ་ཆེས་ཆེར་བཞད་ཅིང་། ཚོགས་ཁང་ཡང་དགོད་སྒྲས་ཁེངས།
ལྕམ་ཝི་ལིམ་སིས་ནུབ་ཕྱོགས་སྟོབས་ཆེན་རྒྱལ་ཁབ་ཀྱི་སྲིད་གཞུང་ལ་སྐྱོན་བརྗོད་དྲག་པོའི་རྣམ་འགྱུར་བསྟན་པ་དང་། ཆབས་གཅིག་ཁོང་གིས་སྲིད་གཞུང་གི་འགན་འཁྲིའི་སྐོར་ཡང་གསལ་སྟོན་བྱས། ཁོང་གིས་རང་ཉིད་མཉམ་ཞུགས་བྱས་པའི་གཞུང་འབྲེལ་མ་ཡིན་པའི་ཚོགས་པ་ “PeaceJam”ཞེས་པ་དཔེར་དྲངས་ཏེ། དམངས་ཁྲོད་ཀྱི་གཞུང་འབྲེལ་མིན་པའི་ཚོགས་པས། དབང་ཆ་འདྲ་མཉམ་དང་། ནད་ཡམས་སྔོན་འགོག དབུལ་ཕོངས་གཙང་སེལ། འགྲོ་བ་མིའི་ཐོབ་ཐང་འགན་སྲུང་། ཁོར་ཡུག་སྲུང་སྐྱོབ། གོ་མཚོན་ཚོད་འཛིན། དྲག་སྤྱོད་ལ་བག་ཟོན། འཐུང་ཆུ་གཙང་མ་འགན་ལེན་སོགས་ཀྱི་ཕྱོགས་སུ་ནུས་པ་ཐོན་པའི་སྐོར་གསལ་བཤད་གནང་།
ཏཱ་ལའི་བླ་མའི་གསུངས་དོན་ལ། དེང་དུས་འགྲོ་བ་མིའི་སྤྱི་ཚོགས་ལ་འཕྲད་པའི་དཀའ་རྙོག་ནི། མི་དུང་ཕྱུར་བདུན་ཅུ་ཐུན་མོང་གི་དཀའ་རྙོག་ཅིག་ཡིན་ལ། དཀའ་རྙོག་འདི་དག་ནི་མིས་བཟོས་པ་ལས། དཀོན་མཆོག་དང་། སངས་རྒྱས། ཨ་ལཱ་སོགས་ཀྱིས་བཟོས་པ་མིན། དེའི་ཕྱིར་གསོལ་འདེབས་སམ་སྨོན་ལམ་ཁོ་ན་ལ་བརྟེན་ནས་དཀའ་རྙོག་འདི་དག་སེལ་མི་ཐུབ་ལ། མིས་བཟོས་པའི་དཀའ་རྙོག་དེ་མི་རང་ཉིད་ཀྱིས་སེལ་དགོས། ད་ལྟ་འདིར་འཛོམས་པའི་ང་ཚོ་ཚང་མ་དུང་ཕྱུར་བདུན་ཅུའི་ནང་གི་ཆ་ཤས་ཡིན་པས། ང་ཚོ་ཡང་དཀའ་རྙོག་འདི་དག་བཟོ་མཁན་གྱི་གྲས་སུ་ཡོད་ལ། ང་ཚོ་ལའང་གནད་དོན་དེ་དག་ཐག་གཅོད་བྱེད་པར་མཉམ་ཞུགས་དགོས་པའི་འགན་ཁྲི་ཡོད།
དེར་བརྟེན། ང་ཚོ་མི་རེ་ངོ་རེས་བསམ་བློ་གཏོང་དགོས་པ་ཞིག་ནི། འགྲོ་བ་མིའི་རིགས་ཐུན་མོང་གི་དཀའ་རྙོག་ཐག་གཅོད་བྱེད་པའི་ཕྱོགས་སུ། རང་ཉིད་ཀྱིས་ཅི་ཞིག་བསྒྲུབ་ཐུབ་བམ། ཅི་ཞིག་བསྒྲུབ་དགོས་སམ། རང་ཉིད་མི་གཅིག་གི་ནུས་པ་ཧ་ཅང་ཆུང་ཆུང་ཡིན་པར་སྙམ་སྟེ་འབད་བརྩོན་བྱེད་རྒྱུ་བློས་མི་གཏོང་བར། ནུས་པ་ཆུང་ཆུང་ཡིན་པའི་མི་རེ་རེ་མཉམ་འདུས་བྱས་ན། འཛམ་གླིང་འགྱུར་བ་གཏོང་ཐུབ་པ་དང་། འཛམ་གླིང་སྔར་ལས་མཛེས་སྡུག་ལྡན་པར་བསྐྲུན་ཐུབ་བོ།།
མ་རྩོམ་འབྲེལ་ཐག http://www.dalailamaworld.com/topic.php?t=929


text:
དེ་ནི་ཧ་ལས་དགོས་པ་ཞིག་རེད། གདོང་པ་ཤིན་ཏུ་ཆེ་བའི་བོད་མི་ན་གཞོན་ཞིག་གིས་ལྷ་སའི་བར་སྐོར་ཁུལ་གྱི་དཀར་རྩི་བྱུགས་པའི་རྩིག་གྱང་གི་གནའ་བོའི་སྒོ་ལམ་ཞིག་ནས་ངའི་ཁ་གཏད་དུ་ལངས་ཏེ། མིག་འབུར་ཚིགས་སུ་ཅེར་བྱུང་། ཉིན་མ་དེ་ནི་དགེ་འདུན་ཆོས་འཕེལ་རི་མོ་ཚོགས་པ་ཐོག་མར་སྒོ་ཕྱེས་པའི་ཉིན་མོ་རེད་ལ། བོད་མི་ན་གཞོན་འདིའི་གདོང་ནས་ཧོང་ཀོང་གི་འོད་རླངས་གློག་བཞུ་ལས་འཕྲོས་པའི་མུ་མེན་གྱི་མདོག་ལྟ་བུ་ཞིག་ལས། ༢༠༠༣ ལོའི་སྟོན་ཞོགས་ཀྱི་ཉི་ཟེར་གྱི་བཀྲག་མདངས་དེ་མི་འཕྲོ།
ང་ནི་ད་སྐབས་དགེ་འདུན་ཆོས་འཕེལ་རི་མོའི་ཚོགས་པ་ཟེར་བ་ཞིག་གྲུབ་ཡོད་པ་འདིའི་ཁོངས་ཀྱི་རི་མོ་བ་རྣམས་ལ་ཐོག་མར་ ༢༠༠༠ ལོའི་དབྱར་ཀར་ཐུག་ཅིང་། ལོ་དེའི་གོང་ལ་ངས་ཀུན་ཕན་ཐེབས་རྩ་ཚོགས་པར་བྱ་བ་སྒྲུབ་མགོ་བརྩམས་ཏེ་ལྷ་སར་སྤོར་བ་ཡིན། སྐབས་དེར། ཀུན་ཕན་ཐེབས་རྩ་ཚོགས་པས་ལོ་ངོ་ཁ་ཤས་ཀྱི་རིང་ལ་རིག་གཞུང་གི་ཁྱབ་ཁོངས་ནས་རིག་གཞུང་སྲུང་སྐྱོབ་བྱེད་རྒྱུ་གཙོ་བོར་བཟུང་བ་རེད་མོད། ཡིན་ནའང་ལོ་དེའི་དབྱར་མགོ་ནས་བཟུང་ང་ཚོས་རིག་གཞུང་གསར་གཏོད་ཀྱི་ལས་གཞི་རྒྱ་སྐྱེད་དུ་གཏོང་རྒྱུའི་གོ་སྐབས་བཙལ་བ་ཡིན། དེ་ཡང་དམིགས་བསལ་དུ་བོད་ཀྱི་རིག་གཞུང་འཕེལ་རྒྱས་སུ་གཏོང་བ་དང་དེ་ལ་ཟུངས་ཤུགས་གསར་བ་ཞིག་སྦྱིན་ཐུབ་པའི་ལས་གཞི་སྤེལ་རྒྱུའི་ཐོག་ལ་རེ་འདུན་ཆེན་པོ་ཞིག་བཅངས་པ་ཡིན།
ང་ལྷ་སར་སྡོད་པའི་རིང་ལ། ནེའུ་ཡོག་ཏུ་ཡོད་པའི་ངའི་ལས་གྲོགས་བསྟན་འཛིན་དགེ་ལེགས་ལགས་བརྒྱུད་དེ། བོད་ཀྱི་རི་མོ་བ་ཚོ་ལས་ཚེ་རིང་དོན་འགྲུབ་ལགས་ཐོག་མར་མཇལ་བྱུང་། སྐབས་དེར་ཁོང་གིས་ཚེ་རིང་རྡོ་རྗེ་ལགས་དང་ལྷན་དུ་བོད་ཀྱི་གླུ་གར་ཚོགས་པ་རུ་གར་སྟེགས་བཟོ་འགོད་ཀྱི་བྱ་བ་སྒྲུབ་བཞིན་འདུགཚེ་རིང་དོན་འགྲུབ་ལགས་ཀྱིས་ཁོང་གི་རི་མོ་རྣམས་མ་བསྟན་གོང་ལ། ཐོག་མར་ང་ཚོ་ཁོང་གི་དགེ་རྒན་ཟེར་བ་དེར་ཐུག་དགོས་པའི་རེ་བ་བཏོན། དེར་བརྟེན་ང་ཚོ་ཁོང་གི་དགེ་རྒན་ཚེ་རིང་རྡོ་རྗེ་ལགས་ཀྱི་ཁྱིམ་ནས་ཐུག་པ་ཡིན་ལ། སྐབས་དེར་ངའི་ལས་རོགས་ ཁཱིམ་ མོ་རི་སི་ (Kim Morris) ཡང་མཉམ་དུ་ཡོད། ཚེ་རིང་རྡོ་རྗེ་ལགས་ནི་སྒོ་རྭའི་ནང་དུ་ལྡུམ་རྭ་ཡོད་པའི་བོད་ཀྱི་སྲོལ་རྒྱུན་གྱི་ཁང་པ་མཛེས་ཉམས་ལྡན་པ་ཞིག་ཏུ་བཞུགས་འདུག ཁང་པའི་སྒོ་ལམ་དུ་སྟག་མའི་མེ་ཏོག་ཟིང་སྐྱ་ཅན་མང་པོ་བསྟར་ཕྲེང་བསྒྲིགས་ནས་འདུག་ལ། སྒོ་རྭའི་མཐའ་སྐོར་ཏུ་ཚོས་གཞི་སྣ་ཚོགས་ཀྱིས་ཕྱུག་པའི་མེ་ཏོག་གི་རྫ་བུམ་མང་པོ་ཞིག་བཞག་འདུག གཞུང་སྒོ་དམར་པོ་དེའི་ཕྱི་ནས་ལྷ་སའི་སྲང་ལམ་ཁག་གི་ཟང་ཟིང་གི་སྐད་སྒྲ་རྣམས་གྲགས་ཡོང་བ་ཕུད། དེ་མིན་ཁྱིམ་ཚང་འདི་ནི་ཤིན་དུ་ཁུ་སིམ་པའི་ལྷིང་འཇགས་ཀྱི་ཞིང་ཁམས་ཤིག་རེད།
ཇ་ཕོར་པ་འགའ་ཤས་བཏུངས་རྗེས། ཁོང་གིས་ང་ཚོར་རི་མོར་བལྟ་འདོད་ཡོད་མེད་དྲིས་ཏེ། ཐོག་བརྩེགས་གཉིས་པའི་སྟེང་དུ་ཡོད་པའི་ཁོང་གི་རི་མོའི་ལས་ཤག་ཏུ་སོང་འཁྲིད་བྱུང་། ཁོང་གི་རི་མོའི་ལས་ཤག་ཏུ་རི་མོ་འབྲི་སའི་རས་གཞི་་དང་རི་མོ་མང་པོ་བཅས་ཀྱིས་ཁེངས་འདུག་ལ། འདི་འདྲའི་རི་མོ་མང་པོ་ཅན་གྱི་རི་མོའི་ལས་ཤག་ཅིག་ངའི་མི་ཚེའི་ནང་དེ་སྔ་མཐོང་མ་མྱོང་།
རི་མོ་རྣམས་གསལ་ཙམ་མཐོང་རྒྱུའི་ཆེད་དུ། ཁོང་གིས་རང་གི་རི་མོའི་དཔེ་མཚོན་ཁག་ཅིག་སྒོ་རྭའི་ཉི་འོད་འོག་ཏུ་འཁྱེར་སོང་ནས་ང་ཚོ་ལ་བསྟན་སོང་། རི་མོ་དེ་དག་ལས་གཅིག་ནི་དམར་ནག་དང་སེར་ནག་གི་ཚོས་གཞི་ཡིས་ཤས་ཆེར་བྲིས་པའི་ཕོ་བྲང་པོ་ཏཱ་ལའི་སྣུམ་ཚོན་རི་མོ་ཞིག་རེད་ལ། རི་མོ་དེས་ངའི་ཡིད་སེམས་དྲངས་སོང་། ཁོང་གིས་ཕོ་བྲང་གི་གཞོགས་མཐའི་དྲང་ཐིག་རྣམས་ཀྱག་ཀྱོག་ཏུ་བྲིས་ཏེ། ཕོ་བྲང་པོ་ཏཱ་ལ་ནི་མི་མངོན་པའི་ཟིལ་ཤུགས་ཞིག་གིས་བཙུར་ནས་ཡོད་པ་ལྟ་བུའི་རྣམ་པ་ཞིག་བྲིས་འདུག ཁོང་གིས་དེ་ལྟར་བྲིས་པ་དེས་ཕོ་བྲང་གི་དྲང་ངེར་འགྱིང་བའི་བཀོད་པ་ངོ་མ་དེ་བརླག་ཏུ་བཅུག་ཡོད་ནའང་། ཕྱོགས་གཞན་ཞིག་ནས་ཕོ་བྲང་གི་གཞོགས་མཐའི་དྲང་ཐིག་རྣམས་འཁྱོག་འབྲི་བྱས་པ་དེས་པོ་ཏཱ་ལ་ནི་གཞོགས་དང་ཟུར་ནས་བར་སྣང་དུ་མཆེད་ཀྱི་ཡོད་པ་ལྟར། ཕོ་བྲང་ལ་ཟུངས་ཤུགས་གསར་བ་ཞིག་སྦྱིན་ཡོད་པའི་སྣང་བའང་སྟེར།
རི་མོ་དེའི་འཁྲིས་སུ་མཆོད་རྟེན་གྱི་རི་མོ་ཞིག་བཞག་འདུག་པ་དེ་ནི་བོད་ཀྱི་མཐོ་སྒང་གི་ནམ་མཁའ་གཡའ་དག་པའི་ཉིན་མོའི་མཚུངས་ཟླ་བྲལ་བའི་འོད་ཟེར་དང་བསྡེབས་ནས་བྲིས་པའི་རི་མོ་ཞིག་རེད། རི་མོ་དེ་ཡང་མི་མངོན་པའི་བཙན་ཤུགས་ཞིག་གིས་བཙུར་ཡོད་པ་ལྟ་བུ་ཞིག་ཏུ་མངོན་འདུག་མོད། ཡིན་ནའང་དེ་ནི་པཱ་ཀི་སི་ཐཱན་ནས་ཀན་སུའུ་བར་གྱི་གྲོང་གསེབ་གང་དུ་བཞེངས་ཡོད་རུང་བོད་ཀྱི་དམིགས་བསལ་གྱི་ཁྱད་ཆོས་མཚོན་པའི་རྟགས་མཚན་ཞིག་ཡིན་པ་ལམ་སེང་འཁྲུལ་མེད་དུ་ངོས་འཛིན་བྱེད་ཐུབ།
ངའི་ལས་རོགས་ཁཱིམ་ནི་སྔར་ཚེ་རིང་གི་རི་མོར་བལྟ་རུ་འགྲོ་མྱོང་འདུག་པས། ང་གཅིག་པུ་ཁོང་གི་ཁང་པར་རི་མོར་བལྟ་རུ་སོང་བ་ཡིན། ཚེ་རིང་ནི་ཕོ་བྲང་པོ་ཏཱ་ལ་དང་ཐག་མི་རིང་བའི་སར་ཨར་འདམ་གྱི་ཁང་པ་ཞིག་ཏུ་བསྡད་འདུག་ཅིང་། ཨར་འདམ་གྱི་ཁང་པ་དེའི་རིགས་ནི་ལོ་རབས་ལྔ་བཅུ་དང་དྲུག་བཅུའི་སྐབས་སུ་ཀྲུང་གོ་རུ་གྲངས་ཀ་འབོར་ཆེན་བརྒྱབ་སྟེ། ད་ལྟ་ཀྲུང་གོའི་གྲོང་ཁྱེར་གང་རུང་དུའང་ཁང་པ་དེའི་རིགས་མེད་ས་མེད། རི་མོ་བ་ཞིག་ཁང་པ་འདི་འདྲ་ཞིག་ཏུ་སྡོད་ཀྱི་ཡོད་པ་རེད་ཨང་ཞེས་བསམ་པ་ཙམ་གྱིས་ཀྱང་སེམས་སུ་མི་བདེ་བའི་ཚོར་སྣང་ཞིག་སྐྱེས་པར་བྱེད།
ཚེ་རིང་གིས་ “ང་འདུག་ས་འདི་རེད” ཅེས་བཤད་དེ། ང་ཁོང་གི་ཁང་མིག་ཆུང་ངུ་དེའི་སྒོ་ནས་ཡར་འཛུལ་པ་ཡིན། ཁང་མིག་ཆུང་ཆུང་དེ་རུ་ས་ཁོད་གཞན་པ་ཅི་ཡང་མེད་པར། དེ་ནི་ཁོང་གི་ཁྱིམ་དང་ལས་ཤག་གཉིས་ཀ་རེད་འདུག ཕལ་ཆེར་སྒོ་ནང་ནས་ཡར་འཛུལ་མ་ཐག་ནས་ངའི་མིག་ཟུང་གཉིས་ནི་མི་བགྲེས་སོང་ཞིག་གི་རི་མོས་དྲངས་སོང་། རི་མོ་དེ་རུ་གཉེར་མ་རེ་རེ་ལ་ཞིབ་ཕྲ་བཏོད་དེ། ཕལ་ཆེར་སྐུ་པར་ངོ་མ་འདྲ་བ་ཞིག་བྲིས་འདུག བགྲེས་སོང་དེས་ཕུར་ཚུགས་སུ་བལྟས་པའི་མིག་མདངས་དེ་ཁང་མིག་དེའི་མདོ་ནས་ངའི་ལུས་སེམས་ཡོངས་སུ་ཚ་བེར་བེར་ངང་ཟུག་པར་གྱུར་ཞིང་། ང་རི་མོ་དེ་དང་ཅི་ཙམ་ཐག་ཉེ་རུ་དུད་ནའང་ཚོར་སྣང་དེ་ངའི་ལུས་སེམས་ནས་ཡལ་མ་སོང་། ཁང་མིག་དེར་བཤམས་པའི་རི་མོ་རེ་རེའི་ཐོག་གི་སྲོལ་རྒྱུན་གྱི་ཆས་གོས་སྤྲས་པའི་འབྲི་བྱའི་མི་རྣམས་དང་མི་དེ་དག་འབྲི་བྱེད་ཀྱི་དེང་རབས་ཀྱི་འབྲི་སྲོལ་གཉིས་བཅས་བར་གྱི་དབྱེ་ཁྱད་ཆེན་པོ་དེ་དང་རི་མོའི་ཐོག་གི་མི་རེ་རེའི་གདོང་གི་རྣམ་འགྱུར་གཏུམ་པོ་བཅས་ཀྱིས་ངའི་ཡིད་སེམས་དབང་མེད་དུ་བཀུག་སོང་། རྗེས་ནས་ངས་ཤེས་གསལ་ལྟར་ན། སྐབས་དེར་ངས་ཐོལ་བྱུང་དུ་ཚོར་བའི་རི་མོ་དེ་ཚོའི་ཁྱད་ཆོས་རྣམས་ནི། གཞན་ཅང་མིན་པར་ཚེ་རིང་ཁོང་རང་ཉིད་ཀྱི་རི་མོའི་འབྲི་རྩལ་གྱི་ཁྱད་ཆོས་ཤིག་རེད་འདུག ང་ཚོའི་བར་གྱི་བཀའ་མོལ་དང་པོ་དེའི་རིང་ལ། ཁོང་ཚོས་སོ་སོའི་རི་མོ་ནུབ་ཕྱོགས་སུ་འགྲེམས་སྟོན་བྱེད་པའི་གོ་སྐབས་ཞིག་ཐོབ་རྒྱུར་རེ་འདུན་ཆེན་པོ་བཅངས་ཀྱི་ཡོད་པ་གསལ་སྟོན་བྱས་སོང་། ཀུན་ཕན་ཐེབས་རྩ་ཚོགས་པ་རུ་ང་ཚོས་དེའི་སྐོར་ལ་གྲོས་མོལ་བྱས་པ་བརྒྱུད་ཀུན་ཕན་ཐེབས་རྩ་ཚོགས་པས་རི་མོ་བ་འདི་དག་གི་རི་མོ་འགྲེམས་སྟོན་བྱེད་པར་རོགས་རམ་ཞུ་ཐུབ་པ་མ་ཟད། དེ་ལས་ཀྱང་གལ་ཆེན་པོ་ཞིག་ལ་ང་ཚོས་ཁོང་ཚོའི་རི་མོ་རྣམས་རྒྱལ་སྤྱིའི་ཉེ་རབས་རི་མོའི་སྡིངས་ཆར་མངོན་དུ་འཇུག་རྒྱུར་རོགས་རམ་ཞུ་ཐུབ་པའི་སེམས་ཚོར་སྐྱེས་བྱུང་། ནེའུ་ཡོག་ཏུ་བསྟན་འཛིན་དགེ་ལེགས་ལགས་ཀྱིས་སྐབས་དེར་ལོ་ངོ་བཅུ་བཞིའི་རིང་ལ་ “ལས་ཤག་ཏུ་རི་མོ་བ་གདན་ཞུ” ཟེར་བའི་ལས་རིམ་ཞིག་བཀོད་སྒྲིག་བྱེད་མཁན་གྱི་སྒྱུ་རྩལ་ཚོགས་པ་ཆེན་པོ་ཞིག་སྟེ། སི་ཊ་ཊེན་གླིང་ཕྲན་དུ་ (Staten Island) ཡོད་པའི་ སི་ནཱ་གཱི་ ཧར་སྦོར་ (Snug Harbor) ཞེས་པའི་རིག་གཞུང་ལྟེ་གནས་ཁང་དེར་འབྲེལ་བ་བྱས་ནས། ང་ཚོར་འགྲེམས་སྟོན་བྱེད་སའི་ས་ཆ་ཞིག་གནང་རྒྱུའི་ཞལ་བཞེས་ཐོབ་པ་མ་ཟད། ད་དུང་རི་མོ་བ་བཞི་ཤོངས་སའི་ལས་ཤག་ཅིག་ཀྱང་བཀོད་སྒྲིག་གནང་། དུས་མཚུངས་སུ། བསྟན་འཛིན་དགེ་ལེགས་ལགས་ཀྱིས་མཱན་ཧ་ཐཱན་ (Mahattan) ཞོལ་མར་ཡོད་པའི་ཧེན་རེས་སྲང་ལམ་གྱི་གཞིས་ཆགས་ (Henry Street Settlement) ཞེས་པ་ཞིག་གིས་“ལས་ཤག་ཏུ་རི་མོ་བ་གདན་ཞུ”ཟེར་བའི་ལས་རིམ་ཞིག་གཉེར་གྱི་ཡོད་པ་མ་ཟད། ད་དུང་གསར་ཐོན་རི་མོ་བ་ཁག་ཅིག་གི་རི་མོ་འགྲེམས་སྟོན་ཡང་བྱེད་ཀྱི་ཡོད་པའི་ཚོགས་པ་དེ་ལའང་འབྲེལ་བ་ཞུས་ཏེ། རི་མོའི་ཚོགས་པ་འདི་གཉིས་དང་ལྷན་དུ་ཀུན་ཕན་ཐེབས་རྩ་ཚོགས་པས་རྒྱལ་སྤྱིའི་རིག་གཞུང་མཉམ་ལས་ཞེས་པའི་ལས་གཞི་ཞིག་བཙུགས་པ་ཡིན།
ང་ཚོས་ སི་ནཱ་གཱི་ ཧར་སྦོར་ རིག་གཞུང་ལྟེ་གནས་ཁང་གིས་རི་མོ་བ་བཞི་ལ་བཀོད་སྒྲིག་བྱས་པའི་ལས་ཤག་དེའི་ཞོར་དུ། ལས་ཤག་གཞན་པ་གཉིས་ལྷག་ཡོད་པ་དེའང་ང་ཚོའི་ལས་གཞི་འདིར་སྙན་ཞུ་གཏོང་མཁན་གྱི་རི་མོ་བའི་སྡེ་དེ་རྒྱ་ཆེ་ཙམ་གཏོང་རྒྱུའི་ཆེད་དུ་འབུལ་རྒྱུའི་ཐག་གཅོད་བྱས་ཏེ། ལོ་དེའི་དབྱར་ཀར་ཚེ་རིང་གིས་ང་འཁྲིད་ནས་ལྷ་ས་དང་ལྷ་སའི་འཁྲིས་སུ་བཞུགས་པའི་རི་མོ་བ་རྣམས་ལ་ཐུག་ཏུ་སོང་།
གཅིག་དགུ་བརྒྱད་ཅུ་གྱ་གྲངས་སུ་བོད་ལྗོངས་འདི་ཉིད་ཕྱི་ཕྱོགས་སུ་སྒོ་ཕྱེས་པ་ནས་བཟུང་བོད་དུ་ལྟ་སྐོར་ལ་ཡོང་མཁན་ཇེ་མང་དུ་སོང་ཡོད་མོད། ཡིན་ནའང་དགུ་བཅུ་གོ་གྲངས་ཀྱི་མཇུག་དང་ཉིས་སྟོང་ཐམ་པའི་ལོ་རབས་ཀྱི་སྟོད་དུ། བོད་དུ་ཕྱི་ནང་གཉིས་ནས་ལྟ་སྐོར་དུ་ཡོང་མཁན་རྒྱ་མཚོའི་རྦ་རླབས་ལྟར་འཕྱུར་ཏེ། བར་སྐོར་འཁྲིས་ཀྱི་སྲང་ལམ་ཁག་ནི་བོད་ཀྱི་རི་མོ་བཙོང་མཁན་གྱི་ཚོང་ཁང་གིས་ཁྱབ་པར་གྱུར། བོད་དུ་ལྷ་བྲིས་ཆེན་མོ་ཁག་དང་ཁོང་ཚོའི་དགེ་ཕྲུག་ཚོས་ཕུལ་དུ་བྱུང་བའི་ཐང་ག་བྲིས་ཡོད་པ་མ་ཟད་ད་དུང་ཡང་འབྲི་བཞིན་ཡོད་པ་རེད་མོད། ཡིན་ནའང་སྐབས་དེར་ཁྲོམ་རྭར་བཙོང་བཞིན་པའི་རི་མོ་ཕལ་ཆེ་བ་ནི་ལྟ་སྐོར་བ་མང་པོ་བོད་དུ་བཀུག་དང་འགུག་བྱེད་ཀྱི་ཤམ་བཱ་ལའི་སྒྱུ་འཕྲུལ་སྤྱན་འདྲེན་བྱེད་པའི་སྣང་བརྙན་ཁག་ཅིག་དང་བོད་མིའི་ཉིན་རྒྱུན་འཚོ་བའི་ཕྱི་ཚུལ་གྱི་ཁྱད་ཆོས་ཙམ་མཚོན་པའི་རི་མོ་ཁག་ཅིག་རེད།
ཡིན་ནའང་སྐབས་དེར་ལྷ་ས་གྲོང་ཁྱེར་དུ་རི་མོ་བ་ཁག་ཅིག་གིས་རི་མོ་འབྲི་སྲོལ་གསར་བ་ཞིག་གི་མགོ་བརྩམས་ཡོད་ལ། རི་མོ་བ་དེ་དག་ལས་མང་པོ་ཞིག་ནི་སྐབས་དེ་ནས་བཟུང་སོ་སོའི་འཇོན་ནུས་ཁོ་ནར་བརྟེན་ནས་སྙན་གྲགས་རྒྱས་ཡོད། རི་མོ་བ་ཕལ་ཆེ་བ་ཞིག་ལ་སྐབས་དེར་སོ་སོར་དབང་བའི་རི་མོ་འབྲི་སའི་ལས་ཤག་ཅིག་ཀྱང་མེད་པས། ང་ཚོ་ཁོང་ཚོའི་ཁྱིམ་དུ་ཐུག་སྟེ་སྒོ་རྭའི་ནང་དུ་བསྡད་ནས་ཇ་འཐུང་ཞོར་དུ་ཁོང་ཚོའི་རི་མོའི་སྐོར་ལ་སྐད་ཆ་བཤད་པ་ཡིན། རི་མོ་བ་འདི་དག་གིས་སྐབས་དེར་འབྲི་བཞིན་པའི་རི་མོ་ཕལ་ཆེ་བ་ཞིག་ལ་ད་དུང་ཡང་སྔར་སྲོལ་གྱི་ཤུགས་རྐྱེན་ཆེ་ནའང་། ཁོང་ཚོའི་ཁྲོད་ནས་ཁ་ཤས་ཤིག་ནི་སྔར་སྲོལ་ལས་ལོགས་སུ་ཐོན་ཏེ། རི་མོའི་རྣམ་པ་གསར་བ་ཞིགདང་། འབྲི་སྲོལ་གསར་བ་ཞིག འབྲི་ཐབས་གསར་བ་ཞིག་བཅས་ལ་ཚོད་ལྟ་བྱེད་པ་དང་། གཟུགས་བརྙན་གསར་བ་ཞིག་གསར་གཏོད་བྱེད་པའི་འབད་བརྩོན་བྱེད་བཞིན་འདུག ང་ཚོའི་ལས་གཞི་འདིར་བོད་ནས་སྙན་ཞུ་འབུལ་མཁན་གྱི་རི་མོ་བ་མང་པོ་ཞིག་བྱུང་ཞིང་། ང་ཚོས་ སི་ནཱ་གཱི་ ཧར་སྦོར་ཚོགས་པ་དང། ཧེན་རེས་སྲང་ལམ་གྱི་གཞིས་ཆགས་ཞེས་པའི་ཚོགས་པ་གཞན་ཡང་གོང་དཀར་རྒྱ་མཚོ་བཅས་དང་མཉམ་དུ་གྲོས་མོལ་བྱས་པ་བརྒྱུད། མཐའ་མ་དེར་རི་མོ་བ་དེ་དག་ལས་དགའ་བདེ་དང་སྤེན་ཆུང་གཉིས་བདམས་པ་ཡིན། གོང་དཀར་རྒྱ་མཚོ་ནི་དེ་དུས་རི་མོ་བ་གལ་གནད་ཆེ་བ་ཞིག་ཏུ་འགྱུར་བཞིན་པའི་སྒང་རེད། སྐབས་དེར་དགའ་བདེ་ཡིས་ད་དུང་ཡང་བོད་ཀྱི་སྲོལ་རྒྱུན་གྱི་ཚོན་རྩི་སྤྱད་ནས་རི་མོ་འབྲི་བཞིན་འདུག་ནའང་། ཁོང་ལ་ཚོན་རྩིའི་ཐད་ནས་བཀག་རྒྱ་ཆེན་པོ་ཞིག་ཐེབས་ཡོད་ཅིང་། སྐབས་དེར་ཁོང་ནི་རང་ཉིད་ཀྱི་ཉམས་མྱོང་མང་ཙམ་ཐད་ཀར་མཚོན་པའི་རི་མོ་འབྲི་སྲོལ་ཞིག་གི་ཕྱོགས་སུ་ཁ་ལོ་སྒྱུར་ཚར་འདུག
རི་མོ་བ་རྣམས་ ༢༠༠༡ ལོའི་སྤྱི་ཟླ་ ༡༡ བར་ཨ་མེ་རི་ཀར་འབྱོར་ཏེ། གདན་ཞུའི་ལས་ཤག་དེར་རི་མོ་འབྲི་འགོ་བརྩམས། ཁོང་ཚོ་ཨ་མེ་རི་ཀར་ཟླ་བ་བཞིར་བསྡད་ཅིང་། ཁོང་ཚོ་ལས་མི་སུ་གཅིག་ཀྱང་དེ་སྔ་ཨ་མེ་རི་ཀར་ཡོང་མྱོང་མེད། ཨ་མེ་རི་ཀར་ཁོང་ཚོས་རི་མོ་ཅི་ཞིག་མཐོང་བ་དང་མི་སུ་འདྲ་ཞིག་ལ་ཐུག་པ་བཅས་དང་འབྲེལ་ནས། ཐོག་མའི་ཆར་ཁོང་ཚོ་ཅུང་ཙམ་ཧོན་འཐོར་ཞིང་མགོ་རྨོངས་པ་ཞིག་ཏུ་གྱུར་མོད། ཡིན་ནའང་ངའི་སེམས་སུ་དུས་སྐབས་དེ་ནི་ཁོང་ཚོའི་མི་ཚེའི་ཁྲོད་ཀྱི་དམིགས་བསལ་གྱི་དུས་སྐབས་ཞིག་རེད་བསམ་བྱུང་། ལས་གཞི་འདིའི་ཐོག་ལ་ང་ཚོ་དང་མཉམ་འབྲེལ་བྱེད་མཁན་གྱི་ཨེ་ཤེ་ཡའི་རི་མོའི་ལྷན་ཚོགས་ཞེས་པ་དེས་རི་མོ་བ་དང་དམིགས་བསལ་དུ་འཁྲབ་སྟོན་སྒྱུ་རྩལ་བ་རྣམས་གདན་ཞུས་ཀྱིས། བོད་ནས་ཕེབས་པའི་རི་མོ་བ་བཞི་དང་ལྷན་དུ་མཇལ་འཕྲད་དང་ཕན་ཚུན་འབྲེལ་མོལ་གནང་དུ་བཅུག་པའི་ལས་དོན་བླ་ན་མེད་པ་ཞིག་བསྒྲུབས་བྱུང་། དེ་མ་ཟད་ཁོང་ཅག་བཞི་ལ་སྐབས་དེར་འགྲེམས་སྟོན་ཁང་གི་དོ་དམ་པ་དང་། བདག་པོ། འཇིམ་བཟོ་བ་ ལོའུ་ཡིས་སི་ སྦོ་ཞོའུ་ཝ་སི་ (Louise Bourgeois) ཡིས་མཚོན་པའི་སྒྱུ་རྩལ་བ་གཞན་དག་བཅས་ལ་ཐུག་པའི་གོ་སྐབས་ཡང་ལྡན་པར་གྱུར། ཧེན་རེས་སྲང་ལམ་གྱི་གཞིས་ཆགས་ཞེས་པའི་ཚོགས་པ་དེས་ཚོགས་པ་རང་ཉིད་ཀྱི་ “ལས་ཤག་ཏུ་རི་མོ་བ་གདན་ཞུ” ཟེར་བའི་ལས་རིམ་ཁོངས་ཀྱི་མི་སྣ་ཟུར་བ་ཁག་ལས་མི་བརྒྱད་བདམས་ཏེ། བོད་ཀྱི་རི་མོ་བ་འདི་ཚོ་དང་ལྷན་དུ་རྒྱུན་དུ་མཇལ་འཕྲད་བྱེད་པ་དང་། ཁོང་ཚོ་འཁྲིད་ནས་གྲོང་ཁྱེར་གྱི་ཕྱི་ནང་བར་གསུམ་གྱི་འགྲེམས་སྟོན་ཁང་ཁག་དང་། རི་མོ་བཤམས་སྟོན་ཁང་ཁག རི་མོའི་འགྲེམས་སྟོན་ཁག རི་མོ་འབྲི་ཁང་བཅས་སུ་ལྟད་མོར་ཕེབས་ཡོད། ༢༠༠༢ ལོའི་དབྱར་ཀར་རི་མོ་བ་བཞི་བོད་དུ་ཕྱིར་ཕེབས་སྐབས། ངས་ཁོང་ཚོར་ “ཁྱེད་ཚོ་ནེའུ་ཡོག་ཏུ་སྡོད་པའི་རིང་ལ་ཁྱེད་ཚོའི་སེམས་ཀྱི་བག་ཆགས་ཟབ་ཤོས་དེ་ཅི་ཞིག་རེད་དམ” ཞེས་དྲིས་པར། ཁོང་ཚོ་བཞི་པོས་སོམ་ཉི་ཅི་ཡང་མེད་པར་དེ་ནི་རི་མོ་འབྲི་ཁང་ཁག་ཏུ་ལྟ་སྐོར་ལ་སོང་བ་དེ་རེད་ཅེས་བཤད་བྱུང་།
ཆཱལ་སིས་ཟེར་བ་ས་ཁུལ་དེའི་ ཌུམ་སྦོ་ (DUMBO) དང་ ཝེ་ལམ་སི་ སྦིར་གཱི (Williamsburg) ཟེར་བའི་ཁང་པ་དེ་གཉིས་སུ་རི་མོ་བས་ཡོངས་སུ་བཀང་པ་དེ་ཚོས་ཕན་ཚུན་མཉམ་འབྲེལ་དང་། ཕན་ཚུན་བསམ་ཚུལ་བཤད་རེས་བྱེད་པའི་ཐོག་ནས་ལས་ཀ་མཉམ་ལས་བྱེད་པ་དེ་མཐོང་སྟེ། བོད་ནས་ཕེབས་པའི་རི་མོ་བ་བཞི་ལ་དེ་མ་ཐག་ཏུ་ཤུགས་རྐྱེན་ཞིག་ཐེབས་པར་གྱུར། དེ་ནི་སྤེན་ཆུང་དང་། ཚེ་རིང་། དགའ་བདེ། སྙན་གྲགས། གཞན་ཡང་བོད་དུ་བཞུགས་པའི་རི་མོ་བ་ཞིག་བཅས་མཉམ་འབྲེལ་གྱི་ཐོག་ནས་དགེ་འདུན་ཆོས་འཕེལ་རི་མོའི་ཚོགས་པ་ཞེས་འབོད་པར་གྱུར་བ་འདིའི་འཆར་གཞིའི་ས་བོན་འདེབས་མགོ་བརྩམས་སོང་། རྗེས་ནས་སྤེན་ཆུང་གིས་སོ་སོའི་ལས་གཞི་འཛིན་པའི་ཆེད་དུ་ཚོགས་པ་འདི་ནས་ཕྱིར་བུད་ནའང་། རི་མོའི་འགྲེམས་སྟོན་ཁང་འདི་འཛུགས་རྒྱུའི་འཆར་གཞི་རྣམས་མུ་མཐུད་ནས་རྒྱུན་འཁྱོངས་བྱས་པ་རེད། ལྷག་མའི་རི་མོ་བ་འདི་བཞི་ཡིས་བོད་ཀྱི་ཉེ་རབས་རི་མོའི་བརྩམས་ཆོས་དང་དེའི་འགྲེམས་སྟོན་གཉིས་ཀ་རི་མོ་བ་རང་ཉིད་ཀྱི་སྟངས་འཛིན་འོག་ཏུ་ཡོང་ཐུབ་པར་འཇུག་རྒྱུ་དང་། གཞན་ཡང་རི་མོ་བ་ཚོས་གཙོ་བོ་སོ་སོའི་འཆར་སྣང་རྣམས་རི་མོའི་རྣམ་པར་མཚོན་ཐུབ་རྒྱུའི་གོ་སྐབས་གསར་བ་ཞིག་བསྐྲུན་རྒྱུའི་འབད་བརྩོན་བྱས། སྐབས་དེར་ཐོག་མའི་རི་མོ་བ་མི་བཞི་ཡི་གྲངས་འབོར་དེ་མགྱོགས་མྱུར་སྒོས་རི་མོ་བ་བཅུ་ལ་འཕེལ་ཞིང་། དེ་དག་ནི། སྤེན་པ་དང་བདེ་སྒྲོན། ཚེ་རིང་རྣམ་རྒྱལ། ཝང་ཧྲི་མིན། ཀྲོང་ཏི། ཀྲང་ཕིན་བཅས་རེད།
༢༠༠༢ ལོའི་ལོ་མཇུག་ཏུ་དགེ་འདུན་ཆོས་འཕེལ་རི་མོའི་ཚོགས་པ་ཞེས་པ་དེ་དངོས་སུ་སྒོ་འབྱེད་བྱས། མཚམས་འདིར་ངའི་སེམས་སུ་རི་མོ་བ་འདི་དག་ནི་རང་གི་གྲོགས་པོ་ཡིན་བསམ་པའི་འདུ་ཤེས་ཞིག་སྐྱེས་ཏེ། དགོང་མོར་རྒྱུན་དུ་ཁོང་ཚོར་ཐུག་ཏུ་ཕྱིན་པ་ཡིན། ཁོང་ཚོས་རི་མོའི་ཚོགས་པ་འདིའི་སྐོར་གླེང་སྐབས། རི་མོའི་ཚོགས་པ་འདི་ནི་བོད་ཀྱི་འཇིག་རྟེན་གྱི་ནང་རོལ་མཐོང་ཐུབ་པའི་སྒེའུ་ཁུང་ཞིག་བརྟོལ་གྱི་ཡོད་པའི་ཚུལ་དུ་གླེང་ཞིང་། འཆར་གཞི་འདིས་ཁོང་ཚོར་བླ་ན་མེད་པའི་ནུས་སྟོབས་ཞིག་བསྐྱེད་ཀྱི་འདུག ཡིན་ནའང་དཀའ་གནད་ཁག་ཅིག་ད་དུང་སེལ་མ་ཐུབ་པར་ལུས་ཡོད། དེ་ནི་ཁོང་ཚོ་ལས་ཁ་ཤས་ཤིག་ལ་མ་གཏོགས་རྒྱུན་ལྡན་གྱི་ཡོང་འབབ་མེད་པར། ཁག་ཅིག་ལ་ཡོང་འབབ་ཉུང་ཉུང་ཙམ་དང་དེ་མིན་གཞན་ཚོར་རྒྱུན་ལྡན་གྱི་ཡོང་འབབ་རྩ་ནས་མེད། རི་མོ་བ་ཚང་མར་ལས་གཞི་འདིའི་ཁོངས་སུ་ཞུགས་རྒྱུའི་འདོད་པ་ཡོད་རུང་། ལས་གཞི་འདིའི་འགྲོ་གྲོན་གྱི་ཆ་ནས་འགན་འཁུར་མཉམ་ལེན་བྱེད་རྒྱུའི་འདོད་པ་ཡོད་མཁན་ནི་ཐོག་མའི་ཆར་རི་མོ་བ་ཉུང་ཤས་ཤིག་ལས་མ་བྱུང་། ཁོང་ཚོ་ཐུན་མོང་གིས་གྲོས་སྡུར་བྱས་པ་བརྒྱུད་རི་མོའི་ཚོགས་པ་འདི་འཛིན་སྐྱོང་བྱེད་སྟངས་ཀྱི་རྩ་འཛིན་ཡིག་ཆ་ཞིག་གཏན་འབེབས་བྱེད་རྒྱུའི་ཐག་གཅོད་བྱས་ཤིང་། རྩ་འཛིན་ཡིག་ཆ་དེའི་མ་ཟིན་འགོད་རྒྱུར་ཁོང་ཚོས་ནུས་ཤུགས་ཆེན་པོ་ཞིག་བཏོན་པ་བརྒྱུད། ད་བར་དུ་འགྱུར་བ་ཁ་ཤས་ཤིག་མ་གཏོགས་རྩ་འཛིན་ཡིག་ཆ་དེ་ད་དུང་ཡང་མུ་མཐུད་ནས་ལག་ལེན་བྱེད་བཞིན་ཡོད་པ་རེད།
ལོ་དེའི་དགུན་ཁར་ཁོང་ཚོས་ཁང་པ་ཞིག་གླས་ཏེ་ཁང་པ་དེའི་ཕྱི་ནང་ལ་བཟོ་བཅོས་བྱེད་འགོ་བརྩམས། ཁང་པ་དེར་སྔར་སི་ཁྲོན་གྱི་ཟ་ཁང་ཞིག་གཉེར་མྱོང་། བཟོ་བཅོས་བྱེད་པར་ཧ་ལས་པའི་དཀའ་ཚེགས་བྱུང་མོད། ཡིན་ནའང་རྗེས་ནས་རི་མོའི་འགྲེམས་སྟོན་ཁང་དངོས་སུ་སྒོ་འབྱེད་སྐབས། ཁང་པ་འདིའི་སྐོར་མི་ཤེས་མཁན་ཞིག་གིས་སྔར་ཁང་པ་འདི་ཅི་ཞིག་ཡིན་པའི་ལོ་རྒྱུས་ལ་ཚོད་དཔགས་བྱེད་ཐུབ་པ་ནི་རྩ་ནས་ཡོང་མི་སྲིད་པ་ཞིག་ཏུ་གྱུར་སོང་། འགྲེམས་སྟོན་ཁང་འདིར་སླེབས་གྲབ་ཡོད་སྐབས། གནའ་བོའི་རྒལ་སྒོ་ཞིག་གི་ནང་ནས། གདོང་པ་ཚོས་གཞི་མུ་མེན་ཅན་ཞིག་གིས་ཧ་ལམ་འཇིག་རྟེན་གཞན་ཞིག་ནས་མིག་ཧུར་རེར་ལྟ་བཞིན་ཡོད་པ་ལྟ་བུ་འདུག་པ་དེ་ཚེ་དབང་བཀྲིས་ཀྱི་རི་མོ་ཞིག་ཡིན་པ་ཤེས། སྒོ་འབྱེད་ཀྱི་ཞོགས་པ་དེར། ང་ཚོ་གྲོང་ཁྱེར་ལྷ་སའི་བོད་ཀྱི་ཉེ་རབས་རི་མོའི་འགྲེམས་སྟོན་ཁང་ཐོག་མ་དེའི་ཁང་པའི་ཐོག་ཁར་འཛེགས་ཏེ། བོད་མི་རྣམས་ཀྱིས་དུས་རབས་མང་པོའི་རིང་ལ་རྒྱུན་འཛིན་བྱས་པའི་མཆོད་པའི་ལུགས་སྲོལ་ཏེ་བསང་ཞེས་པ་དེ་བཏང་པ་ཡིན།
རི་མོའི་འགྲེམས་སྟོན་ཁང་དེའི་སྙན་གྲགས་རིམ་གྱིས་ཆེ་རུ་རྒྱས་སོང་། འགྲེམས་སྟོན་ཁང་འདིའི་རི་མོ་བ་རེ་རེར་གོ་སྐབས་གསར་བ་རེ་ཐོབ་པར་གྱུར་ལ། ༢༠༠༣ ལོར། དགའ་བདེ་ནི་སི་ཀོ་ཊི་ལན་ཌུ་ (Scotland) ཞེས་པ་དེར་སོང་སྟེ། དེར་ “ལས་ཤག་ཏུ་རི་མོ་བ་གདན་ཞུ”ཟེར་བའི་ལས་རིམ་ཞིག་ཏུ་ཟླ་བ་གཅིག་གི་རིང་ལ་ཞུགས། སྐབས་དེར་ཁོང་གིས་གཟུགས་རྒྱན་དང་མཚོན་དོན་རིག་པ། རི་མོའི་མི་སྣ། དར་སྲོལ་ཆེ་བའི་རིག་གནས་ཀྱི་མཚོན་དོན་ལ་སོགས་སྲོལ་རྒྱུན་ཆོས་ལུགས་ཀྱི་རི་མོའི་འབྲི་སྲོལ་ལས་མཆེད་པའི་རྣམ་པ་ཞིག་གི་ཐོག་ནས་འབྲི་བར་ཚོད་ལྟ་བྱེད་བཞིན་པའི་སྒང་རེད། ཁོང་ས་ཆ་དེར་སྡོད་པའི་རིང་ལ་ཁོང་གི་རི་མོ་ཁག་ལས་“མཉམ་འཛོམས་འདྲ་པར” (group photo) ཟེར་བའི་རི་མོ་དེའི་ཐོག་ལ་ལས་ཀ་བྱས་པ། དེ་ནི་སྟོན་པའི་དབུ་ཡི་མཐའ་འཁོར་དུ་མིའི་གཟུགས་རིས་དང་དེ་མིན་གྱི་རྟགས་མཚན་སྣ་ཚོགས་ཏེ། རོ་ནཱལ་ཌི་ མཱག་ཌོ་ནལ་ཌི་ (Ronald McDonald)། མིས་ཁེས་ མའོ་སི་ (Mickey Mouse) དམར་སྲུང་དམག པེ་ཅིན་ཟློས་གར་གྱི་གླུ་གཞས་ལེན་མཁན་ཞིག་དང་། གཞན་ཡང་བོད་ཀྱི་སྲོལ་རྒྱུན་རི་མོ་ལས་རྟགས་དང་མཚན་མ་འདྲ་མིན་སྣ་ཚོགས་ཀྱིས་མཐའ་བསྐོར་ཏེ་བྲིས་པའི་མུ་འབྲེལ་རི་མོ་ཞིག་རེད།
ཉིན་ཞིག་ཁོང་གིས་ང་ལ་ཁ་པར་བཏང་སྟེ། “ང་འདིར་ག་རེ་བྱེད་ཀྱི་ཡོད་མེད་ངས་ཀྱང་གསལ་བོ་ཞིག་ཤེས་ཀྱི་མི་འདུག ངའི་བསམ་པར་གནས་འདིའི་མི་ཚོས་མི་གཞན་པ་ཚོ་ནང་བཞིན་ང་ལ་གོ་ཤེས་བྱེད་ཐུབ་ཀྱི་མི་འདུག” ཅེས་ཟེར། ངས་ “ག་རེ་བྱས་སོང་།” ཞེས་དྲིས་པར། ཁོང་གིས་དེའི་ལན་དུ་ “ང་འདིར་སྡོད་པའི་རིང་ལ། ངས་ཁོང་ཚོར་ངའི་ ‘མཉམ་འཛོམས་འདྲ་དཔར’ ཞེས་པ་དེ་བསྟན་པ་ཡིན། ངས་དེའི་ཐོག་ཏུ་ མཱ་ཁི་ཌོ་ནལ་ཌི་ ཟ་ཁང་གི་ལས་རྟགས་ཞིག་བྲིས་ཡོད་པ་དེར་བལྟས་ནས། “ཨ་ལེ། ཡག་པོ་འདུག བྱས་ན་ཁྱེད་རང་གིས་དངོས་གནས་སྟབས་བདེའི་ཁ་ལག་ལ་ (ཟ་མ་) ངོ་རྒོལ་བྱེད་ཀྱི་འདུག དེ་དངོས་གནས་ཡག་པོ་རེད་ཅེས་ལབ་སོང་།” ཟེར། དེ་ནས་ཁོང་གིས་མུ་མཐུད་དུ། “ངས་ཁོང་ཚོར་བལྟས་ཏེ། ‘ངོ་རྒོལ་ཟེར་གྱི་ཡོད་དམ། དེ་འདྲ་མ་རེད། ང་ནི་ཧཱམ་སྦུར་གཱིར་ཟ་རྒྱུར་དགའ་པོ་ཡོད’ ཅེས་ངའི་གོ་བརྡ་འཕྲོད་མི་འཕྲོད་ཀྱི་དབྱིན་སྐད་ཀྱི་ཐོག་ནས་དེ་ལྟར་ལབ་པ་ཡིན།” ཟེར།
དེ་ནི་དངོས་གནས་དགོད་བྲོ་བ་རང་རེད། རྒྱུ་མཚན་ནི་ངས་ཀྱང་ཁོང་གིས་ཟ་ཁང་དེའི་ལས་རྟགས་ནི་སྐྱོན་བཤད་ཅིག་གི་ངོ་བོའི་ཐོག་ནས་བྲིས་པ་རེད་བསམ་ཡོད། ཡིན་ནའང་དོན་ངོ་མར་དེ་ལས་ལྡོག་སྟེ། ཟ་ཁང་དེའི་ལས་རྟགས་འབྲི་དོན་ནི། ལས་རྟགས་དེ་ཁོང་གི་འཇིག་རྟེན་གྱི་ཆ་ཤས་ཤིག་ཏུ་གྲུབ་ཡོད་པ་མཚོན་པའི་ཆེད་དུ་རེད་འདུག
སྐབས་དེར་དགའ་བདེའི་རི་མོ་རུ་རྟགས་དང་མཚན་མ་མང་པོ་ཞིག་བསྲེས་ཏེ། དེའི་ཐོག་ནས་མཚོན་དོན་ཞིག་སྟོན་པ་དེས་མཚམས་མཚམས་ལ་མགོ་རྨོངས་སུ་འཇུག་ནའང་། ད་ལྟ་ཁོང་གི་རི་མོ་ལ་བལྟ་སྐབས། ངས་ལོ་བདུན་གྱི་གོང་ལ་དགེ་འདུན་ཆོས་འཕེལ་རི་མོའི་ཚོགས་པ་སྒོ་འབྱེད་ཀྱི་ཉིན་མོ་དེར། གནའ་བོའི་སྒོ་དམར་དེ་ལས་ཅི་ཞིག་མཐོང་བ་དེའི་གོ་དོན་རྟོགས་ཐུབ་པར་འགྱུར། དེང་སྐབས་འཇིག་རྟེན་རིལ་མོ་འདིའི་གྲུ་ཟུར་ཕལ་ཆེ་བར་བྱ་དངོས་གཉིས་ཀྱི་བར་ཁྱད་ཆེན་པོའི་དཔེ་མཚོན་དུ། འོད་རླངས་གློག་བཞུ་ལས་གྲུབ་པའི་རྟགས་དང་ཆོས་ལུགས་ཀྱི་ལྡེབས་རིས། གནའ་བོའི་ཁང་རྙིང་དང་སྟབས་བདེའི་ཁ་ལག་བཅས་ཀྱི་ཁྱད་པར་ལས་ཆེན་པོ་ཅི་ཡང་མེད་པ་ལྟ་བུ་ཞིག་ཏུ་སྣང་མོད། ཡིན་ནའང་བོད་དུ་འདི་དག་ནི་དུས་མཉམ་གཅིག་ཏུ་ཕན་ཚུན་མཉམ་གཤིབ་ཏུ་གནས་ཡོད། བོད་དུ་ཆོས་ཀྱི་གར་འཆམ་ནི་འཇིག་རྟེན་འདི་སྣང་གི་ཆོས་མིན་གྱི་མཐའ་རུ་ལྷུང་ཡོད་ལ། དེ་ནི་གནའ་ནས་ད་བར་དུ་འདི་ལྟར་ཡིན། ༢༠༠༠ ལོར་དགའ་བདེ་ཡིས་ཀུན་ཕན་ཐེབས་རྩ་ཚོགས་པར་སྙན་ཞུ་བཏང་སྟེ། ཁོང་ཉིད་རྒྱལ་སྤྱིའི་རིག་གཞུང་མཉམ་ལས་ཀྱི་ལས་གཞི་དེར་ཞུགས་རྒྱུའི་རེ་འདུན་ཞུ་ཡིག་གི་ནང་དུ་འདི་ལྟར་བྲིས་ཡོད།
ང་བོད་དུ་སྐྱེས་པ་དེར་ངས་རྟག་པར་དཀོན་མཆོག་ལ་ཐུགས་རྗེ་ཆེ་ཞུ་བཞིན་ཡོད། ང་ནི་བོད་ཀྱི་མཐོན་པོའི་རི་ཚོགས་དང་ཡང་ན་གཙང་ཆབ་རིང་མོ། ཡང་ན་མི་ཚོགས་ཀྱིས་ཁེངས་པའི་སྐོར་ལམ། ཡང་ན་རླུང་རྟའི་ཕྲ་རྒྱན་བཏབས་པའི་མ་ཎི་རྡོ་འབུམ་གྱི་འགྲམ་བཅས་གནས་གང་དུ་ཡོད་རུང་། ལྷག་པར་དུ་ལོ་ངོ་སྟོང་ཕྲག་མང་པོའི་ཆར་རླུང་དང་འགྲོགས་ཏེ། ད་ལྟ་ཕྲ་ཐིག་དང་གས་སྲུབ་ཤོར་བའི་ལྡེབས་རིས་དེ་དག་གི་གི་མདུན་དུ་འགྲེང་བའི་སྐབས་སུ། ངའི་སེམས་སུ་སྨྲ་བརྗོད་ལས་འདས་པའི་བློ་སྟོབས་ཞིག་གིས་ནམ་ཡང་ཁེངས་པར་འགྱུར།
གལ་སྲིད་བོད་ཀྱི་དགོན་པ་ཁག་གི་ལྡེབས་རིས་ཆ་ཚང་ཕྱོགས་གཅིག་ཏུ་སྤུངས་ཚེ། དེ་དག་ཤོངས་སའི་འགྲེམས་སྟོན་ཁང་ཞིག་འཛམ་གླིང་ཁྱོན་འདིར་ཡོད་མི་སྲིད་ལ། ངོ་མཚར་སྟོང་གིས་ཕྱུག་ཅིང་མཚར་སྡུག་གི་འོད་མདངས་འཕྲོ་བའི་ལྡེབས་རིས་འདི་དག་ནི་ང་ཚོའི་སྔོན་རབས་ཀྱི་རི་མོ་བ་མེས་པོ་དམ་པོ་རྣམས་ཀྱི་བླ་ན་མེད་པའི་ཆོད་སེམས་ལ་བརྟེན་ནས། ཧ་ཅང་དཀའ་ཚེགས་ཆེ་བའི་ཆ་རྐྱེན་འོག་ཏུ་བཞེངས་པའི་བརྩམས་ཆོས་ཤ་སྟག་རེད། དེ་དང་ཆབས་ཅིག་ཏུ། སྔོན་རབས་མེས་པོ་དམ་པ་རྣམས་ཀྱིས་བརྩམས་ཆོས་འདི་དག་བརྒྱུད་དེ། ཞི་བདེའི་ལོངས་སྤྱོད་དང་སེམས་ཀྱི་བདེ་སྐྱིད་ཀྱི་དཔལ་ཅི་ཙམ་ལ་རོལ་ཐུབཡོད་པ་རེད་ཨང་། ང་རང་ཉིད་ཀྱང་ཁོང་ཚོའི་སྲོལ་རྒྱུན་འདི་མུ་མཐུད་ནས་རྒྱུན་འཛིན་བྱེད་མཁན་ཞིག་ཏུ་འགྱུར་རྒྱུ་ནི་ངའི་སེམས་ཁོངས་ཀྱི་རེ་འདུན་ཡིན་ཞེས་བྲིས་ཡོད།
ངས་ཤེས་གསལ་ལྟར་ན། ད་སྐབས་དགའ་བདེ་ཁོ་ན་ཙམ་མིན་པར། དགེ་འདུན་ཆོས་འཕེལ་རི་མོའི་ཚོགས་པའི་རི་མོ་བ་ཉི་ཤུ་རྩ་བདུན་ཚང་མས་བོད་ཀྱི་ཕུན་སུམ་ཚོགས་པའི་རི་མོའི་སྒྱུ་རྩལ་གྱི་ཤུལ་བཞག་འདི་ཉིད་མ་འོངས་པར་གོང་ནས་གོང་དུ་སྤེལ་བའི་ལམ་དུ་ཕྱོགས་ཡོད།


text:
བོད་ལྗོངས་བོད་ལུགས་གསོ་རིག་སློབ་གླིང་ལ་འབུམ་རམས་པའི་སློབ་གནས་སྤྲོད་ཆོག་པའི་ཆོག་མཆན་ཐོབ་པ།
སྤྱི་ཟླ5བའི་ཚེས8ཉིན། རྒྱལ་སྲིད་སྤྱི་ཁྱབ་ཁང་གི་སློབ་གནས་མིང་གདགས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཅུ་གསུམ་པས་ཆོག་མཆན་གནང་བ་བརྒྱུད། བོད་ལྗོངས་བོད་ལུགས་གསོ་རིག་སློབ་གླིང་ལ་འབུམ་རམས་པའི་སློབ་གནས་སྤྲོད་ཆོག་པའི་ཆོག་མཆན་ཐོབ་པ་དང་། ཀྲུང་ལུགས་གསོ་རིག(བོད་ལུགས་གསོ་རིག)ལ་རིམ་པ་དང་པོའི་རིག་ཚན་འབུམ་རམས་པའི་སློབ་གནས་སྤྲོད་ཆོག་པའི་ཆོག་མཆན་ཐོབ་པས། དེས་བོད་ལྗོངས་བོད་ལུགས་གསོ་རིག་སློབ་གླིང་ལ་འབུམ་རམས་པའི་སློབ་གནས་སྤྲོད་ཆོག་པའི་སྡེ་ཁག་མངོན་འགྱུར་བྱེད་པ་དང་། རིམ་པ་དང་པོའི་རིག་ཚན་འབུམ་རམས་པའི་སློབ་གནས་སྤྲོད་ཆོག་པར་གྱུར་ཞིང་། བོད་ལུགས་གསོ་རིག་གི་ཤེས་རམས་དང་རབ་འབྱམས། འབུམ་རམས་བཅས་ཀྱི་སློབ་གནས་ཆ་ཚང་བའི་མ་ལག་གྲུབ་པ་དང་། བོད་ལུགས་གསོ་རིག་སློབ་གླིང་གི་ལོ་རྒྱུས་སུ་རིག་ཚན་འཛུགས་སྐྲུན་དང་སློབ་གནས་སློབ་གསོ་འཕེལ་རྒྱས་གལ་ཆེན་ཞིག་ཡིན་པ་དང་། བོད་ལུགས་གསོ་རིག་གི་ཚན་རིག་འཕེལ་རྒྱས་ལ་ལོ་རྒྱུས་རང་བཞིན་གྱི་དོན་སྙིང་ལྡན་པ་རེད།


text:
ཟབ་དོན་རྣམ་པར་འབྱེད་པའི་ལྡེ་མིག
[ཟླ་ཚེས། 2014-12-20 23:14:36][རྩོམ་པ་པོ། བཤད་སྒྲུབ་མཁན་པོ་དགེ་བཤེས་ཉི་མ་དོན་འགྲུབ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དངོས་བསྐྱེད་ཐུགས་རྗེ་རོལ་པའི་ཐེག་པ་དང་ཤིན་ཏུ་དོན་ལྡན་ཀུན་རྫོགས་ཀྱི་ཐེག་པ་གཉིས་ཀྱི་ཁྱད་པར་གཙོ་བོ་གང་གི་སྟེང་ནས་འབྱེད་པ་ཡིན་ཞེ་ན། སེམས་དཔའ་སུམ་བརྩེགས་བསྒོམ་པ་ཡོད་མེད་དང་། ཏིང་འཛིན་རྣམ་གསུམ་གྱིས་ཁོག་དབུབ་པ་ཡོད་མེད་སོགས་ཀྱི་སྟེང་ནས་འབྱེད་པར་ནུས་པ་མ་ཡིན་ཏེ། དེ་དག་ནི་རྒྱུད་སྡེ་བཞི་ཡི་ཐུན་མོང་བ་ཡིན་པའི་ཕྱིར། བསྐྱེད་རྫོགས་བསྒོམ་པ་ཡོད་མེད་ཀྱི་སྟེེང་ནས་ཀྱང་འབྱེད་པར་མི་ནུས་ཏེ། རྒྱུད་སྡེ་གོང་མ་གཉིས་ཀྱི་ཐུང་མོང་བ་ཡིན་པའི་ཕྱིར། སྐས་ཀྱི་གདང་བུ་ལྟར་བདག་ཉིད་ལྷ་ཡི་རྣལ་འབྱོར་རིམ་ཅན་དུ་བསྒོམ་པ་དང་། ཆུ་ལས་ཉ་ལྡང་གི་ཚུལ་དུ་དཀྲོང་བསྐྱེད་ཀྱི་རིམ་པས་ལྷ་སྐུ་བསྐྱེད་སྒོམ་བྱེད་པ་ཡོད་མེད་ཙམ་གྱི་སྟེང་ནས་འབྱེད་པར་མི་ནུས་ཏེ། ཐེག་པ་གཉིས་ཀ་ལ་དེ་ལྟར་ཡོད་པ་གཅིག་མཚུངས་ཡིན་པའི་ཕྱིར། དང་པོ་དངོས་བསྐྱེད་ཨ་དཀར་བའི་ཐེག་པ་ལ་ཡང་། བློ་ཆུང་རིམ་གྱིས་བསྒོམ་པ་དང་། བློ་ཆེན་གཅིག་ཆར་དུ་བསྒོམ་པ་གཉིས་ཀ་ཡོད་པའི་ཕྱིར་ཏེ། སྤ་གྲོའི་གཏེར་མ་གཡུང་དྲུང་དགུ་འཕར་གཡུང་དྲུང་གསང་བའི་རྒྱུད་ལས། དང་པོ་ཞི་བ་བསྒོམ་པ་ལ། རིམ་གྱིས་བསྒོམ་དང་གཅིག་ཆར་བསྒོམ། བློ་ཆེན་གཅིག་ཆར་འཇུག་པ་ནི། དཔེར་ན་ཉི་ཟླ་གཟའ་སྐར་རྣམས། ཆུ་དཀྱིལ་དྭངས་པར་དུས་གཅིག་ཏུ། འཆར་བ་བཞིན་དུ་ལྷ་སྐུ་ཡང་། གསལ་ནས་སྐད་ཅིག་འོད་དུ་འབར། སྙིང་པོ་བརྗོད་པས་འཁོར་ལོ་ཤར། བློ་ཆུང་རིམ་གྱིས་འཇུག་པ་ཡང་། ལྟ་བ་མཐོང་བའི་རྗེས་ཐོག་ལ། ཏིང་འཛིན་གསུམ་གསལ་སྒྲུབ་གཤེན་གྱིས། ཞེས་དང་། རྒྱུད་དེ་ཉིད་ལས། ལྷ་ནི་བློ་སྟོབས་ཆེ་ཆུང་གིས། ཆུ་ལས་ཉ་ལྡང་ཚུལ་བཞིན་དུ། ལྷ་སྐུ་ཕྱག་རྒྱ་ཆེན་པོ་རུ། བདག་ཉིད་ཞལ་གསུམ་ཕྱག་དྲུག་བསྒོམ། ཞེས་གསུངས་པའི་ཕྱིར་རོ། གཉིས་པ་ཤིན་ལྡན་ཡེ་གཤེན་པའི་ཐེག་པ་ལ་ཡང་དེ་ལྟར་ཡོད་དེ། འགྲེལ་བཞི་རིག་པའི་རྒྱ་མཚོ་ལས། ཡེ་གཤེན་པའི་ཐེག་པས་ཀྱང་། སྣང་ཞིང་སྲིད་པ་གང་དུ་ཡང་མ་འགག་པའི་ཀློང་དེ་ན། སྐྱེ་བ་མེད་པའི་ཡེ་ཤེས་ཟང་ཐལ་དུ་ཤར་ཏེ། དབྱིངས་དང་ཡེ་ཤེས་གཉིས་སུ་མེད་པ་དེ། བོན་གྱི་སྐུར་རྟོགས་པ་དེ་ལྟ་བའོ། ལྟ་བ་དེ་ལ་ཇི་ལྟར་བསྒོམ་ན། རིག་པ་རང་ལ་ལྷུན་གྱིས་རྫོགས་ཤིང་ཡེ་མ་བཅོས་པའི་ངང་ལས་སྙིང་པོ་བརྗོད་པའམ། ཏིང་ངེ་འཛིན་དྲན་པ་ཙམ་གྱིས་ལྷ་ཡི་སྐུ་རུ་འཆར་ཏེ། དེ་ཡང་ཐེག་པ་འོག་མ་བ་བཞིན་དུ་རྩོལ་བ་དང་བཅས་པ་དེ་མི་དགོས་ལ། ཏིང་ངེ་འཛིན་གྱི་བྱེ་བྲག་ཇི་སྙེད་ཐམས་ཅད། དཔེར་ན་རྒྱ་མཚོ་དྭངས་པའི་ནང་དུ། གཟའ་སྐར་ཤར་བ་དེ། མ་འདྲེས་ལ་ཡོངས་སུ་རྫོགས་པར་སྣང་བ་བཞིན་དུ། ཀུན་གཞི་མ་གཡོས་པའི་ནང་དུ། རྣམ་པར་དག་པའི་ལྷ་ཚོགས་གསལ་བ་དེ་ཡང་། མ་འདྲེས་ལ་ཡོངས་སུ་རྫོགས་པར་སྣང་ལ་རང་བཞིན་མེད་པར་གསལ་བའོ། ཞེས་དང་། ཐེག་པའི་རིམ་པ་མངོན་དུ་བཤད་པའི་མདོ་རྒྱུད་ཀྱི་འགྲེལ་མེ་ལོང་དགུ་བསྐོར་ལས། ལྟ་བའི་དོན་རྟོགས་པ་དེ་ཉིད་ཀྱི་རྗེས་སུ་དེའི་ངང་ལ་འཇོག་པའོ། ལྷའི་དཀྱིལ་འཁོར་དང་། ཕྱག་རྒྱ་ཆེན་པོ་གང་བསྒོམ་ཡང་། རྒྱུ་དང་རྐྱེན་གྱིས་མི་བསྐྱེད་དེ། ནམ་མཁའ་དྭངས་པའི་དབྱིངས་ནས་ཉི་ཟླ་ཤར་བ་ལྟར་རྫོགས་ཚུལ་དུ་བསྒོམ་པའོ། ཞེས་གསུངས་པའི་ཕྱིར། དམ་རྫས་བདུད་རྩི་ལྔ་ལ་སྤྱོད་པ་ཡོད་མེད་ཀྱི་སྟེང་ནས་མི་འབྱེད་དེ། གཉིས་ཀ་ལ་དེ་ལྟར་ཡོད་པའི་ཕྱིར། དང་པོ་དངོས་བསྐྱེད་ཨ་དཀར་་པའི་ཐེག་པ་ལ་དེ་ལྟར་ཡོད་པའི་ཕྱིར་ཏེ། སྤ་གྲོའི་གཏེར་མ་འགུ་ཡ་སྲོག་འཛིན་གཡུང་དྲུང་གསང་བའི་རྒྱུད་ལས། དང་དུ་བླང་བའི་དམ་ཚིག་ལྔ་། དྲི་ཆེན་བྱང་སེམས་དྲི་ཆུ་དང་། པད་མ་རག་ཏ་མཾ་ས་ལྔ། གྲུབ་པ་བཞི་དང་ཡིན་པ་གསུམ། ལྡན་པའི་སྒོ་ནས་དང་དུ་བླང་། ཞེས་གསུངས་པའི་ཕྱིར་རོ། གཉིས་པ་ཤིན་ལྡན་ཡེ་གཤེན་པའི་ཐེག་པ་ལ་ཡང་དེ་ལྟར་ཡོད་པའི་ཕྱིར་ཏེ། རིག་འཛིན་བོན་བསྐོར་གསང་བ་སྐབས་ཀྱི་ཕྲིན་ལས་བཞུགས་པའི་གཞུང་ལས། གསང་བ་སྔགས་ཀྱི་དམ་ཚིག་ནི། དཔོན་གསས་བླ་མ་བཀུར་བར་ནུས་སམ། མཆེད་ལྕམ་དམ་ཚིག་བསྲེ་བར་ནུས་སམ། མཚན་ལྡན་གཟུང་མ་བསྟན་པར་ནུས་སམ། ཐབས་དང་ཤེས་རབ་སྦྱོར་བར་དགའམ། བྱང་སེམས་ཐིག་ལེ་སྡུད་པར་ནུས་སམ། དྲི་ཆེན་བཅུད་ལ་རོལ་པར་ནུས་སམ། མཉམ་ཉིད་དྲི་ཆུ་བཏུང་བར་ནུས་སམ། པད་མ་རག་ཏ་ལེན་པར་ནུས་སམ། གསང་ཤ་གལ་ཆེན་བསྒྱུར་བར་ཤེས་སམ། ཞེས་གསུངས་པའི་ཕྱིར་རོ། འོ་ན་ཐེག་པ་དེ་དག་གི་ཁྱད་པར་གང་གི་སྟེང་ནས་འབྱེད་པ་ཡིན་ཞེ་ན། འདི་གཉིས་ཀྱི་ཁྱད་པར་ཇི་ལྟར་འབྱེད་པའི་ཚུལ་ལ་མཁས་པ་རྣམས་ཀྱི་བཞེད་པ་མི་འདྲ་བ་སོ་སོ་ནས་ཡོད་པར་སྣང་མོད། རེ་ཞིག་མཁས་པ་གོང་མའི་རྗེས་སུ་འབྲང་སྟེ། མཁས་པ་སྟོང་རྒྱུང་གི་བཞེད་པ་བཀོད་པ་དང་། མེ་ཉག་ལྕེ་ཚ་མཁར་བུ་ཆུང་གི་བཞེད་པ་བཀོད་པ་དང་། སེ་བོན་ཤ་རི་དབུ་ཆེན་གྱི་བཞེད་པ་བཀོད་པ་དང་། ལྡེ་བོན་གྱིམ་ཚ་རྨ་ཆུང་གི་བཞེད་པ་བཀོད་པ་དང་། བླ་ཆེན་དྲན་པ་ནམ་མཁའི་བཞེད་པ་བཀོད་པ་དང་ལྔའོ། དང་པོ་མཁས་པ་སྟོང་རྒྱུང་གིས་བཞེད་པ་ལྟར་ན། སྣང་བ་རྒྱ་ཆད་མ་ཆད་ལ་བཞེད་པ་ཡིན་ཏེ། འགྲེལ་བཞི་རིག་པའི་རྒྱ་མཚོ་ལས། གཉིས་པ་ཡེ་གཤེན་པ་ལ་བརྒལ་བ་ནི། ཡེ་གཤེན་པ་དང་ཨ་དཀར་བའི་ཁྱད་པར་གང་ཡིན། སྣང་བ་རྒྱ་ཆད་མ་ཆད་ཡིན་ཞེས་མཁས་པ་སྟོང་རྒྱུང་གིས་འདོད་དེ། དེ་ལྟར་ན་ཨ་དཀར་བ་ཡང་སྣང་བ་ལྷ་དང་ལྷ་མོར་འདོད་པས། སྣང་བ་རྒྱ་མ་ཆད་པར་གསལ་བས་ཁྱད་མེད་དོ། ཞེ་ན། དེ་སྐད་དུ་བསྟན་ཀྱང་བསྟན་པ་ལ་སྤྱིར་དམིགས་པ་ཡིན་ཏེ། དཔེར་ན་ནགས་ཚལ་ཐམས་ཅད་ཤིང་ཡིན་ཏེ། རིན་པོ་ཆེའི་ནགས་ཚལ་ཤིང་མ་ཡིན་ཞེས་པ་བཞིན་དུ། ནགས་ཚལ་ཐམས་ཅད་ཤིང་ཡིན་ཞེས་པ་སྤྱིར་བསྟན་པའོ། རིན་ཆེན་ནགས་ཚལ་ཤིང་མ་ཡིན་ཞེས་པ་དམིགས་ཀྱིས་བསྟན་པའོ། དཔེ་དེ་བཞིན་དུ་རིག་པ་ཐམས་ཅད་དུ་མ་འགག་པ་སྤྱིར་བསྟན་པ་ཡིན་ལ། ལྷ་དང་ལྷ་མོ་རུ་སྣང་བ་དམིགས་ཀྱིས་བཀར་བ་ཡིན་ཏེ། སྣང་བ་རྒྱ་ཆད་པའོ། ཞེས་གསུངས་པའི་ཕྱིར། མཁས་མཆོག་འདི་ཉིད་ཀྱིས་བཞེད་པ་ལྟར་ན། དངོས་བསྐྱེད་ཨ་དཀར་བས་དམིགས་ཀྱིས་བཀར་ནས་བདག་ཉིད་ལྷ་ཡི་རྣལ་འབྱོར་རྩལ་དུ་བཏོན་ནས་བསྒོམ་པ་གཙོ་བོར་བྱེད་པ་ལ་བཞེད་པར་སྣང་། གཉིས་པ་མཁས་པ་མེ་ཉག་ལྕེ་ཚ་མཆོག་ གིས་བཞེད་པ་ལྟར་ན། ལྟ་བ་རྟོགས་ནས་སྤྱོད་པ་ལ་ཆེད་དུ་མི་སྤྱོད་པ་ཡེ་གཤེན་པ་དང་། ལྟ་སྤྱོད་འགོ་འབྲེལ་གྱི་ཚུལ་དུ་ཆ་སྙོམས་ཀྱིས་རིམ་པས་བདག་ཉིད་ལྷ་ཡི་རྣལ་འབྱོར་དང་རང་འབྱུང་རིག་པའི་ཉམས་ལེན་གཉིས་པོ་ཟུང་འཇུག་ནར་མར་བསྐྱངས་དགོས་པ་ཨ་དཀར་བར་བཞེད་པ་ཡིན་ཏེ། འགྲེལ་བཞི་རིག་པའི་རྒྱ་མཚོ་ལས། མེ་ཉག་ནི་ལྟ་སྤྱོད་འགོ་འབྲེལ་པ་ཨ་དཀར་བ་ལ། ལྟ་བ་རྟོགས་ན་སྤྱོད་པ་ལ་ཆེད་དུ་མི་བྱེད་པ། ཡེ་གཤེན་པའོ། ཞེས་གསུངས་པའི་ཕྱིར། གསུམ་པ་མཁས་པ་ཤ་རི་མཆོག་གིས་བཞེད་པ་ལྟར་ན། དབྱིངས་ཤེས་དབྱེར་མེད་ཀྱི་ཚུལ་དུ་ལྟ་བ་ཡེ་གཤེན་པ་དང་། ཨ་དཀར་བས་དོན་དམ་པའི་རྒྱུར་གཙོ་བོར་ལྟ་བའི་སྟེང་ནས་འབྱེད་པ་ཡིན་ཏེ། འགྲེལ་བཞི་རིག་པའི་རྒྱ་མཚོ་ལས། སེ་ཤ་རི་ཨུ་ཆེན་ནི། སྤྱིར་ཨ་དཀར་དང་ཡེ་གཤེན་པ་གཉིས་ནི། ཕ་གཅིག་གི་བུ་ལྟ་བུ་ཡིན་ཏེ། ལ་ཟློ་བའི་དུས་སུ་ཁྱད་མེད་དོ་གསུངས། དེ་གཉིས་གོང་འོག་ཏུ་འཇོག་པའི་རྒྱུ་མཚན་ནི། ཨ་དཀར་བ་ནི་དོན་དམ་པའི་རྒྱུར་གནས་ལ། ཡེ་གཤེན་པ་ནི། ཀུན་ཏུ་བཟང་པོའི་དབྱིངས་ལ་ཆ་ཕྲ་བར་གནས་པས། ཀུན་རྫོབ་ཀྱང་དབྱིངས་དེའི་ཀུན་རྫོབ་ལ། དོན་དམ་དབྱེར་མེད་ཀྱང་དེའི་དབྱེར་མེད་ཡིན་པས། ཁྱད་པར་དེ་ཡིན་ནོ། ཞེས་གསུངས་པའི་ཕྱིར་རོ། བཞི་པ་མཁས་པ་གྱིམ་ཚ་བ་ཆེན་པོས་བཞེད་པ་ལྟར་ན། རིག་པ་རྐྱང་དེད་ཀྱི་ཉམས་ལེན་མི་ནུས་ཀྱང་། སེམས་ཕྱོགས་དང་ཤིན་ཏུ་ལྟ་སྒོམ་ཉེ་བའི་ཕྱིར་གནས་ལུགས་དོན་གྱི་བསྒོམ་པ་གཞི་རང་འབྱུང་གི་ཡེ་ཤེས་ཏེ་དབྱིངས་ཤེས་གཉིས་མེད་ཀྱི་སྟོང་པ་ཟང་ཐལ་གཙོ་བོར་བསྒོམ་པ་ཤིན་ལྡན་ཡེ་གཤེན་པ་དང་། བདག་ཉིད་ལྷ་ཡི་རྣལ་འབྱོར་ཏེ་ལྷ་སྐུ་ཕྱག་རྒྱ་གཙོ་བོར་བསྒོམ་པ་དངོས་བསྐྱེད་ཨ་དཀར་བའི་ལུགས་སུ་འཇོག་པར་མཛད་པ་ཡིན་ཏེ། འགྲེལ་བཞི་རིག་པའི་རྒྱ་མཚོ་ལས། ལྡེ་གྱིམ་ཚ་རྨ་ཆུང་ནི། ཨ་དཀར་བ་ནི་ལྷ་དང་ལྷ་མོ་བློ་ཡུལ་དུ་བྱེད་ལ། ཡེ་གཤེན་པ་དབྱིངས་དང་ཡེ་ཤེས་བློ་ཡུལ་དུ་བྱེད་པ་སྟེ། ཁྱད་པར་དེ་ཙམ་མོ། ཞེས་གསུངས་པའི་ཕྱིར་རོ། ལྔ་པ་བླ་ཆེན་དྲན་པ་ནམ་མཁས་བཞེད་པ་ལྟར་ན། གོང་གི་མཁས་པ་གྱིམ་ཚ་བ་ཆེན་པོའི་བཞེད་དོན་བཀོད་པ་དང་གཅིག་མཚུངས་སུ་སྣང་བ་སྟེ། འགྲེལ་བཞི་རིག་པའི་རྒྱ་མཚོ་ལས། ཨ་དཀར་བས་ནི་དབྱིངས་དང་ཡེ་ཤེས་གཉིས་སུ་མེད་པའི་དོན་ལས། དེ་ལས་ལྷག་པའི་སེམས་བསྐྱེད་ནས། ཕྱི་སྣོད་ཀྱི་འཇིག་རྟེན་ནི་རྟེན་གཞལ་ཡས་ཁང་དུ་རྟོགས་ལ། ནང་བཅུད་ཀྱི་སེམས་ཅན་ལྷ་དང་ལྷ་མོའི་རང་བཞིན་དུ་ལྟ་ལ། དེས་ཀྱང་གཤེན་རབ་ཀྱི་ལྟ་བ་སྒོ་མཐོང་ཙམ་ལས་བྱེད་མ་ནུས། ཡེ་གཤེན་པས་བྱང་ཆུབ་ཀྱི་སེམས་དུས་གསུམ་དུ་འགྱུར་བ་མེད་པ་ལས། གསལ་བའི་ཡེ་ཤེས་ཉིད་ལ་ཉིད་གསལ་ཞིང་ཤར་བར་ལྟ་བས། དེས་ཀྱང་གཤེན་རབ་ཀྱི་ལྟ་དགོངས་ཀྱི་རྗེས་སུ་ཞུགས་པ་ཙམ་ལས་མ་ནུས་སོ། ཞེས་གསུངས་པའི་ཕྱིར། མཁས་པ་དེ་རྣམས་ཀྱི་གསུང་དོན་སྙིང་པོར་དྲིལ་ན། ཨ་དཀར་དང་ཡེ་གཤེན་གཉིས་ཀྱི་ཁྱད་པར་ནི། སྔགས་ནང་མ་གང་ཞིག་བདག་ཉིད་ལྷ་ཡི་རྣལ་འབྱོར་བསྒོམ་པ་གཙོ་བོར་བྱེད་པ་དང་། གནས་ལུགས་དོན་གྱི་སྙིང་པོ་རང་འབྱུང་གི་རིག་པ་ཟང་ཐལ་བསྒོམ་པ་གཙོ་བོར་བྱེད་མི་བྱེད་ལ་རགས་ལས་པ་གསལ་བར་མངོན་ནོ། འོ་ན་ཤིན་ཏུ་དོན་ལྡན་པ་དང་ཡང་རྩེ་བླ་མེད་ཀྱི་ཐེག་པ་གཉིས་ཀྱི་ཁྱད་པར་གང་ཞེ་ན། ཡོངས་འཛིན་སྨྲ་བའི་སེང་གེ་མཆོག་གི་དགོངས་པའི་བཞེད་ཕུགས་ལྟར། སྐུ་གསུམ་རྒྱལ་བའི་དཀྱིལ་འཁོར་མངོན་དུ་བྱེད་པ་ལ་གྲོགས་རིམ་གཉིས་ཀྱི་ཉམས་ལེན་སོགས་གང་ལ་ཡང་གཏད་མི་འཆའ་ཞིང། ལྷ་སྐུ་ཟུར་དུ་བསྒྲུབ་མི་དགོས་པར་རིག་པ་རྐྱང་དེད་ཀྱི་ཉམས་ལེན་དེ་ཁོ་ན་ངང་བསྐྱངས་པ་ལ་་བརྟེན་ནས། སྐུ་དང་ཡེ་ཤེས་ཀྱི་རོལ་པ་རྩོལ་མེད་ལྷུན་གྲུབ་ཀྱི་ཚུལ་དུ་སྟོང་པའི་རྒྱན་དུ་འཆར་ཞིང་ཀུན་བཟང་གདོད་མའི་རྒྱལ་སར་གཤེགས་སུ་ཡོད་པ་ཡང་རྩེ་བླ་མེད་ཀྱི་ཐེག་པ་དང་། གནས་ལུགས་དོན་གྱི་སྒོམ་པ་གཙོ་བོར་བྱེད་ཀྱང་གཟུགས་སྐུ་རྣམ་གཉིས་སྒྲུབ་པར་བྱེད་པ་ལ་གྲོགས་རིམ་གཉིས་ཀྱི་ཉམས་ལེན་ཟུར་དུ་དགོས་ལ། ལྷ་སྐུ་ཕྱག་རྒྱ་རིག་སྟོབས་ཀྱི་དཀྱིལ་འཁོར་ཡང་རྩོལ་མེད་ལྷུན་གྲུབ་ཀྱི་ཚུལ་དུ་མ་ཡིན་པར་བསྒྲུབ་པའི་ལྷུན་གྲུབ་ཅེས་སུ་བསྔགས་པ་སྟེ། རིམ་གཉིས་ཉམས་ལེན་ཟབ་མོའི་གནད་ཀྱིས་གཞི་དབྱིངས་ནས་འདྲེན་དགོས་པ་ཤིན་ལྡན་ཡེ་གཤེན་པའི་ཐེག་པར་འཇོག་པའོ། །


text:
གངས་དབང་། 2017-12-01
རྩེ་འབད་མཆོད་ཁང་།
མཚོ་ལ་བརྒྱབ་སྟེ་འདབ་པ་རྫོང་གི་མངའ་ཁོངས་སུ་སྐྱོད་དུས་ལམ་གྱི་གཡས་གཡོན་དང་། ཁང་པའི་ལྟག་རྒྱབ། ཞིང་སའི་ཁ་ལ་ལྕང་སྡོང་ཆེ་ཆུང་མི་འདྲ་བ་དང་ཕྲ་སྦོམ་མི་གཅིག་པ་མང་པོ་ཚོམ་བུར་སྐྱེས་པའམ་གྲལ་བསྟར་བསྒྲིགས་ནས་ཡོད་པ་རྣམས་སྟོན་དུས་ཀྱི་ནམ་མཁའ་དང་བསིལ་རླུང་འོག་སེར་མདོག་གི་ཡལ་ག་དར་ཆར་གཡོ་ཞིང་། སེར་མདོག་གི་ལོ་མ་རླུང་རྟར་འཕུར་བ་དང་མཚུངས་པས་ལྕང་མའི་རྫོང་ཞེས་ནའང་མིང་དོན་མཚུངས་པ་ཞིག་རེད། གྲོང་གསེབ་དང་རྫོང་ཐོག་གང་ཡིན་ཡང་སྡོད་ཁང་ཚང་མ་ནི་ས་རྡོ་ལས་བརྩིགས་པའི་བོད་ཁང་གྲུ་བཞི་མ་རྐྱང་རྐྱང་རེད། ཡིན་ན་ཡང་། མང་ཤོས་ནི་འབྲས་རྡོ་དཀར་པོ་ལས་དྲས་པའི་རྡོ་གྲུ་བཞི་མ་གྲུ་གང་ཙམ་གྱིས་བརྩིགས་པ་ལས་སྔོན་མ་ལྟར་རྡོ་ཆེ་ཆུང་མང་པོ་དང་བཟོ་ལྟ་སྣ་ཚོགས་ཀྱིས་བརྩིགས་པའི་ཁང་རྙིང་ནི་རེ་གཉིས་ཙམ་ལས་མཐོང་རྒྱུ་མི་སྣང་། འདི་ནའི་ཁང་པ་ལ་ཁམས་ཁུལ་གཞན་གྱི་རྡོ་ཁང་དང་མི་འདྲ་བའི་ཁྱད་ཆོས་ནི་སྒོ་དང་སྐར་ཁུང་གི་མདོག་ཁ་ནི་ནག་པོ་ཁོ་ན་ལས་དེ་མིན་གྱི་དཀར་སེར་དང་དམར་སྐྱ་སོགས་ཀྱི་མདོག་ཅི་ཡང་མེད་པས་བརྟན་ཞིང་བརླིང་ལ་ལྷུན་གྱིས་གྲུབ་པའི་སྣང་མ་ཞིག་སྟེར། དེ་ཡང་ས་གནས་འདི་ན་ཧ་ཅང་མཐོང་དཀོན་པའི་ཤིང་ཞིག་ཡོད་པ་དེ་བསྲེགས་པའི་སོལ་བ་སྒོ་དང་སྐར་ཁུང་ལ་བསྐོས་ན་འབུ་ཡིས་མི་ཟ་ཞིང་ཆར་ཆུས་མི་རུལ་བ་ལ་ཕན་ཞེས་པ་དང་། འདབ་པ་ཡིས་མཆོད་ཁང་ནི་འཇའ་ཚོན་སྣ་ལྔ་ལྟར་དཀར་སེར་དམར་ལྗང་གིས་བརྒྱན་ནས་ཡོད་པས་ཁང་པའི་སྒོ་དང་སྐར་ཁུང་ནག་པོ་བྱས་པ་ནི་ཆོས་ལ་ལྷག་པར་དུ་དད་པ་དང་བརྩི་བཀུར་ཡོད་པའི་རྟགས་ཡིན་ཞེས་ཟེར་སྲོལ་ཡང་འདུག གཞན་ཡང་བོད་ཀྱི་ཁང་པའི་དབྱིབས་གྲུ་བཞི་མ་ཡིན་པ་ནི་བོད་བཙན་པོའི་དུས་ཀྱི་མངའ་ཁོངས་གྲུ་བཞི་མ་ཡིན་པས་དེ་ལ་དཔེ་བྱས་པ་རེད་ཟེར་ཡང་བདེན་ཁ་མི་ཆེ་སྟེ། བོད་ཁང་རྙིང་པ་མང་པོ་གྲུ་བཞི་མ་མིན་པས་སོ།།
ལོ་ངོ་བདུན་གྱི་སྔོན་ལ་འདི་ན་ཐོག་མར་ཡོང་དུས་རྫོང་དང་ཐག་ཉེ་བ་ན་རྩེ་འབད་མཆོད་ཁང་ཞེས་པ་ཞིག་ཡོད་པ་དེ་མཇལ་མྱོང་མོད། བརྗེད་ངན་རྐུན་པོས་ཁྱེར་ཏེ་ད་ལྟར་འདི་དང་དེ་ཞེས་གསལ་པོར་དྲན་མི་ཐུབ་པས་སླར་ཡང་མཇལ་འདོད་སྐྱེས་ཏེ་དེའི་ཕྱོགས་སུ་སོང་། དབང་ཆུའི་གཡས་གཡོན་དུ་ཡར་རྒྱུག་མར་རྒྱུག་འགའ་བྱས་ཀྱང་མཆོད་ཁང་དེ་རྙེད་མ་སོང་། ལམ་འགྲམ་ན་ཞིང་པ་རྒན་གཞོན་མང་པོ་ཡོད་པས་དེ་ཚོ་ལ་ལམ་དྲིས་ན་ཆོག་མོད། ང་བོད་པ་ཞིག་གིས་གྲོབ་གསེབ་ནང་གི་མི་ཚོ་ལ་རྒྱ་སྐད་བཤད་ན་གཞན་གྱི་མདུན་དུ་ངོ་ཚ་ལ། བོད་སྐད་བཤད་ན་གོ་བརྡ་འཕྲོད་མིན་གྱི་དོགས་པ་ཡོད་ཀྱང་། ཐབས་མེད་པར་བུད་མེད་བྱིས་པ་ཁུར་མཁན་ཞིག་ལ་དྲིས་དུས་མོས་ཡིད་ཆེས་དང་སྤོབས་པ་ཆེན་པོས་འགྲོ་ལམ་བསྟན་པས་སེམས་ནང་དགའ་དད་ཀྱི་སྣང་བ་ཟེར་དུ་མེད་པ་ཞིག་སྐྱེས་བྱུང་། རྒྱུ་མཚན་ནི་ངའི་ཕ་ཡུལ་གྱི་སྐད་དང་འདི་ནའི་བོད་སྐད་གཉིས་གོ་བརྡ་འཕྲོད་པ་དང་། ས་འདི་གའི་བོད་མི་ཚོས་ལྷད་མེད་བདེན་དྲང་གི་གཤིས་བཟང་ད་དུ་ཚང་མ་དོར་མེད་པས་སོ།།
མོས་མཛུ་གུ་བཙུགས་པའི་ཕྱོགས་སུ་སོང་བ་ན་དབང་ཆུ་ཤང་གི་རྫི་ནང་གྲོང་གསེབ་ཏུ་སླེབས། གྲོང་པ་འདི་ས་ཁོད་སྙོམས་ཤིང་བདེ་ལ་བོད་ཁང་ཚང་མ་ནི་འབྲས་རྡོ་གྲུ་བཞི་མས་བརྩིགས་ཤིང་སྒོ་དང་སྐར་ཁུང་ཡོད་ཚད་རྒྱ་ཆེ་ལ་མདོག་ནག་པོ་ཅན་རྐྱང་རྐྱང་རེད། དབང་ཆུའི་འགྲམ་དུ་བརྩིགས་པའི་རྡོ་འབུམ་ཞིག་གི་གཡས་ཕྱོགས་སུ་རྡོ་གཅལ་བཏིང་བའི་ལམ་ཞིག་ཞིང་ཁར་བསྲིངས་འདུག ལམ་གྱི་སྣེ་མོར་ལྕང་སྡོང་ཚོམ་བུ་གསུམ་གྱི་བར་དུ་ཁང་རྙིང་ཞིག་སྣང་། དེ་ནི་རྩེ་འབད་མཆོད་ཁང་རེད། སྐབས་དེར་ཉི་མ་ལོག་པའི་དུས་དང་འཁེལ་བས་ལྕང་སྡོང་གི་གྲིབ་མ་རྩིག་པ་ལ་ཕོག་སྟེ་དཀར་ནག་གི་དབྱེ་བ་གསལ་ལ་ཞིང་ཁའི་རྩྭ་དང་ལྕང་ལོ་སེར་པོ་དང་བཅས་པ་ནི་པིར་གྱིས་བྲིས་པའི་རི་མོ་ཞིག་དང་མཚུངས། ཁང་རྙིང་འདི་ནི་གནའ་མིའི་ལུགས་ལྟར་ས་གནས་འདི་གར་ཡོད་པའི་རང་བྱུང་གི་ས་དང་རྡོ་ཆེ་ཆུང་རྣམས་ཀྱིས་བརྩིགས་པ་དང་། སྤྱི་ཁོག་གི་ཟུར་ལ་དགོས་མཁོ་ལྟར་ཁང་མིག་བཏགས། ཐོག་བརྩེགས་ལ་ལྟག་སྒོ་ཞིག་ཡོད་པ་ཅུང་རྒྱ་ཆེ་བ་ལས་སྐར་ཁུང་ཚང་མ་ཆུང་ཆུང་ལས་མེད་པས་འབྲས་རྡོ་གྲུ་བཞི་མས་བརྩིགས་ལ་སྤྱི་ཁོག་ནི་གྲུ་བཞི་མ་རྐྱང་རྐྱང་ཡིན་པའི་ཁང་པ་གསར་པ་རྣམས་དང་མི་འདྲ་ཡང་། གནའ་ཉམས་དོད་ཅིང་དར་རྒུད་ཀྱི་བྲོ་བ་ལྡན་པ་ཞིག་རེད།
མཆོད་ཁང་གི་ཟུར་ལ་དུང་འཁོར་ཁང་པ་ཞིག་འདུག དུང་འཁོར་ནི་ཀོ་བས་དྲིལ་པ་ཙམ་ལས་བཀྲ་ཤིས་རྟགས་བརྒྱད་སོགས་རི་མོ་ཅི་ཡང་མི་སྣང་། གྱང་གི་ངོས་སུ་ཡོད་པའི་གུ་རུ་དང་རྗེ་ཙོང་ཁ་པ་སོགས་ཀྱི་ལྡེབས་རིས་མང་པོ་ལ་ཆར་པ་ཕོག་སྟེ་ལ་ལ་གོག་འདུག་པས་སེར་སྣ་སྐྱེས་པ་ཞིག་ཀྱང་རེད། མཆོད་ཁང་གི་རྒྱ་སྒོའི་མདུན་ལ་རྡོ་རིང་ཞིག་བཞེངས་ཏེ་དེའི་ངོས་སུ་རྒྱ་ཡིག་དང་དབྱིན་ཡིག ལྷོ་ཁ་རེ་ཡའི་ཡི་གེ་བཅས་ཀྱིས་མཆོད་ཁང་ངོ་སྤྲོད་མདོར་བསྡུས་ཙམ་བྱས་འདུག་མོད། བོད་ཡིག་གི་ཐོག་ནས་རྩེ་འབད་མཆོད་ཁང་ཞེས་བྲིས་པ་ཙམ་ལས་དེ་མིན་བོད་ཡིག་མཐོང་རྒྱུ་མེད་པས་སེམས་པ་ཅུང་ཕངས་བྱུང་།
རྒྱ་སྒོ་ཕྱེས་ཏེ་སྒོ་ར་ནང་འཛུལ་དུས་ཁང་རྙིང་གི་སྒོ་ལ་སྒོ་ལྕགས་ཆེན་པོ་ཞིག་བརྒྱབ་འདུགཅུང་འགོར་དུས་ཕོ་སར་ཞིག་སླེབས་བྱུང་། མཆོད་ཁང་ནང་མཇལ་སར་འགྲོ་ཨེ་ཆོག་ཅེས་དྲིས་པར་མི་རེས་སྒོར་མོ་བཅུ་རེ་སྤྲད་དགོས་ཟེར། ཕོ་སར་དེ་ནི་མཆོད་ཁང་འདིའི་བདག་པོ་ཡིན་ལ་མིང་ལ་དཔལ་ལྡན་ཟེར། དེ་ནས་ཁོ་དང་མཉམ་དུ་མཆོད་ཁང་ནང་སོང་། ཁང་པ་འདི་ནི་མ་གཞིར་དུད་ཚང་ཆེན་པོ་ཞིག་ཡིན་ཚོད་འདུག་སྟེ། བརྩེགས་དང་པོར་རྟ་ཁང་དང་། ཕག་ཁང་། ལུག་ཁང་བཅས་སོ་སོར་བཀར་ཞིང་། བརྩེགས་གཉིས་པར་ཇ་ཁང་དང་ཉལ་ཁང་། འབྲུ་ཁང་། མགྲོན་བསུ་ཁང་། མཆོད་ཁང་ཡོད་ལ། མགྲོན་བསུ་ཁང་ནང་དེ་སྔོན་གྱི་རོང་པའི་འཚོ་བའི་སྤྱོད་ཆས་སྒྲོ་བ་དང་ཐག་པ། ཟ་རུ། སྒམ་བུ་སོགས་མི་ཉུང་བ་སྣང་། མཆོད་ཁང་ནི་ས་སྐྱ་པའི་མཆོད་ཁང་སྟེ་ས་སྐྱའི་བླ་མ་དང་དེ་མིན་གྱི་ལྡེབས་རིས་མང་པོ་སྣང་། བརྩེགས་གསུམ་པའི་མཆོད་ཁང་ནི་དགེ་ལུགས་པའི་མཆོད་ཁང་སྟེ་རྗེ་ཙོང་ཁ་པ་གཙོ་བོར་བྱས་པའི་ལྡེབས་རིས་རྙིང་པ་མང་པོ་མཇལ་རྒྱུ་འདུག དུད་ཚང་གཅིག་ནང་གྲུབ་མཐའ་ས་སྐྱ་དང་དགེ་ལུགས་གཉིས་ཀ་ལྷན་དུ་འཛོམས་པ་ནི་ཡ་མཚན་རེད་ཅེས་འུར་སྒྲོག་བྱས་ཀྱང་། གྲུབ་མཐའི་ཕྱོགས་རིས་དང་འགལ་བ་གཙོ་བོ་ནི་མཐོ་རིམ་གྱི་དབང་སྒྱུར་པ་ཚོའི་ནང་ཁུལ་དུ་ཚབས་ཆེ་བ་ལས་འབངས་མི་སེར་བར་དེ་འདྲའི་རྩོད་འཕྲོག་ཡོད་པ་ཞིག་མ་རེད།
བཤད་སྒྲོས་སུ་མཆོད་ཁང་འདི་ལ་ལོ༤༠༠ཙམ་གྱི་ལོ་རྒྱུས་ལྡན། སྐབས་དེ་དུས་ས་ཆ་འདིའི་མི་རྣམས་དབུས་ལྷ་སར་འགྲོ་དགོས་ན། རྩེ་འབད་ཚང་གི་ལམ་ཡིག་དགོས་པ་དང་། དུད་ཚང་འདི་ལ་ས་སྐྱ་དང་དགེ་ལུགས་གཉིས་ཀའི་བླ་སྤྲུལ༡༡༣ཙམ་འཁྲུངས་མྱོང་བར་གྲགས། ཁང་འགྲམ་གྱི་ལྕང་སྡོང་དེ་ནི་ས་སྐྱ་བླ་མ་བྱང་ཆུབ་ལྷ་སར་སོང་སྟེ་ཕྱིར་ལོག་པའི་ལམ་བར་དུ་ལྕང་མའི་ཡལ་གས་འཁར་བ་བྱས།ཁྱིམ་དུ་སླེབས་རྗེས་ལྕང་མའི་འཁར་བ་ས་དེ་གར་བཙུགས་པས་རྗེས་སུ་རྩ་བ་རྒྱས། ལོ་མ་འཁྲུངས་ཏེ་ད་ལྟའི་བར་དུ་གནས། ལྕང་མ་དེ་ནི་འདབ་པའི་ཆེས་ཐོག་མའི་ལྕང་སོན་ཡིན་པས་འདབ་པའི་ས་ཆ་གང་དུའང་ལྕང་མའི་ནགས་ཚལ་འཁྲིགས་པ་ནི་དེའི་བཀའ་དྲིན་ཡིན་ཞེས་ཚང་མས་གུས་བཀུར་ཚད་མེད་བྱས་དང་བྱེད་བཞིན་པ་རེད།
དཔལ་ལྡན་གྱིས་ཁོ་རང་ཡང་ཁང་པ་འདིའི་ནང་ལོ་བཅུ་གསུམ་ཙམ་བསྡད་མྱོང་མོད། དེ་རྗེས་སྲིད་གཞུང་གིས་མཆོད་ཁང་རྙིང་པ་འདི་སྲུང་སྐྱོབ་བྱེད་པའི་ཆེད་དུ་ཁང་ས་གཞན་ཞིག་སྤྲོད་པས་ད་གཟོད་ཁང་རྙིང་འདི་བཤིག་མ་དགོས་པ་རེད་ཟེར།
རྩེ་འབད་མཆོད་ཁང་གི་ཕྱིའི་རྩིག་པ་དང་ནང་གི་ལྡེབས་རིས། ཁང་འགྲམ་གྱི་ལྕང་སྡོང་། ཁང་ཐོག་གི་ཆུ་ཐིགས་ཀྱིས་ཟད་པའི་རྡོ་ལེབ་བཅས་ཀྱིས་དེང་སང་སུས་ཀྱང་གོ་ཐབས་མེད་པའི་ངོ་མཚར་བའི་གཏམ་རྒྱུད་མང་པོ་བསྐུངས་ནས་ཡོད་ལ། དེ་དག་ནི་དེང་རབས་ཀྱི་གསར་བུ་གསར་མོ་རྣམས་ལ་ལོ་རྒྱུས་ཀྱི་རྗེས་དྲན་དང་དུས་རབས་ཀྱི་གསལ་འདེབས་སུ་ལུས་པ་ལ་འདིང་བརྒྱབ་ན་རིན་ཐང་གཞལ་དུ་མེད་པ་ཞིག་ཡིན་ཏེ། ཡོད་ཚད་གསར་པ་ལ་བསྒྱུར་ཞིང་ལས་ཚད་རང་བྱུང་དང་ཐག་ཇེ་རིང་དུ་འགྲོ་བའི་སྐབས་སུ་ཁང་རྙིང་འདི་ཁོ་ན་ང་ཚོའི་མདུན་དུ་བསླངས་པའི་རྡོ་རིང་ཞིག་དང་འདྲ།
ཁང་པ་རྙིང་པ་ཞིག་ནང་བདག་པོ་གསར་པ་ཞིག་དང་རང་ས་རང་ཡུལ་གྱི་རོང་སྐད་ཀྱིས་ཁ་བརྡ་བྱེད་དུས་གོ་བརྡ་མི་འཕྲོད་ས་མེད་པས་དགའ་སྤྲོ་ཆེན་པོས་དྲི་བ་མང་པོ་བཏོན་ཏེ་ས་སྲོད་བར་དུ་དེ་ན་ལུས་སོང་། མཐར་དྲི་བ་དང་རྗེས་དྲན། བསམ་གཞིག་དང་ཕྱིར་འདིང་མང་པོ་དང་བཅས་ཕྱིར་ལྟ་ཡང་ཡང་བྱེད་ཀྱིན་ལོག་དགོས་བྱུང་། ཕྱིར་མིག་གི་ལམ་དུ་ཁང་རྙིང་དང་ཤིང་སྡོང་ནི་ལུག་ཁྱུ་བོར་བའི་རྫི་བོ་རྒན་པོ་ཞིག་རི་མགོར་ལངས་པ་ལྟར་མུན་པའི་ཁྲོད་དུ་ལྷང་ངེར་འགྱིང་འདུག་གོ།།
གངས་དབང་གི《གང་དགའ་གང་སྐྱིད》ཅེས་པའི་མུ་འབྲེལ་ལྷུག་རྩོམ་ལས་བདམས།
དོ་སྣང་ཆེ་བའི་རྩོམ།
རྩོམ་གསར། 10


text:
བོད་ཧིན་མཛའ་གྲོགས་ཀྱི་ལོ་རྒྱུས་རིང་པོའི་ནང་གཙོ་གལ་ཆེ་བའི་ལོ་རྒྱུས་ཀྱི་ལེའུ་གསར་པ་ཞིག་འཁོད་ངེས།
(ཕྱི་ལོ་ ༡༩༦༦ ཟླ་ ༥ ཚེས་ ༩ ཉིན།)
ྋམི་རྗེ་མཆོག་དང༌། སྐུ་མགྲོན་ལྷན་རྒྱས། བརྩེ་བའི་བོད་ཕྲུག་ཚོ་བཅས་ལ་ཞུ་རྒྱུར། དེ་རིང་འདི་ག་པན་ཅ་མ་རིར་བཟོ་ལས་སློབ་གཉེར་ཁང་གསར་འཛུགས་སྒོ་འབྱེད་བྱ་རྒྱུའི་གོ་སྐབས་བྱུང་བ་འདིར་དགའ་སྤྲོ་ཆེན་པོ་བྱུང༌། རྒྱ་གར་དང༌། འབྲུག འབྲས་ལྗོངས་བཅས་པར་བོད་མི་སྟོང་ཕྲག་ལྔ་བཅུ་བརྒལ་བ་ཞིག་ཡོད་པ་རྣམས་ནམ་རང་ཡུལ་དུ་ཕྱིར་ལོག་མ་ཐུབ་བར་ཁྱིམ་མཚེས་ཡུལ་ཁག་ནང་རང་མཁོ་རང་འདང་ཐོག་ནས་གཞིས་ཆགས་བྱ་དགོས་ཤིང༌། རང་མཁོ་རང་འདང་གི་འཚོ་བ་དེ་ཡང་བཟང་ཞིང་གྱ་ནོམ་པ་ཞིག་བྱུང་བ་ལ་བཟོ་ལས་ཀྱི་ཐབས་ལ་མ་བརྟེན་མཐུ་མེད་ཡིན། བཟོ་ལས་ལ་བརྟེན་དགོས་ན་བཟོ་ལས་སྣ་ཚོགས་ཀྱི་སློབ་གཉེར་ཁང་འདི་འདྲ་ཞིག་མ་བྱུང་ཐབས་མེད་ཡིན་པས། དེ་འདྲའི་དགོས་མཁོ་ཆེ་བའི་བཟོ་ལས་སློབ་གཉེར་ཁང་འདི་ལྟ་བུ་གསར་འཛུགས་ཀྱི་འཁུར་འགན་བཞེས་མཁན་རྒྱ་གར་གཞུང་དང༌། བོད་ཀྱི་སློབ་གྲྭའི་ཚོགས་པ། ས་གནས་གཞུང༌། འདིའི་ཆེད་དུ་ཞལ་འདེབས་གནང་མཁན་རོགས་རམ་ཚོགས་ཁག་བཅས་ལ་ངས་སྙིང་ནས་ཐུགས་རྗེ་ཆེ་ཞུ་རྒྱུ་ཡིན།
དེ་ཙམ་དུ་མ་ཟད། རྒྱ་གར་གཞུང་ནས་ལྷག་བསམ་དཀར་ཞིང་གཏོང་ཕོད་ཆེ་བའི་སྒོ་ནས་ཧིན་སྒོར་འབུམ་ཕྲག་དུ་མའི་འགྲོ་གྲོན་བཏང་སྟེ་གཏན་འཇགས་སློབ་གྲྭ་ཁག་བདུན་ནང་བོད་ཕྲུག་ཕོ་མོ་བཞི་སྟོང་སྐོར་དང༌། གཞིས་ཆགས་སོགས་ཉིན་མོའི་སློབ་གྲྭ་ཁག་ནང་བོད་ཕྲུག་ཆིག་སྟོང་བརྒལ་བར་སློབ་སྦྱོང་གི་མཐུན་རྐྱེན་སྦྱོར་སྒྲུབ་གནང་བཞིན་ཡོད། འདི་ལྟ་བུའི་ཤ་ཚ་དང༌། དྲིན་འཇགས་ཆེ་བའི་རོགས་རམ་གནང་བ་ནི་བོད་མི་རྣམས་ནས་དུས་ནམ་ཡང་བརྗེད་མི་ཐུབ་ལ། གནས་ཚུལ་འདི་དག་མི་ལོ་༡༣༠༠ ཙམ་གྱི་གོང་ནས་བྱུང་བའི་བོད་ཧིན་མཛའ་གྲོགས་ཀྱི་ལོ་རྒྱུས་རིང་པོའི་ནང་གཙོ་གལ་ཆེ་བའི་ལོ་རྒྱུས་ཀྱི་ལེའུ་གསར་པ་ཞིག་ཏུ་འཁོད་ངེས་ཡིན།
དཀའ་ངལ་ལ་བཟོད་འཁུར་ཆེ་ཙམ་བྱས་ཏེ། བོད་མི་རིགས་སྤྱིའི་ཁེ་ཕན་དང་དམིགས་ཡུལ། རྒྱ་གར་གཞུང་གི་བཀའ་དྲིན་གསབ་ཆེད་ཚང་མས་བློ་རྩེ་གཅིག་སྒྲིམ་གྱིས་འབད་བརྩོན་བྱེད་དགོས།
བརྩེ་ལྡན་བོད་ཕྲུག་ཚོ། ང་ཚོ་དཀའ་ངལ་ཆེན་པོའི་དུས་སྐབས་སུ། འདི་ལྟ་བུའི་ཕན་གྲོགས་བྱེད་མཁན་བྱུང་བ་དང༌། འདི་འདྲའི་གོ་སྐབས་བཟང་པོོ་ཐོབ་པ་ནི་ཤིན་ཏུ་རྩ་ཆེན་པོ་ཡིན་པས་ཁྱེད་ཅག་ནས་རོགས་རམ་དང༌། གོ་སྐབས་བཟང་པོོ་འདི་དག་ཆུད་ཟོས་སུ་མ་བཏང་བར་སློབ་སྦྱོང་ལ་ཧུར་བརྩོན་བྱས་ཏེ་གྲུབ་འབྲས་ཕན་རླབས་རྒྱ་ཆེ་ཡོང་བར་འབད་བརྩོན་ངེས་པར་བྱ་དགོས།
རང་རེ་ཚང་མས་ཤེས་གསལ་ལྟར། ང་ཚོ་རང་གི་ཕ་ཡུལ་དང་མི་འདོད་དབང་མེད་དུ་བྲལ་ཏེ་བཙན་བྱོལ་བ་ཞེས་པའི་མིང་ཞིག་ཐོགས་ནས་ཡོད་པ་མ་ཟད། དེང་སང་འཛམ་གླིང་ན་ཡོད་པའི་བཙན་བྱོལ་བ་གཞན་དག་དང་མི་འདྲ་བར་ང་ཚོར་དཀའ་ངལ་ལྕི་ཞིང༌། ཆེས་མང་བ་ཡོད། བཙན་བྱོལ་བ་གཞན་དག་ཡིན་ན། རང་རང་གི་ལྟོ་གོས་འཚོ་ཐབས་འགྲིགས་ཙམ་བྱུང་ན་དེ་གས་ཆོག་ཀྱང༌། ང་ཚོ་དེ་ཙམ་གྱིས་མི་ཆོག་པར། ཁྲག་དང་མཆི་མའི་རྒྱུན་མི་ཆད་པའི་གཞིས་ལུས་བོད་མི་རྣམས་ཕྱི་རྒྱལ་གྱི་བཙན་དབང་མནར་གཅོད་སྡུག་བསྔལ་མི་བཟད་པ་ལས་གྲོལ་བའི་ཆེད་དུ་བོད་ཀྱི་རང་དབང་བརྩོན་ལེན་བྱེད་དགོས་པ་དང༌། རང་གི་ཆོས་དང་ཤེས་རིག་གོམས་སྲོལ་བཟང་པོ་རྣམས་སྲུང་སྐྱོབ་བྱ་དགོས་པ། མདོར་ན་བོད་པ་ཞེས་པའི་མི་རིགས་འདི་དག་སྲུང་སྐྱོབ་བྱེད་པའི་ལས་འགན་ཤིན་ཏུ་ལྕི་བ་ཞིག་བསྒྲུབ་དགོས། གང་ཡིན་ཞེ་ན། ང་ཚོའི་ཕ་ཡུལ་དུ་བཙན་འཛུལ་བྱེད་མཁན་དེ་ནི་ཡུལ་ཁག་གཞན་དག་དང་འདྲ་བར་སྲིད་དོན་གྱི་རྙོག་དྲ་ལྟར་སྣང་ཞིག་མ་ཡིན་པར་མི་རིགས་གཅིག་གིས་མི་རིགས་གཞན་ཞིག་ལ་བརྙས་བཅོས་དབང་སྒྱུར་བྱེད་པ་ཞིག་ཡིན་པ་དང༌། ཆོས་དང་ཤེས་རིག་ལ་བརྩི་བཀུར་སྲུང་སྐྱོབ་བྱེད་པ་མིན་པར་བོད་དུ་དར་བའི་སངས་རྒྱས་ཀྱི་ཆོས་དང་དེ་འབྲེལ་ཤེས་རིག་རྣམས་ལ་སྐྱོན་དང་དུག་ཏུ་བལྟས་ནས་རྩ་བརླག་ཏུ་གཏོང་བ། མི་རིགས་འདྲ་མཉམ་དང༌། མི་རིགས་ཕན་ཚུན་རོགས་རམ་གྱི་བྱ་སྤྱོད་མ་ཡིན་པར། བོད་མི་རིགས་རྩ་མེད་དུ་བཏང་ནས་ཧན་མི་རིགས་འབའ་ཞིག་གིས་བོད་ཡུལ་དབང་སྒྱུར་བྱ་རྒྱུའི་བསམ་སྦྱོར་ཇི་སྙེད་ཅིག་ངན་བརྩམས་ལག་ལེན་བསྟར་བཞིན་པ་རེད།
དེ་ལྟ་བུའི་དཀའ་ངལ་དང༌། ཉེན་ཁའི་གནས་ཚུལ་དང་བསྟུན་ནས་རང་ཅག་བྱེས་འབྱོར་བོད་མི་རྣམས་ནས་ཀྱང་རང་ཉིད་གཅིག་པུའི་ཁེ་ཕན་ཁོ་ནར་མི་བལྟ་བར་བོད་མི་རིགས་སྤྱིའི་འཕྲལ་ཕུགས་ཁེ་གྱོང་ལ་བལྟས་ཏེ། བསམ་བློ་གཏིང་རིང་ཙམ་གཏོང་བ་དང༌། དཀའ་ངལ་ལ་བཟོད་འཁུར་ཆེ་ཙམ་བྱས་ཏེ། བོད་མི་རིགས་སྤྱིའི་ཁེ་ཕན་དང་དམིགས་ཡུལ་སྒྲུབ་ཐབས་ལ་ཚང་མས་བློ་རྩེ་གཅིག་སྒྲིམ་གྱིས་འབད་བརྩོན་བྱ་རྒྱུ་ནི་འདོར་ཐབས་མེད་པའི་ཁུར་འགན་ཡིན་ལ་ཤིན་ཏུ་དོ་གལ་ཆེན་པོ་ཡིན།
དེས་ན་ཐོག་མར་རང་རེས་ཇི་ལྟར་བྱ་དགོས་སྙམ་ན། རང་ཅག་ཕྱི་རྒྱལ་ཁྱིམ་མཚེས་ཡུལ་ཁག་ཏུ་འབྱོར་བའི་བོད་མི་ཚོས་རང་མཁོ་རང་འདང་གི་གཞིས་ཆགས་གདེང་འཁེལ་ཞིག་འཛུགས་སྐྲུན་བྱ་དགོས། དེ་ཡོང་བ་ལ་ས་ཞིང་གི་ཐོན་སྐྱེད་གཅིག་པུས་དགོས་མཁོ་འདང་ངེས་འབྱུང་དཀའ་བས་བཟོ་ལས་སྣ་ཚོགས་ཀྱི་ལས་ཐབས་ལ་བརྟེན་ནས་རང་ཅག་བོད་མི་རྣམས་ཀྱི་དགོས་མཁོ་འདང་བས་མ་ཚད། དཔལ་འབྱོར་གྱི་ཁ་ཚུགས་ཏེ་རྒྱ་གར་གཞུང་གི་བཀའ་དྲིན་གསབ་ཐུབ་པ་དང༌། རྒྱ་གར་མི་མང་ལ་ཕན་གྲོགས་བྱ་ཐུབ་པ་ཞིག་ངེས་པར་དུ་བྱ་དགོས།
དེང་དུས་འཛམ་གླིང་ནང་བཟོ་ལས་དར་རྒྱས་བྱུང་བའི་ཡུལ་ཁག་རྣམས་དཔལ་འབྱོར་གྱི་གནས་ཚད་མཐོན་པོར་གྱུར་པ་དང༌། བཟོ་ལས་མ་དར་བའི་ཡུལ་ཁག་རྣམས་དཔལ་འབྱོར་རྗེས་ལུས་སུ་གྱུར་པ་ཚང་མས་མཐོང་ཆོས་བཞིན་ང་ཚོ་བོད་རིགས་གཞོན་ནུ་རྣམས་ནས་ཀྱང་བཟོ་རིག་པའི་ལས་ཐབས་རྣམ་པ་སྣ་ཚོགས་ལ་སྦྱང་བརྩོན་བྱས་ཏེ་བོད་མི་རིགས་ཀྱི་དཔལ་འབྱོར་ཡར་རྒྱས་གོང་མཐོར་གཏོང་བའི་ཁུར་འགན་ལེན་དགོས།
ལས་རིགས་སྣ་ཚོགས་ལ་མཁས་པ་མེད་དུ་མི་རུང་བ་ལས། སྣག་ཤོག་བེད་སྤྱོད་བྱེད་མཁན་ཤ་སྟག་གིས་འགྲིགས་ཐབས་མེད། བོད་ཀྱི་ཕྱི་ལོགས་ཁྱིམ་མཚེས་ཡུལ་ཁག་ཏུ་གནས་པའི་བོད་མི་ན་གཞོན་ཚོས་བཟོ་རིག་པའི་ལས་ཐབས་སྣ་ཚོགས་ལ་སྦྱང་བརྩོན་བྱས་ཏེ་རང་རེའི་མི་མང་གི་དཔལ་འབྱོར་གནས་ཚད་གོང་མཐོར་གཏོང་རྒྱུ་འདིར་དགོས་པ་ཆེན་པོ་གཉིས་ཡོད།
དང་པོ། རྒྱ་དམར་གུང་ཁྲན་གྱིས་བོད་ནང་སོ་ནམ་འབྲོག་ལས་བཟོ་ཚོང་སོགས་ཐོན་སྐྱེད་ཡར་རྒྱས་བཏང་སྟེ་བོད་མི་རྣམས་ལ་རང་དབང་དང་དཔལ་འབྱོར་བདེ་སྐྱིད་ཕུན་སུམ་ཚོགས་པ་ཡོད་ལུགས་དང༌། ཕྱི་རྒྱལ་རང་དབང་ཡུལ་དུ་ཕྱིན་པའི་བོད་མི་རྣམས་བཀྲེས་སྐོམ་གྱིས་ལྟོགས་རིད་འཆི་བཞིན་ཡོད་པ་དང༌། རང་དབང་མེད་པར་གཞན་གྱི་བྲན་གཡོག་བྱེད་ཀྱི་ཡོད་ལུགས་དྲིལ་བསྒྲགས་བྱེད་བཞིན་པ་རེད། ནམ་ཞིག་རྒྱལ་སྤྱིའི་ཁྲིམས་དཔོན་ནམ། གཟུར་གནས་ཀྱི་མི་རྣམས་ནས་བོད་ཀྱི་ནང་དང༌། ཕྱི་རོལ་ཏུ་གནས་པའི་བོད་མི་རྣམས་སུ་ཞིག་དཔལ་འབྱོར་བཟང་བ་དང༌། སུ་ཞིག་བདེ་སྐྱིད་ལྡན་པ། སུ་ཞིག་རང་དབང་ཆེ་བ་ཡོད་མེད་རྟོག་ཞིབ་བྱེད་ཐུབ་པའི་གོ་སྐབས་ཤར་སྲིད་ན། ང་ཚོས་རྒྱ་དམར་ལྟར་ཁ་ཚིག་སྐམ་པོ་བརྗོད་ཙམ་མིན་པར་དངོས་དོན་གྱི་གནས་སྟངས་ངོ་མའི་ཐོག་ནས་འགྲན་སྡུར་དང༌། ཐག་གཅོད་ལན་འདེབས་བྱེད་ཐུབ་རྒྱུ་ཡིན།
གཉིས་པ། ང་ཚོ་བོད་དུ་ཕྱིར་ལོག་པའི་དུས་སྐབས་སུ་ལུང་པ་སྟོང་པ་ཞིག་དང༌། ཁང་སྟོང་ཚོ་མ་གཏོགས་ལྷག་པའི་རེ་བ་མེད། གང་ཡིན་ཞེ་ན། བོད་སྤྱི་གཞུང་དང༌། སྒེར་ཁྱིམ་ཚང་མའི་ཐོན་སྐྱེད་དང༌། དཔལ་འབྱོར་ཡོངས་རྫོགས་རྒྱ་དམར་གྱིས་བཅོམ་ཟོས་བྱས་དང་བྱེད་བཞིན་པ་ཡིན་པས་ང་ཚོས་བོད་ཀྱི་དཔལ་འབྱོར་འཛུགས་སྐྲུན་གཞི་ནས་བྱ་དགོས། དེ་བྱེད་པ་ལ་བཟོ་ལས་གཙོ་བོར་གྱུར་པའི་ལག་རྩལ་ལས་རིགས་སྣ་ཚོགས་ལ་མཁས་པའི་བོད་མི་ཁྱེད་ཅག་ལྟ་བུ་མ་བྱུང་མཐུ་མེད་ཡིན་པས་དེ་དག་གི་གྲ་སྒྲིག་ཀྱང་རང་རེས་ད་ལྟ་ནས་བྱེད་དགོས།
ད་དུང་བུ་ཕྲུག་ཚོར་ཞུ་རྒྱུ་གཅིག་ལ། འདིར་ཡོད་སློབ་ཕྲུག་ཕལ་མོ་ཆེ་རང་རེའི་གཏན་འཇགས་སློབ་གྲྭ་ཁག་ནས་སླེབས་པ་ཡིན་གཤིས་འགའ་ཤས་ཀྱི་བསམ་པར། ང་ཚོས་སློབ་སྦྱོང་མཐར་ཕྱིན་པ་ཞིག་བྱས་ཏེ་བོད་མི་མང་གི་ཞབས་འདེགས་ཞུ་བསམ་པ་ལ་སློབ་སྦྱོང་འཕྲོ་མཚམས་བཅད་དེ་ལག་ཤེས་སློབ་གྲྭ་འདིར་བཏང་བྱུང་སྙམ་དུ་བློ་ཕམ་བྱེད་མཁན་མེད་པའི་ངེས་པ་མི་འདུག་པས། དེ་འདྲའི་བསམ་ཚུལ་འཛིན་མི་རུང༌། ང་ཚོར་མཐོ་རིམ་གྱི་སློབ་སྦྱོང་མཐར་ཕྱིན་པའི་བོད་རིགས་ལས་བྱེད་མང་པོ་ཞིག་དགོས་མཁོ་ཆེ་བ་བདེན་མོད་ཀྱང༌། ཐམས་ཅད་ཀྱིས་དམིགས་ཡུལ་གཅིག་ཁོ་ན་བཟུང་པས་ག་ལ་འགྲིགས། དཔེར་ན། ཁང་པ་ཞིག་བརྩིག་པ་ལ་ས་རྡོ་ཤིང་ལྕགས་ལ་སོགས་པའི་རྒྱུ་ཆ་འདྲ་མིན་སྣ་ཚོགས་དང༌། སྒོ་དང༌། སྒེའུ་ཁུང༌། ཐོག ཞལ་བ། རྩིག་པ་ལ་སོགས་པའི་བྱེད་ལས་སྣ་ཚོགས་ཀྱི་དངོས་པོ་ཚང་དགོས་པ་མ་གཏོགས། དངོས་པོའི་རིགས་གཅིག་གིས་མི་འགྲིགས་པ་ལྟར། ཕྱིན་ཆད་རང་རེས་ཀྱང་དཔལ་འབྱོར། བདེ་སྐྱིད་དང༌རང་དབང་ཕུན་སུམ་ཚོགས་པའི་བོད་རྒྱལ་ཁབ་འཛུགས་སྐྲུན་ལེགས་པོ་ཞིག་བྱེད་པ་ལ་ངེས་པར་དུ་ལས་རིགས་སྣ་ཚོགས་པའི་མཁས་པ་སྣ་མང་མེད་དུ་མི་རུང་བ་ལས། སྣག་ཤོག་བེད་སྤྱོད་བྱེད་མཁན་ཤ་སྟག་གིས་འགྲིགས་ཐབས་མེད། ལྷག་པར་ཁྱེད་ཚོའི་ལོ་ཚད་མཐོ་རིམ་སློབ་སྦྱོང་བྱ་རྒྱུར་ཆེས་དྲགས་པ་དང༌། བཟོ་ལས་སློབ་གྲྭ་ཛ་དྲག་དགོས་གཏུགས་ཆེ་བ་སོགས་ཕྱོགས་མང་པོར་སྒོ་བསྟུན་ནས་ཐག་གཅོད་བྱས་པ་ལས། ཁྱེད་ཚོའི་སློབ་སྦྱོང་འཕྲོ་སྐྱོང་བྱ་རྒྱུའི་གོ་སྐབས་ཆུད་ཟོས་བཏང་བ་མིན་པས་བློ་ཕམ་ཡི་ཆད་ནམ་ཡང་བྱ་མི་དགོས། རང་གི་བློ་རྩལ་དང༌། བརྩོན་འགྲུས་ཀྱིས་མ་བསླུས་ན་འདི་ཡང་བཟོ་ལས་རྐྱང་པ་མིན་པར་རིག་གཞུང་གཞན་དག་གི་སློབ་སྦྱོང་བྱ་རྒྱུའི་གོ་སྐབས་ཀྱང་རྒྱ་ཆེ་ཡོད་སྟབས་འཁུར་བརྩོན་དང་ལེན་བྱས་ན་འགྲིགས།
མདོར་ན་རང་རེའི་ཕ་ཡུལ་དུ་སུ་ཞིག་གིས་དབང་སྒྱུར་བྱེད་ཀྱི་ཡོད་པ་དང༌། རང་རེའི་ཤ་ཁྲག་གཅིག་པའི་སྤུན་ཟླ་རྣམས་མནར་གཅོད་དང་སྡུག་བསྔལ་ཇི་ལྟ་བུ་མྱོང་གི་ཡོད་པ། རྒྱ་གར་གཞུང་དང༌། མི་མང༌། ཕྱི་རྒྱལ་རོགས་རམ་ཚོགས་ཁག་བཅས་རང་རེར་ཤ་ཚ་དང་བཀའ་དྲིན་ཆེན་པོ་ཅི་འདྲ་ཡིན་པ་བཅས་མ་བརྗེད་སྙིང་གི་རི་མོར་བྲིས་ཏེ་ཁྱེད་ཚོས་སློབ་སྦྱོང་ལ་ཁུར་བརྩོན་ཆེ་བསྐྱེད་བྱས་ནས་རང་རེའི་རླབས་ཆེན་གྱི་དམིགས་ཡུལ་ཁག་ལེགས་པར་འགྲུབ་པའི་འབད་བརྩོན་བྱེད་རོགས། མཇུག་ཏུ་ཡང་བསྐྱར་ཚང་མར་བཀྲ་ཤིས་བདེ་ལེགས་དང༌། ཐུགས་རྗེ་ཆེ་ཞུ་རྒྱུ་ཡིན།། །།


text:
ཁོར་ཡུག་སྲུབ་སྐྱོབ་སྒྲིག་འཛུགས་ཏེ་ཁོར་ཡུག་བརྟག་དཔྱད་རྩ་འཛུགས (Environmental Investigation Agency)ཀྱི་ཕྱི་ལོ ༢༠༡༤ ཟླ ༡༡ ཚེས་༦ཉིན་བཏོན་པའི་སྙན་ཐོ་ཡིས་ཐན་སང་ནེ་ཡའི་དཔལ་འབྱོར་ལྟེ་གནས་ཌར ཨེ་སི སཱ་ལམ (Dar es Salaam) གྲོང་ཁྱེར་ གྱི་ཚོང་པ་ཞིག་གི་སྐད་ཆ་ལུང་འདྲེན་བྱས་པར་གཞིགས་ན། ཕྱི་ལོ ༢༠༡༣ ཟླ ༣ པར་རྒྱ་ནག་གི་སྲིད་འཛིན་ཞི་ཅིན་ཕེང་དང་མཉམ་དུ་ཨ་ཧྥི་རི་ཀའི་ཐན་སང་ནེ་ཡ་རྒྱལ་ཁབ་ཏུ་འཚམས་གཟིགས་སུ་ཕེབས་པའི་རྒྱ་ནག་གཞུང་གི་འཐུས་ཚབ་མི་སྣས་གཞི་རྒྱ་ཆེན་པོས་བ་སོ་ཧམ་ཉོ་བྱས་ཤིང་། དེའི་རྐྱེན་གྱིས་ས་གནས་དེའི་བ་སོའི་རིན་གོང་ལྡབ་འགྱུར་གྱིས་འཕར་ནས། སྐབས་ཤིག་ལ་བ་སོ་སྤྱི་རྒྱ་རེ་ལ་ཨ་རིའི་ཊོ་ལར ༧༠༠ རུ་འཕར་ཡོད་འདུག མུ་མཐུད་ཀློག
ཞི་ཅིན་ཕེང་གི་ཆེད་སྤྱོད་གནམ་གྲུར་བ་སོ་ལྐོག་འདྲེན་བྱས།
Advertisements


text:
བོད་ཀྱི་རིས་མེད་ཆོས་བརྒྱུད་ཁག་གི་བཙུན་དགོན་རྣམ་པས་བརྟན་བཞུགས་བསྟར་འབུལ་སྐབས་༧ གོང་ས་རྒྱལ་བ་རིན་པོ་ཆེ་མཆོག་གིས་བཅོམ་ལྡན་འདས་ཀྱིས་དགེ་སློང་མ་དང་དགེ་སློང་པ་ཞེས་བསླབ་པའི་ཆ་ནས་ཐོབ་ཐང་འདྲ་མཉམ་གནང་ཡོད་དུས་ང་ཚོར་དགེ་བཤེས་མ་ཡོང་མི་ཆོག་པ་མེད་པར་བརྟེན་ཁྱེད་རང་ཚོས་དཔེ་ཆ་བལྟས་ཏེ་ཧུར་ཐག་བྱོས་ཤོག་ཨ་ཞེས་གསུངས།
དེ་རིང་སྔ་དྲོའི་ཆུ་ཚོད་ ༨།༣༠སྟེང་དྷ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ། རྒྱལ་བའི་བརྟན་བཞུགས་འགན་འཛིན་ལྷན་ཚོགས་ཀྱི་གོ་སྒྲིག་འོག རྒྱ་བལ་འབྲུག་གསུམ་དུ་གནས་པའི་བོད་ཀྱི་རིས་མེད་ཆོས་བརྒྱུད་ཆེན་པོ་ལྔའི་བཙུན་དགོན་ཁག ༤༠ ལྷག་ནས། ༧གོང་ས་རྒྱལ་བ་རིན་པོ་ཆེ་མཆོག་ལ་སྒྲོལ་དཀར་ཡིད་བཞིན་འཁོར་ལོའི་ཆོ་གའི་སྒོ་ནས་བསྟན་བཞུགས་བསྟར་འབུལ་ཞུས་སོང་བ་དང་། སྐབས་དེར་བཙན་བྱོལ་བོད་མིའི་མང་གཙོའི་ཀ་བ་གསུམ་གྱི་མཛད་གཙོ་རྣམ་པའི་དབུས་བཀའ་ཟུར་ཟམ་གདོང་རིན་པོ་ཆེ་མཆོག་དང་། རྒྱ་བལ་འབྲུག་གསུམ་ནས་ཕེབས་པའི་གྲྭ་བཙུན་རྣམ་པ་གཙོའི་བཞུགས་སྒར་ཁུལ་གྱི་སེར་སྐྱ་མི་མང་རྣམས་དང་ཕྱི་གླིང་བ་ཁག་ཅིག་བཅས་ཁྱོན་མི་གྲངས་༣༠༠༠ལྷག་འཛོམས་འདུག
བརྟན་བཞུགས་ཀྱི་ཐོག་མར་སེར་སྐྱ་ཕོ་མོ་ཡོངས་ནས་༧གོང་ས་རྒྱལ་བ་རིན་པོ་ཆེ་མཆོག་ཐེག་ཆེན་གཙུག་ལག་ཁང་དུ་གདན་ཞུ་ཡིས་བཞུགས་ཁྲིར་ཞབས་སོར་བདེ་བར་འཁོད་པ་དང་སྦྲགས། གྲྭ་བཙུན་རྣམ་པས་སྨོན་ལམ་གསུང་འདོན་དང་བརྟན་བཞུགས་ཞུ་འབུལ་གནང་མཁན་རྣམ་ནས་མཎྜལ་རྟེན་གསུམ་འདེགས་འབུལ་ཞུས་གྲུབ་མཚམས། ༧གོང་ས་རྒྱལ་བ་རིན་པོ་ཆེ་མཆོག་གིས་མི་མང་ལ་བཀའ་སློབ་བསྩལ་དོན། སྤྱིར་བཏང་བརྟན་བཞུགས་ཞུ་རྒྱུ་དེ་ཆོ་ག་བསྟན་པ་ཙམ་མ་ཡིན་པར་དུས་རྒྱུན་ནས་དམ་ཚིག་དང་དད་པ་གཡོ་བ་མེད་པ་ཞིག་ཡོད་པ་ཡིན་ན། བླ་མའི་ཚེ་ཡུན་དུ་གནས་བར་ཕན་ཐོགས་ཡོད་པ་རེད། ང་ཚོ་རྒྱ་གར་ནང་སླེབས་རྗེས་བཙུན་མ་ཚོས་དཔེ་ཆ་ལྟ་དགོས་རེད་ཅེས་འབོད་སྐུལ་ཞུས་པ་བཞིན་བཙུན་མ་ཚོས་གཞུང་ཆེན་ཁག་ལ་བསྟེན་ནས། ད་ལྟ་བཙུན་མའི་དགེ་བཤེས་མ་ཐོན་གྱི་ཡོད་པར་ངོས་ནས་རྗེས་སུ་ཡི་རངས་དང་ཞེ་དྲགས་ཡག་པོ་འདུག་ཞུ་རྒྱུ་ཡིན། དགེ་བཤེས་ཤིག་ཆགས་པར་ཟླ་བ་ཁ་ཤས་དང་ལོ་ཁ་ཤས་རིང་བསླབ་པ་བྱས་པ་ཙམ་གྱིས་མི་ཆོག་པར་ལོ་མང་རིང་གཞུང་ཆེན་ཁག་གི་རྩ་བ་བློ་འཛིན་བྱས་ཏེ་ཚིག་རེ་རེ་ཡི་གཞུང་གི་འགྲེལ་བ་དེ་ཚོ་རྩ་བར་བཞག་སྟེ་འགྲེལ་བཤད་རྒྱག་དགོས་པ་དང་། གཞུང་གི་འགྲེལ་བའི་ཐོག་ནས་སོ་སོར་གོ་བ་ཞིག་ཆགས་ཡོད་པ་དེ་ཕྱོགས་གླང་དང་ཆོས་གྲགས་ཀྱི་ཚད་མ་རིག་པའི་ཐོག་ནས་བརྡར་ཤ་བཅད་དེ་སློབ་སྦྱོང་བྱེད་དགོས་ཀྱིན་ཡོད་པ་རེད། ཁྱེད་རང་ཚོ་དགེ་བཤེས་མ་མང་ཆེ་བས་དཔེ་ཆ་བལྟས་ཏེ་ལོ་ངོ་ ༢༠ འཁོར་གྱི་ཡོད་པར་བརྟེན། ངོས་ནས་ལུང་རྟོགས་ཀྱི་བསྟན་པ་གཉིས་པོ་དེ་བཤད་སྒྲུབ་གཉིས་ཀྱི་ཐོག་ནས་འཛིན་སྐྱོང་སྤེལ་གསུམ་བྱེད་རྒྱུ་མ་གཏོགས་ཆོ་ག་འདོན་པ་དང་ཕྱག་མཆོད་འབུལ་བྱས་པ་ཙམ་གྱིས་བསྟན་པ་འཛིན་སྐྱོང་གི་མཚན་ཉིད་ཚང་རྒྱུ་དཀའ་ལས་ཁག་པོ་རེད་ཅེས་ཞུ་ཡི་ཡོད། ཅེས་གསུངས།
ཡང་ཁོང་ཉིད་ཀྱིས་དེ་སྔ་ང་རང་ཚོའི་བོད་ལ་བསྟན་པ་ས་ཐོག་རྡོག་ཐོག་ཡོད་ཀྱང་། མང་པོ་ཞིག་ལམ་དང་ལུགས་སྲོལ་གྱི་དབང་དུ་ཕྱིན་དེ་སྐྱབས་གསུམ་གྱི་མཚན་ཉིད་ཡང་ཡག་པོ་ཞིག་མ་ཤེས་བར་སྐྱབས་གསུམ་འཆི་ཟེར་གྱི་ཡོད་པ་རེད། སྐྱབས་ལ་ཆོས་དང་སངས་རྒྱས། དགེ་འདུན་གསུམ་དང་དེའི་ནང་གི་གཙོ་བོ་ཆོས་དཀོན་མཆོག་ཆགས་ཡོད། ཆོས་ཟེར་དུས་བཀའ་འགྱུར་བསྟན་འགྱུར་པོད་ཏི་སུམ་བརྒྱ་ལྷག་ཅིག་ཡོད་པ་དེའི་ནང་གསུངས་ཡོད་པའི་རྟོགས་པའི་ཡོན་ཏན་རང་གི་རྒྱུད་ལ་ཚང་དགོས་པ་དང་། རྟོགས་པའི་ཡོན་ཏན་ནང་ནས་གཙོ་བོ་འགོག་ལམ་ལས་བརྒྱུད་པའི་ཆོས་དཀོན་མཆོག་དེ་ཆགས་ཡོད་ལ། སྐྱབས་དངོས་ཡང་དེ་ཡིན་པ་རེད། དེ་འདྲ་བའི་སྐྱབས་སྟོན་མཁན་དེ་སྟོན་པ་འདྲ་འདྲའི་ནང་ནས་མི་འདྲ་བ་ཞིག་ཡིན་དུས། དེ་ལ་ཐར་བ་སྟོན་པའི་སྟོན་པ་ཞུ་ཡི་ཡོད་པ་དང་། སྐྱབས་གནས་དགེ་འདུན་པ་ཡང་འགོག་ལམ་ལམ་བདེན་གྱི་རྟོགས་པ་རྒྱུད་ལ་སྐྱེས་པར་བསླབ་པ་སློབ་གཉེར་བྱེད་དགོས་ཡོད། སློབ་གཉེར་མ་བྱས་ན་མི་ཤེས་ཤིང་། ང་རང་ཚོ་ལམ་དང་ལུགས་སྲོལ་ལ་བརྟེན་ནས་ཡོང་བ་ཞིག་ཆགས་ཡོད་ཀྱང་དེ་ཞིབ་ཚགས་པོ་མིན་འདུག ད་ལྟ་ང་ཚོ་རྒྱ་གར་ལ་ཡོང་སྟེ་བོད་ཀྱི་ཆོས་དང་རིག་གཞུང་འཛམ་གླིང་འདིའི་སྒང་མངོན་ཆོག་པ་ཞིག་དང་། ཚན་རིག་དང་མཐུན་པའི་འགྲེལ་བཤད་རྒྱག་ཐུབ་པ་དེའང་དཔལ་ཎྰ་ལེནྡྲའི་ཆོས་བརྒྱུད་དེ་ཆགས་ཡོད། འོན་ཀྱང་། ང་ཚོས་ཆོས་བརྒྱུད་དེ་རྩ་ཆེན་པོ་རེད་ལབ་ན་མི་འགྲིག་པར་སོ་སོས་བརྟག་དཔྱད་བྱས་པ་བརྒྱུད་རྩ་ཆེན་པོ་ཡིན་པ་ཤེས་པར་གྱིས་ཏེ་མི་ལ་འགྲེལ་བཤད་རྒྱག་པ་དང་། དེ་ཡང་ཚིག་སྐམ་པོ་ཞིག་གིས་འགྲེལ་བཤད་རྒྱག་མི་ཐུབ་པར་སོ་སོར་གང་ལ་གང་འཚམ་ཉམས་མྱོང་ཡོད་བསྡད་པ་ཞིག་དང་། འགོག་ལམ་བརྒྱུད་པའི་ཆོས་ཀྱི་བྲོ་བ་ཡོད་པ་ཞིག་ཡིན་ན་མི་ལ་འགྲེལ་བཤད་རྒྱག་ཐུབ་པ་ཞིག་ཡོང་གི་ཡོད་སྟབས། གཙོ་བོ་སློབ་གཉེར་བྱ་རྒྱུ་གལ་ཆེན་ཆགས་ཡོད། དགེ་སློང་མ་ཐོག་མའི་སྐབས་ངོས་ནས་བཅོམ་ལྡན་འདས་ཀྱིས་དགེ་སློང་མ་དང་དགེ་སློང་པ་ཞེས་བསླབ་པའི་ཆ་ནས་ཐོབ་ཐང་འདྲ་མཉམ་གནང་ཡོད་དུས། ང་ཚོར་དགེ་བཤེས་མ་ཡོང་མི་ཆོག་པ་ཡོད་པ་མ་རེད་ཅེས་ཞུས་མྱོང་། དེར་བརྟེན་ཁྱེད་རང་ཚོས་དཔེ་ཆ་བལྟས་ཏེ་ཧུར་ཐག་བྱོས་ཤོག་ཨ། ཞེས་གསུངས།
བརྟན་བཞུགས་སྐབས་ཁོང་ཉིད་ཀྱིས་དམིགས་བསལ་ཐུབ་དབང་གི་སྐུའི་སྐོར་ལ། ང་རང་ཚོ་ནང་པ་ཞིག་གི་ངོས་ནས་སངས་རྒྱས་ཀྱི་ཆོས་དེ་ཐོག་མར་གསུང་མཁན་སྟོན་པ་བཅོམ་ལྡན་འདས་རེད། ངོས་ནས་བལྟས་པ་ཡིན་ན། སྟོན་པ་བཅོམ་ལྡན་འདས་(Gautam Buddha)ནི་ལྟ་གྲུབ་སྨྲ་བ་ཞིག་རེད། ཁོང་གི་གསུང་ནང་ལ་དེང་སང་ཡིན་ན་ཁོན་ཊོམ་དངོས་ཁམས་(Quantum Physics)ཟེར་གྱི་ཡོད་པ་དང། ང་ཚོའི་ཤེས་རབ་སྙིང་པོའི་ནང་༼གཟུགས་སྟོང་པའོ་སྟོང་པ་ཉིད་གཟུགས་སོ་༽ཞེས་གསུངས་ཡོད་པ་དེས་ཁོན་ཊོམ་དངོས་ཁམས་སྟོན་གྱི་ཡོད། རྒྱ་གར་གྱི་རྡུལ་ཕྲན་ཚན་རིག་པ་ར་ཇི་ར་མ་ན་(Raja Ramanna)ཟེར་བ་ཁོང་གིས། དེང་སང་ཁོན་ཊོམ་དངོས་ཁམས་(Quantum Physics)ཟེར་བ་དེ་འཛམ་གླིང་ནང་གི་ལྟ་གྲུབ་གསར་པ་ཞིག་ཆགས་ཡོད་ཀྱང་། རྒྱ་གར་ནང་ལོ་ངོ་ ༢༥༠༠ གོང་ནས་བྱུང་ཚར་འདུག་ཅེས་བཤད་བྱུང་ལ་དེ་བདེན་པ་ཡང་རེད། ང་ཚོས་ཁོན་ཊོམ་དངོས་ཁམས་ཚོགས་འདུ་ཞིག་གི་ཐོག་བགྲོ་གླེང་བྱས་ཡོང་སྐབས་ཚན་རིག་པ་ཚོར་རིག་གནས་གསར་པ་ཆགས་ཡོད་དུས་ཁོ་ཚོས་ཡག་པོ་ཉན་གྱི་འདུག་མོད། ང་ཚོར་སྔ་མོ་ནས་རྒྱུས་ཡོད་པ་ཞིག་དང་། དཔལ་ཎྰ་ལེནྡྲའི་ཆོས་བརྒྱུད་ནང་གཏིང་ཟབ་པོ་ཡོད་པ་ཞིག་ཡིན་དུས། སངས་རྒྱས་བཅོམ་ལྡན་འདས་ལྟ་གྲུབ་སྨྲ་བ་ཞིག་རེད་འདུག དེའི་སྒང་ནས་སངས་རྒྱས་བཅོམ་ལྡན་འདས་ཀྱིས་གཞན་ཕན་ཁོ་ནར་དམིགས་པའི་བྱང་ཆུབ་སེམས་ཟེར་བ་དེ་སེམས་ཅན་མཐའ་དག་ལ་གཞན་ཕན་གྱི་བློ་སྐྱེད་དགོས་པ་ཞིག་ཡིན་པ་དང་། མི་ཁོ་ན་མ་ཡིན་པར་སེམས་ཅན་མཐའ་དག་ལ་ཕན་བདེ་བསྐྲུན་དགོས་ཅེས་གསུངས་ཡོད་པ་དེ་རྩ་བའི་ལམ་སྟོན་ཞིག་རེད་འདུག ཅེས་གསུངས།
ཡང་ཁོང་ཉིད་ཀྱིས་མུ་མཐུད། བཅོམ་ལྡན་འདས་ཀྱིས་དགེ་སློང་དག་གམ་མཁས་རྣམས་ཀྱིས། བསྲེགས་བཅད་བརྡར་བའི་གསེར་བཞིན་དུ། ལེགས་པར་བརྟག་ལ་ང་ཡི་བཀའ། བླང་བར་བྱ་ཡི་གུས་ཕྱིར་མིན། ཞེས་གསུངས་བ་དེས་བཅོམ་ལྡན་འདས་ཁོ་རང་གི་བཀའ་ལ་ཞིབ་འཇུག་དང་བརྟག་དཔྱད་བྱས་ཏེ་ཁས་ལེན་བྱེད་དགོས་པ་མ་གཏོགས་དད་པའི་དབང་གིས་བཅོམ་ལྡན་འདས་ཀྱི་བཀའ་རེད་ཟེར་ནས་ཁས་ལེན་དགོས་པ་ཞིག་མ་རེད་ཅེས་གསུངས་ཡོད་པ་དང་། བསམ་བློ་དེ་ཚན་རིག་པའི་བསམ་བློ་གཏོང་སྟངས་རེད་འདུག་ལ་ལོ་ ༢༦༠༠ གོང་ལ་བྱོན་པའི་སངས་རྒྱས་བཅོམ་ལྡན་འདས་དེ་ངོས་གཅིག་ནས་བལྟས་ན་ཚན་རིག་པ་རེད། དེ་ཡང་སོ་སོ་རང་ཉིད་ཀྱིས་དངོས་ཡོད་གནས་ཚུལ་ལ་ཞིབ་འཇུག་གནང་སྟེ། བདེན་གཉིས་རྣམ་བཞག་གི་བརྩམས་པའི་གཞུང་དེ་གསུངས་པ་རེད་ལ། རྗེས་འཇུག་གི་འདུལ་བྱ་སུ་ཡིན་རུང་དད་པ་ཁོ་ནའི་ཐོག་ཡོང་བ་ཡིན་ན་འགྲིག་གི་མེད་སྟབས་བརྟག་དཔྱད་བྱོས་ཅེས་གསུངས་ཡོད་པ་དང་། ཎྰ་ལེནྡྲའི་ཀླུ་སྒྲུབ་ཡབ་སྲས་སོགས་མཁས་པ་མང་པོ་ཞིག་གིས་བཅོམ་ལྡན་འདས་ཀྱི་བཀའ་དེ་སྒྲ་ཇི་བཞིན་པ་གཏན་ལ་ཕབ་པ་ཡིན་ན་རིག་པའི་གནས་ལ་གནོད་ཀྱི་འདུག་ཅེས་སྒྲ་ཇི་བཞིན་པ་གཏན་ལ་འབེབ་མི་རུང་ཚུལ་སོགས་གསུངས་ཡོད། སྤྱིར་འཛམ་བུ་གླིང་འདིའི་སྒང་ཆོས་ལུགས་ཚང་མས་སོ་སོའི་སྟོན་པའི་གསུང་བ་ལ་དེ་དེ་བཞིན་ནོ་ཞེས་འགྲོ་བསྡད་ཡོད་པ་རེད། འོན་ཀྱང་། སངས་རྒྱས་བཅོམ་ལྡན་འདས་ཀྱིས་ཁོ་རང་གི་གསུང་ལ་བརྟག་དཔྱད་བྱོས་ཞེས་གསུངས་ཡོད་དུས། ངོས་ནས་སངས་རྒྱས་བཅོམ་ལྡན་འདས་ཚན་རིག་པ་རེད་ཅེས་བཤད་བསྡད་ཡོད། ཅེས་གསུངས།
ད་རེས་བརྟན་བཞུགས་སྐབས་རྒྱ་བལ་འབྲུག་གསུམ་གྱི་བཙུན་དགོན་ཁག་གིས་༧གོང་ས་རྒྱལ་བ་རིན་པོ་ཆེ་མཆོག་གི་དྲུང་ནས་དང་པོ། ༧གོང་ས་མཆོག་གི་བཀའ་སློབ་ལམ་སྟོན་སོགས་ཀྱི་ཐོག་དད་པ་དམ་ཚིག་གཡོ་བ་མེད་པར་ཤར་སྐྱོད་གནང་རྒྱུ་དང་། གཉིས་པ་བོད་མིའི་སྒྲིག་འཛུགས་ཀྱི་ཆབ་སྲིད་ལངས་ཕྱོགས་དབུ་མའི་ལམ་ཐོག་ཤར་སྐྱོད་གནང་རྒྱུ། གསུམ་པ་དོལ་རྒྱལ་བསྟེན་སྲུང་མི་བྱེད་པ་མ་ཟད། ཁོའི་རྗེས་འབྲང་པ་རྣམས་དང་ཆོས་དང་ཟང་ཟིང་གི་འབྲེལ་བ་མི་བྱེད་པའི་ཁས་ལེན་དམ་བཅའ་གསུམ་བཞག་སོང་བ་དང་། ཐེངས་འདིིའི་བརྟན་བཞུགས་བསྟར་འབུལ་ཞུ་བར་རིས་མེད་ཆོས་བརྒྱུད་ཁག་ལྔའི་བཙུན་དགོན་ཆེ་ཆུང་ཁག་ ༤༠ ལྷག་ཅིག་ནས་བཙུན་མ་ཁྱོན་བསྡོམས་ ༨༧༥ ལྷག་ཞིག་ཕེབས་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
དེ་དུས་སྣུམ་འཁོར་གྱི་ཁ་འགོག་བྱེད་(Brake)ཀྱང་དེང་དུས་ནང་བཞིན་ཡག་པོ་མེད་ལ། རླུང་འགོག་ཤེལ་སྒོར་(Windshields)འཕྱིས་བྱེད་(Wiper)མེད་སྟབས་གངས་དང་ཆར་པ་བབས་སྐབས་ཁ་ལོ་བར་དཀའ་ངལ་ཆེན་པོ་འཕྲད་ཀྱི་ཡོད། དེ་དུས་བརྟན་ཆ་ཅན་གྱི་ཤེལ་སྒོ་(Safety glass)དང༌། རླུང་ཕད་(Airbag)མེད་སྟབས་འགྲིམ་འགྲུལ་ལས་འཛོལ་ཆུང་ངུ་ཞིག་གིས་ཀྱང་ཁ་ལོ་བ་དང༌། འགྲུལ་མི་ཚོར་གནོད་སྐྱོན་ཚབས་ཆེན་བཟོ་ཡི་ཡོད།
སྟབས་ལེགས་པ་ཞིག་ལ་སྣུམ་འཁོར་ནང་འགྲུལ་སྐྱོད་བྱེད་མཁན་ཇེ་མང་དུ་སོང་བ་དང་སྟབས་བསྟུན། འགྲུལ་སྐྱོད་བརྟན་པོར་བྱེད་ཐུབ་པའི་ཆེད་དུ་ལེགས་བཅོས་བྱེད་དགོས་པ་མང་པོ་མཐོང་སྟེ་ད་ཆ་འགྱུར་བ་ཆེན་པོ་ཕྱིན་ཡོད།
སྣུམ་འཁོར་མྱུར་པོར་བསྐྱོད་པའི་སྐབས་སུ་མི་ཚོས་ཐལ་བ་དང༌། རླུང༌། འབུ་ཕྲ་སོགས་འགོག་ཐུབ་པའི་ཤེལ་སྒོ་དགོས་གལ་མཐོང་བ་ལྟར་སྣུམ་འཁོར་ལ་རླུང་འགོག་ཤེལ་སྒོ་བསྒར། རླུང་འགོག་ཤེལ་སྒོས་རླུང་དང་ཐལ་རྡུལ་སོགས་འགོག་ཐུབ་པའི་ཕན་འབྲས་ཆེན་པོ་བྱུང་ཡང༌། སྣུམ་འཁོར་གདོང་ཐུག་གི་རྐྱེན་ངན་འཕྲད་སྐབས། ཆག་ཧྲུག་སོང་བའི་ཤེལ་སྒོས་མི་ཚོར་རྨས་སྐྱོན་ཆེན་པོ་བཟོ་བའི་ཚབས་ཆེའི་དཀའ་ངལ་གྱི་སྣ་འདྲེན་ཡང་དེས་བྱེད་ཀྱི་ཡོད། དེར་བརྟེན་བརྟན་ཆ་ཅན་གྱི་ཤེལ་སྒོའི་དགོས་མཁོ་བྱུང་བ་རེད། བརྟན་ཆ་ཅན་གྱི་ཤེལ་སྒོར་བང་རིམ་མམ་བརྩེགས་རིམ་གསུམ་ཡོད་པས། ཤེལ་སྒོར་ཆག་སྐྱོན་འབྱུང་སྐབས་ཆག་ཧྲུག་རྣམས་བང་རིམ་བར་པ་དེར་ཐུག་སྟེ་འཐོར་གྱི་མེད།
སྣུམ་འཁོར་ལ་བརྟན་ཆ་ཅན་གྱི་རླུང་འགོག་ཤེལ་སྒོ་བྱུང་ཡང༌། ཆར་པ་དང་གངས་བབས་སྐབས་ཁ་ལོ་པས་མདུན་ཕྱོགས་རྣམས་ཡག་པོ་མཐོང་ཐུབ་ཀྱི་མེད་སྟབས་དཀའ་ངལ་འཕྲད་ཀྱི་ཡོད་པས། ཤེལ་སྒོ་ཕྱིས་བྱེད་ཀྱི་དགོས་མཁོ་བྱུང་བ་རེད། ཨ་ལ་བྷ་མ་(Alabama)ནས་ཡིན་པའི་མའི་རའི་ ཨན་དྷར་སོན་ (Mary Anderson)ཞེས་པས་ནིའུ་ཡོག་གྲོང་ཁྱེར་གྱི་སྲང་ལམ་ནང་གི་སྣུམ་འཁོར་ཁ་ལོ་བས་སྣུམ་འཁོར་ཡང་ཡང་བཀག་སྟེ་མདུན་ངོས་ཀྱི་ཤེལ་སྒོའི་སྟེང་བབས་པའི་གངས་ཡང་ཡང་འཕྱིད་པ་མཐོང་བས་རྐྱེན་བྱས་ཏེ། ཤེལ་སྒོ་འཕྱིད་བྱེད་ཅིག་གསར་བཟོ་བྱ་རྒྱུའི་ཁྲིམས་ལུགས་ཀྱི་དབང་ཆ་ཞུས་ཏེ། འཆར་འགོད་བྱས་པ་རེད། ཁོང་གི་གསར་གཏོད་བྱས་པའི་ཤེལ་སྒོ་ཕྱིས་བྱེད་དེ་ནི་སྣུམ་འཁོར་ནང་ངོས་ཀྱི་འདེགས་འཇའ་(Lever)ཞིག་ལ་བརྟེན་ནས་སྟངས་འཛིན་བྱེད་ཐུབ་ཀྱི་ཡོད་པ་རེད།
ཨི་ཝར་ཌི་ ཇེ་ ཁེ་ལག་ཧོ་རོན་(Edward J. Claghorn)གྱིས་ཕྱི་ལོ་ ༡༨༨༥ ལོར་འགྲུལ་མི་རྣམས་སྣུམ་འཁོར་ལ་འཁྲུག་རྐྱེན་བྱུང་སྐབས་བརྡབ་སྐྱོན་མི་འབྱུང་བའི་ཆེད་དུ་བརྟན་ཆ་ཅན
དེང་སྐབས་སྣུམ་འཁོར་ཆུང་གྲས་ཕལ་མོ་ཆེའི་ནང་བེད་སྤྱོད་བྱེད་པའི་རླུང་ཕད་ནི་ཕྱི་ལོ་ ༡༩༦༠ པའི་ནང་གསར་གཏོད་བྱས་ཤིང༌། སྣུམ་འཁོར་བརྡབ་སྐྱོན་བྱུང་སྐབས་རླུང་ཕད་དེ་ཉིད་རང་བཞིན་གྱིས་རླུང་གིས་ཁེངས་ཏེ་ཚུར་དོན་ཡོང་ནས་ཁ་ལོ་བའི་མགོ་བོ་མདུན་ཕྱོགས་དང་ཤེལ་སྒོར་བརྡུང་ཁ་ཐེབས་པ་ལས་འགོག་སྲུང་བྱེད་ཐུབ་ཀྱི་ཡོད་པ་རེད།
ལམ་ཁ་ལ་ཆུ་དང་འདམ་བག་ཡོད་སྐབས་སྣུམ་འཁོར་སྐྱོད་མཚམས་འཇོག་པ་དང༌། ཁ་ལོ་བསྒྱུར་རྒྱུ་གང་ལའང་དཀའ་ངལ་ཆེ་སྟབས། ད་ཆ་བརྟན་ཆ་ཅན་གྱི་འགྱིག་འཁོར་ཡང་གསར་གཏོད་བྱས་ཡོད། འགྱིག་གི་འཁོར་ལོ་འདི་ཉིད་ཞེང་ཁ་ཆེ་ལ་དཀྱིལ་ངོས་སུ་གཏིང་ཟབ་པའི་ཤུར་ཁ་ཡོད་སྟབས། སྣུམ་འཁོར་སྐྱོད་སྐབས་འཁོར་ལོའི་མདུན་ངོས་ཀྱི་ཆུ་རྣམས་ཤུར་ཁའི་ནང་བཙན་བཅུར་བྱེད་པ་དང་འབྲེལ་གཞོགས་གཡས་གཡོན་ལ་གཏོར་གྱི་ཡོད་སྟབས། དེ་ལ་བརྟེན་ནས་འཁོར་ལོ་སྐྱོད་སར་འཕྲལ་སེལ་རིང་ཆུ་དང་འདམ་བག་མེད་པ་ཆགས་ཀྱི་ཡོད་པ་རེད།
ཉེ་བའི་ཆར། ཁ་ལོ་པས་སྣུམ་འཁོར་གྱི་མདུན་ངོས་གསལ་པོར་མཐོང་ཐུབ་པའི་ཆེད་དུ། མདུན་ལྗོངས་སྟོན་ཆས་ཤིག་མདུན་ངོས་ཀྱི་ཤེལ་སྒོའི་གཤམ་དུ་སྒྲིག་སྦྱོར་བྱེད་ཐུབ་ཡོད་ལ། གང་ཞིག་དང་སྣུམ་འཁོར་གདོང་ཐུག་བྱེད་ལ་ཉེ་སྐབས། རང་འགུལ་ངང་ཁ་ལོ་པར་ཉེན་བརྡ་གཏོང་ཐུབ་པའི་ཡོ་ཆས་ཀྱང་བཟོས་ཡོད། དེ་མིན་འཁོར་སྐར་བརྒྱུད་དེ་རང་ཉིད་ད་ལྟ་གང་དུ་ཡོད་པ་དང༌། རང་ཉིད་ཀྱི་སྐྱོད་ཡུལ་ས་གནས་སུ་ལམ་གང་ཞིག་བརྒྱུད་ན་འགོག་རྐྱེན་མེད་པར་དུས་ཚོད་ཐུང་ཤོས་ནང་སླེབས་ཐུབ་པའི་བརྡ་སྟོན་དང༌། ལམ་ཁ། ས་བཀྲ་བཅས་སྟོན་ཆས་སྒྲིག་སྦྱོར་བྱེད་ཐུབ་ཡོད་དོ།། །།


text:
དམར་སེར་མཚམས་སྤྲིན་གྱིས་འཁྱུད་པའི། ། ལྷ་གཅིག་ཉི་མ་གཞོན་ནུའི་སྐུས། ། གླིང་བཞིའི་མུན་པ་སེལ་བཞིན་དུ། ། ཟླ་བའི་འགྲོས་དང་བསྡེབས་ནས་ཕེབས། ། སྣང་བ་དམ་ལ་མ་བཏགས་ན། ། སྤྱོད་པ་ལང་ལ་ཤོར་ཉེན་པས། ། སྙིང་རྗེའི་གཟུགས་ཀྱི་ཞལ་སྒོ་ནས། ། གཤེན་རབ་བོན་དབྱངས་ལྷུག་ལྷུག་བརྡོལ། ། དེ་ལྟར་ཐར་པའི་ལམ་སྟེགས་སུ། ། སྐྱེ་མེད་ཨ་ཡི་ཁྲིད་བཏབ་ཅིང་། ། དྲན་འཛིན་ཤེས་པ་སྒྲར་བཅུག་ནས། ། སྒོ་གསུམ་འཇུག་སྒོ་བོན་ལ་བསྲེས། ། ལྟ་བའི་ནམ་མཁའ་རྒྱ་ཆེ་ཞིང་། ། སྤྱོད་པའི་ས་གཞི་ཁོད་སྙོམས་པས། ། སྙིང་རྗེའི་ཆུ་ཆེན་གར་འབྲུབ་ཀྱང་། ། ཐབས་མཆོག་ནོར་ལ་སྤྱོད་པ་བདེ། ། སྣང་བ་ཟ་ཟི་བན་བུན་ལ། ། ལྷ་མཐོང་འདྲེ་མཐོང་མོད་ན་ཡང་། ། སེམས་ཀྱི་ནམ་མཁའི་ཁ་ཞབས་ལ། ། གང་ཤར་ཆུ་ཟླ་མིན་ནམ་ཅི། ། ཏིང་འཛིན་ཞགས་པའི་ཐག་སྣེ་ལ། ། ལོངས་སྤྱོད་གཟུགས་སུ་མ་བཏགས་ན། ། སེམས་ཀྱི་དེ་ཉིད་ལྷ་ཞལ་ཡང་། ། ང་དང་རྒྱུན་དུ་འགྲོགས་འདུག་སྐད། ། དེ་ལྟའི་གདམས་པའི་གླུ་དབྱངས་ཀྱིས། ། ཉིན་གསུམ་བོན་སློབ་བརྒྱ་ཕྲག་འགའ། ། འཁོར་བའི་གཡང་ལུགས་ཕུད་དང་ལྷན། ། དག་པའི་ཞིང་ཁམས་ལན་གཅིག་ཉུལ།…
གྲུ་བཞི་ཁང་པ་ཡི་བང་རིམ་ངོམས་ཐེས། འཁོར་ལོ་ཆེ་ཆུང་གིས་ཆིབས་ཁ་འགྲན་སོང་།། བརྙན་འཕྲིན་རྒྱང་སྒྲོག་གིས་འདོན་པ་གྱེར་འོང་།། དུས་རབས་གསར་པ་ཡི་རང་མདངས་མངོན་གིན།། འཛིན་རྟོག་རང་ཁ་མའི་སྦུག་ལམ་དོག་སོང་།། ཕྱོགས་ཞེན་རུ་ཏྲ་ཡི་མེ་དཔུང་ཚ་འདུག། མཆོག་དམན་དབྱེ་འབྱེད་ཀྱི་སྤུ་གྲི་རྣོ་བཞག། རང་གཤིས་ངོ་མ་དེ་བལ་ནང་རྡོ་འདྲ།། བརྒྱ་ཁ་གཅིག་ཆོད་ཀྱི་ལམ་ཆེན་ཡིན་ཞེས།། ང་རྒྱལ་རང་མཐོང་གི་ཆེ་བརྗོད་གླེང་སོང་།། འགྲན་རྩོད་རང་ཤེད་ཀྱིས་བང་ཁ་ངོམ་དུས།། མཐུན་སྒྲིལ་དར་ཐག་གི་སྲ་སྙི་ཤེས་སོང་།། གནམ་འོག་འཇིག་རྟེན་གྱི་ལུགས་སྲོལ་མང་ཡང་།། གཅིག་ཁ་གཅིག་བསྒྱུར་གྱི་བྱ་ངན་མོད་པས།། ཞི་བདེ་ལྷིང་འཇགས་ཀྱི་ཞིང་ཁམས་ཤིག་ཏུ།། བདེ་བར་གནས་པ་ཡི་གནས་ལུགས་མ་རྙེད།། མཁས་མཛངས་རྟུལ་ཕོད་ཀྱི་སྙིང་སྟོབས་ཆེ་ཡང་།། སྣོད་བཅུད་ཁོར་ཡུག་ལ་རན་ཚོད་མེད་ན།། དཀར་ནག་ལས་འབྲས་ཀྱི་གོ་ས་ནོར་ནས།། འཁྲུག་རྩོད་ཐན་པ་ཡི་མེ་ཆེན་འབར་སྲིད།། ཀུན་སྙོམས་ཉི་མ་ཡི་སྤྱོད་པ་ཁུར་ནས།། གནས་ལུགས་རྒྱུ་མཚན་གྱི་གླིང་བུ་འབུད་ན།། རྒྱུ་འབྲས་དྲང་བཞག་གི་ལམ་སྣེ་རིག་ནས།། མི་མཆོག་ནོར་བུ་ཡི་རང་མདངས་མངོན་ཡོང་།། རང་གཞན་གཉིས་འཛིན་གྱི་འཆིང་ཐག་མཁྲེགས་པོས།། རྒྱལ་སྲས་སྤྱོད་པ་ཡི་ཁུར་པོ་ལྕི་མོ།། ཐེག་པའི་ངར་ཤུགས་ལ་མཉེན་ཆ་མེད་ཚེ།། ཕྱོགས་ཞེན་འགག་རོང་གི་གཡང་ལ་ལྷུང་འགྲོ།། ཤེས་འཇོན་ནུས་གསུམ་གྱི་གསས་ཁང་དབུས་སུ།། རང་ཚུགས་བརྟན་པོ་ཡི་ཀ་ཆེན་བསླངས་ནས།། རྣམ་བཞིའི་མཛད་རྣམ་གྱིས་ཞི་བདེ་བསྐྲུན་ན།། རྒྱལ་ཐེབས་གསེར་ཁྲི་དེ་རང་ལག་ཡོད་དོ།། དགྲ་གཉེན་འདུ་ཤེས་ཀྱི་ཆགས་སྡང་གཡུག་སྟེ།། རང་སེམས་ནག་ནོག་ལ་དག་ཁྲུས་གནང་ནས།། སྐྱིད་སྡུག་འགག་རྩ་ཡི་མདུད་པ་ཞིག་ན།། ཆོས་ཀྱི་རིན་ཐང་གི་བདེ་སྐྱིད་རྙེད་སྲིད།། ཕྱི་ལོ་༢༠༡༣ཟླ་ཚེས་ལ།
གཡུ་ཞུན་མཎྜལ་དྭངས་མའི་མཐོངས་རུམ་ནས། ། ལྷ་དང་ཉི་ཟླ་གཉིས་ལ་གྲོགས་སྦྲན་ཏེ། ། ལུས་ལ་གཤོག་པ་ཐོགས་ནས་མཁར་ལྡིང་སྐབས། ། སྔོ་སངས་བུ་མོས་དགའ་བའི་འཛུམ་ཞལ་བསྟན། ། ལྷ་བུ་ཞེ་བཞི་ཁུར་བའི་བྱ་ཆེན་ངས། ། ཀུན་མཐོང་རྒྱང་ཤེལ་བཟུང་ནས་ཕྱོགས་ཀུན་འཇལ། ། ས་གཞི་དོག་མོའི་ཁྱོན་ལ་མིག་བརྡ་འཕངས། ། འོག་གཞི་རྒྱ་མཚོའི་ཐོད་ནས་ལམ་ཞིག་གཏད། ། ལུས་ཀྱི་འཕར་ཤུགས་གཅིག་ནས་གཉིས་སུ་བསྐྱེད། ། མཐོན་པོའི་བྱ་ལམ་གོང་མར་དལ་གྱིས་སླེབས། ། སྤྲིན་དཀར་འདབ་མ་རྒྱ་མཚོའི་རུམ་དུ་ཉལ། ། གངས་རིའི་དབུ་འཕང་ནམ་མཁའི་མཐའ་ནས་ཟད། ། ཟས་སྐོམ་རླུང་ལ་བྱེད་པའི་དུས་ཚིགས་འདིར། ། ཤར་ནུབ་ཕྱོགས་ཀ་ནོར་བའི་ཞེད་ཅིག་དང་། ། སྟེང་འོག་མགོ་མཇུག་ལྡོག་པའི་སྐྲགས་ཤིག་གིས། ། སྒྱུ་མའི་གཟུགས་བརྙན་འདི་ལ་ཚོད་ཅིག་བླངས། ། ལུས་ཀྱི་སྒྲོ་གཤོག་སྤྲུག་པའི་ང་རོ་འདི། ། སེམས་ཀྱི་སྟོབས་སུ་གྱུར་པའི་ང་རྒྱལ་གྱིས། ། ལྷ་སྲིན་གཡེན་ཁམས་ཚོགས་ལ་ངོ་བསྟན་ཞོར། ། ཀླུ་དབང་རྒྱལ་པོའི་ཚོགས་ལ་འགྲན་ཞིག་བསླངས། ། ཀྱེ་ཧོ་ལྡིང་ཤོག་ཀླུ་སྲིན་མགོ་ཆེ་རྣམས། ། རླུང་གི་སྤུ་གྲི་གཡར་ནས་མཁར་འཕུར་ཤོགས། ། ཆར་གྱི་སྒྱོག་རྡོ་འཕེན་བཞིན་གདོང་ལང་ཤོགས། ། ང་ཚོའི་འཁོན་སེམས་རྙིང་པ་དེ་རིང་རྩོད། ། སྲིད་པའི་མིག་དང་ཟླ་བའི་ལྷ་མོ་གཉིས། ། སྐར་མའི་འཁོར་གཡོག་དང་བཅས་དཔུང་ལ་བྱོན། ། ལང་ཤོག་རྒོལ་ཤོག་ཀླུ་དང་སྲིན་སྡེའི་དམག ། བསྐལ་པའི་ཞེ་འཁོན་ཁུར་ནས་ཐོན་ལ་ཤོགས།…
མེ་ལོང་བདུན་པོའི་ངོ་བོ་འཚོལ་འདོད་ན། །སེམས་ཀྱི་ཁ་ཞབས་བསློགས་ནས་ལྟོས་དང་གསལ། ། ༡༽ཉིན་གཉིས་རིང་མུན་ཁྲོད་དེར་ཉི་མ་འོད་ཅན་ཞིག་ཤར་སོང་། ནམ་མཁའི་སྤྲིན་པ་ཁྲ་ཁྲོལ་གྱིས་སྣང་བ་གསལ་ལམ་མེ་བ་འདི་འགེབ་བཞིན་འདུག་ཀྱང་ཉི་འོད་ལ་ཕྱི་ནང་མེད་པས་བར་སྣང་གི་སྟོང་ཆ་འོད་ཟེར་གྱིས་བཀང་སོང་། འོད་ཀྱི་ཉག་མ་མང་ཡང་ཐིག་ལེ་རྐང་གཅིག་ཏུ་འདུས། ཐིག་ལེའི་འོད་མདངས་རེ་ལ་མེ་ལོང་གི་གཟུགས་བརྙན་རེ་ཤར་བས་ཐིག་ལེ་གཅིག་ལ་མེ་ལོང་ལྔ་དང་བདུན་གྱི་གཟུགས་རྣམ་དང་འོད་ཟེར་འཕྲོ་བཞིན་འདུག མེ་ལོང་དེར་ཕྱི་ནང་དང་ཁ་ཞབས་མེད་པས་གང་ནས་བལྟས་ན་དེ་ན་གཟུགས་བརྙན་འཆར་྄བའི་ལན་ཀ་ཡོད་ཕྱིར་མི་རྣམས་ཀྱིས་མེ་ལོང་དེར་གཟབ་བལྟ་བྱེད། འོན་ཀྱང་ཁོང་ཚོས་མེ་ལོང་དེ་ཚུར་སྣང་ཞིག་ཏུ་བརྩིས་ནས་མིག་གིས་ལྟ་བ་དང་། ལག་པས་རེག་ནས་རིན་ཐང་མཇལ་ཐུབ་པའི་རེ་བ་བྱེད།